text:
కసబ్ తరపున వాదించిన న్యాయవాదికి శరద్ పవార్ ఎంపీ టికెట్ ఇవ్వలేదు - FACTLY
Sai Krishna Muthyanolla
May 22, 2024
2024 లోక్‌సభ ఎన్నికలు జరుగుతున్న నేపథ్యంలో, ముంబై తాజ్ హోటల్ పై దాడి చేసి అనేక ప్రాణాలను బలిగొన్న కసబ్ తరపున వాదించిన న్యాయవాది మాజిద్ మెమన్‌కు శరద్ పవార్  MP టికెట్ ఇవ్వగా, అదే కసబ్‌కి ఊరి శిక్ష పడేలా వాదించిన న్యాయవాది ఉజ్వల్ నికమ్‌కు బీజేపీ MP టికెట్ ఇచ్చింది అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతుంది (ఇక్కడ, ఇక్కడ, ఇక్కడ & ఇక్కడ). ఈ పోస్టులో ఎంత నిజముందో నిర్థారించాలని కోరుతూ మా వాట్సాప్ టిప్‌లైన్‌కు (+91 9247052470) కూడా పలు అభ్యర్ధనలు వచ్చాయి. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: శరద్ పవార్ అజ్మల్ కసబ్ న్యాయవాది మజీద్ మెమన్‌ను రాజ్యసభ ఎంపీగా చేశారు, అదే కసబ్‌కు ఉరిశిక్ష పడేలా చేసిన న్యాయవాది ఉజ్వల్ నికమ్‌కు బీజేపీ ఎంపీ టికెట్ ఇచ్చింది.
ఫాక్ట్(నిజం): ప్రముఖ క్రిమినల్ లాయర్ మజీద్ మెమన్‌కు అజ్మల్ కసబ్ విచారణతో సంబంధం లేదు, ఆయన కసబ్ తరపున వాదించలేదు. మజీద్ మెమన్ ఏప్రిల్ 2014 నుండి ఏప్రిల్ 2020 వరకు NCP నుండి రాజ్యసభ ఎంపీగా పనిచేశాడు. 2022లో మజీద్ మెమన్ ఎన్సీపీ(NCP)కి రాజీనామా చేసి తృణమూల్ కాంగ్రెస్ (TMC)లో చేరారు. ముంబై 26/11 ఉగ్రదాడి కేసులో పబ్లిక్ ప్రాసిక్యూటర్‌గా పనిచేసిన ఉజ్వల్ నికమ్‌కు బీజేపీ ముంబై నార్త్ సెంట్రల్ ఎంపీ టికెట్ కేటాయించింది. అలాగే, కసబ్ తరపున వాదించిన న్యాయవాదికి శరద్ పవార్ ఎంపీ టికెట్ ఇచ్చినట్లు ఎలాంటి రిపోర్ట్స్ లేవు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఈ వైరల్ పోస్టులో చేసిన క్లెయిమ్‌లకు సంబంధించిన సమాచారం కోసం తగిన కీవర్డ్స్ ఉపయోగించి ఇంటర్నెట్‌లో వెతకగా, నిజంగానే బీజీపీ న్యాయవాది ఉజ్వల్ నికమ్‌కు ముంబై నార్త్ సెంట్రల్ లోక్‌సభ ఎంపి సీటు ఇచ్చినట్లు తెలిసింది. ముంబై 26/11 ఉగ్రదాడి విచారణలో పబ్లిక్ ప్రాసిక్యూటర్‌గా ఉజ్వల్ నికమ్ దేశవ్యాప్తంగా గుర్తింపు పొందారు. ఉజ్వల్ నికమ్ 1993 ముంబై వరుస పేలుళ్ల కేసు, శక్తి మిల్స్ సామూహిక అత్యాచారం కేసు, అహ్మద్‌నగర్ రేప్ మరియు హత్య కేసు వంటి అనేక ఇతర హై ప్రొఫైల్ కేసులలో పబ్లిక్ ప్రాసిక్యూటర్‌గా కూడా పనిచేశాడు.(ఇక్కడ, ఇక్కడ, ఇక్కడ & ఇక్కడ).
26/11 ముంబై ఉగ్రదాడుల కేసులో అజ్మల్ కసబ్ తరపున వాదించడానికి ఏ న్యాయవాది ఆసక్తి చూపనందున, ఈ కేసులో న్యాయమైన విచారణ జరిగేలా, కసబ్‌కు న్యాయ సహాయం అందించడానికి న్యాయస్థానంమే పులువురు న్యాయవాదులను నియమించింది(ఇక్కడ, ఇక్కడ & ఇక్కడ). నిందితుడికి న్యాయమైన మరియు పారదర్శకమైన విచారణకు హక్కు ఉంది, నిందితుడిని తరపున ఎవరు వాదించకపోతే అది అసాధ్యం. అందువలనే ఈ కేసులో కసబ్ తరపున వాదించడానికి న్యాయస్థానంమే పులువురు న్యాయవాదులను నియమించింది. ఈ కేసు విచారణ మొదటి దశలో కసబ్ యొక్క లాయర్‌గా అబ్బాస్ కజ్మీ న్యాయస్థానంచే నియమించబడ్డాడు, కానీ తరువాత సహకరించని కారణంగా అబ్బాస్ కజ్మీని తొలగించారు. అతరువాత కసబ్ యొక్క డిఫెన్స్ లాయర్‌గా KP పవార్ నియమితులయ్యారు మరియు విచారణలో ముఖ్యమైన సమయంలో కసబ్‌కు ప్రాతినిధ్యం వహించారు. కసబ్ తన మరణ శిక్షను బాంబే హైకోర్టులో అప్పీల్ చేసినప్పడు, బాంబే హైకోర్టు కసబ్ తరపున వాదించేందుకు న్యాయవాదులు అమీన్ సోల్కర్ మరియు ఫర్హానా షాలను నియమించింది. అలాగే, మరణశిక్షపై సుప్రీంకోర్టులో కసబ్ అప్పీల్ చేసిన సమయంలో రాజు రామచంద్రన్ కసబ్ న్యాయవాదిగా వ్యవహరించారు. గోపాల్ సుబ్రమణ్యం ప్రభుత్వం తరుపున సుప్రీంకోర్టులో అజ్మల్ కసబ్ మరణశిక్షను సమర్ధిస్తూ వాదించారు.
అజ్మల్ కసబ్ విచారణతో భారతదేశంలోని ప్రముఖ క్రిమినల్ లాయర్ మజీద్ మెమన్‌కు ఎలాంటి సంబంధం లేదు, ఆయన కసబ్ తరపున వాదించలేదు. పైగా ఆయన కసబ్ తరుపున వాదించేందుకు తనకు ఆసక్తి లేదని కూడా తెలిపినట్లు రిపోర్ట్స్ లభించాయి (ఇక్కడ & ఇక్కడ). మజీద్ మెమన్ 1993 ముంబై వరుస పేలుళ్ల వంటి పలు హై ప్రొఫైల్ కేసులను డీల్ చేసాడు, ఈ కేసులో చాలా మంది నిందితుల తరపున ఆయన వాదించారు. అలాగే. పలు క్రిమినల్ కేసుల్లో పలువురు సినీ నటులు, ప్రముఖుల తరపున కూడా వాదించారు. మజీద్ మెమన్ ఏప్రిల్ 2014 నుండి ఏప్రిల్ 2020 వరకు NCP నుండి రాజ్యసభ ఎంపీగా ఉన్నారు (ఇక్కడ & ఇక్కడ). 2022లో మజీద్ మెమన్ ఎన్సీపీని(NCP) వీడి తృణమూల్ కాంగ్రెస్(TMC)లో చేరారు (ఇక్కడ & ఇక్కడ).
అలాగే, కసబ్ తరపున వాదించిన న్యాయవాదికి శరద్ పవార్ ఎంపీ టికెట్ ఇచ్చినట్లు కూడా ఎలాంటి రిపోర్ట్స్ లభించలేదు.
చివరగా, రాజ్యసభ మాజీ ఎంపీ మజీద్ మెమన్ అజ్మల్ కసబ్ తరపున వాదించలేదు, కసబ్ తరపున వాదించిన న్యాయవాదికి శరద్ పవార్ ఎంపీ టికెట్ ఇచ్చినట్లు కూడా ఎలాంటి రిపోర్ట్స్ లేవు.


text:
అమిత్ షా ప్రారంభించిన శారదా దేవి ఆలయం భారత భూభాగంలోనే ఉంది, PoKలో కాదు - FACTLY
Sai Krishna Muthyanolla
April 7, 2023
పాక్ ఆక్రమిత కాశ్మీర్‌లోకి (PoK) భారత్ అధికారికంగా ప్రవేశించిందని చెప్తున్న వీడియో ఒకటి విస్తృతంగా షేర్ అవుతోంది. యూట్యూబ్‌లో  ఈ వీడియోను అప్లోడ్ చేసిన 14 గంటల్లోనే 90,000 పైగా చూసారు. PoKలోని శారదా దేవి శక్తి పీఠాన్ని కేంద్ర మంత్రి అమిత్ షా ప్రారంభించడం ద్వారా భారత్ అధికారికంగా PoKలోకి అడుగుపెట్టిందని ఈ వీడియోలో చెపుతున్నారు. పైగా PoKలోని ప్రభుత్వ అనుమతితోనే (PoK అసెంబ్లీ తీర్మానం పాస్ చేయడం వల్ల) భారత ప్రభుత్వం ఈ శారదా ఆలయాన్ని ప్రారంభించిందని కూడా వీడియోలో క్లెయిమ్ చేస్తున్నారు. ఈ కథనం ద్వారా వీడియోలో చెప్తున్న విషయాలలో నిజమెంతుందో చూద్దాం.
క్లెయిమ్: పాక్ ఆక్రమిత కాశ్మీర్‌లోకి (PoK) భారత్ అధికారికంగా ప్రవేశించింది; PoKలోని శారదా దేవి శక్తి పీఠాన్ని కేంద్ర మంత్రి అమిత్ షా ప్రారంభించారు.
ఫాక్ట్(నిజం): ఇటీవల కేంద్ర మంత్రి అమిత్ షా ప్రారంభించింది PoKలోని శారదా శక్తి పీఠాన్ని కాదు, LoCకి ఇటు వైపు భారత భూభాగంలోని టీట్వాల్ గ్రామంలో ఉన్న శారదా దేవి ఆలయాన్ని. ఐతే ఈ ప్రారంభోత్సవ కార్యక్రమంలో మాట్లాడుతూ PoKలోని శారదా పీఠం తీర్థయాత్రను పునఃప్రారంభించడానికి ప్రయత్నాలు చేస్తామని అన్నారు. ఈ వార్తను తప్పుగా అర్ధం చేసుకొని భారత్ PoKలోకి అడుగుపెట్టిందని ప్రచారం చేస్తున్నారు. కావున పోస్టు ద్వారా చెప్పేది తప్పు.
అమిత్ షా ప్రారంభించిన గుడి భారత భూభాగంలోనే ఉంది:
ఇటీవల కేంద్ర మంత్రి అమిత్ షా ప్రారంభించింది శారదా శక్తి పీఠాన్ని కాదు, శారదా దేవి ఆలయాన్ని. పైగా ఈ ఆలయం ఉన్నది భారత భూభాగంలోనే, PoKలో కాదు.
కేంద్ర మంత్రి అమిత్ షా 22 మార్చ్ 2023న జమ్ముకాశ్మీర్ రాష్ట్రంలోని కుప్వారా ప్రాంతంలో ఉన్న శారదా దేవి ఆలయాన్ని ఢిల్లీ నుండి వీడియో కాన్ఫరెన్సింగ్ ద్వారా ప్రారంభించారు. ఐతే ఈ ఆలయం నియంత్రణ రేఖ (LoC) దగ్గర, భారత భూభాగంలో ఉన్న టీట్వాల్ అనే ఊరులో ఉంది. ఈ ఆలయ పునర్నిర్మాణం 2021లో మొదలుపెట్టారు.
కాగా వైరల్ వీడియోలో ప్రస్తావించిన శారదా శక్తి పీఠం PoKలోని నీలం లోయలో ఉంది. కేంద్ర మంత్రి ప్రారంభించిన గుడికి మరియు PoKలో ఉన్న శారదా శక్తి పీఠానికి మధ్య 40-50 కిలోమీటర్ల దూరం ఉంటుంది.
శారదా పీఠం తీర్థయాత్రను పునరుద్ధరించే ప్రయత్నం చేస్తాం:
కుప్వారాలోని శారదా దేవి ఆలయాన్ని ప్రారంభించిన సందర్భంలో అమిత్ షా మాట్లాడుతూ, PoKలోని శారదా పీఠం తీర్థయాత్రను పునఃప్రారంభించడానికి ప్రయత్నాలు చేస్తామని అన్నారు. ఇంతకు ముందు భారత్ – పాక్ మధ్య పునఃప్రారంభించిన కర్తార్‌పూర్ కారిడార్ (పాకిస్థాన్‌లోని గురుద్వారా దర్బార్ సాహిబ్ – పంజాబ్‌లోని డేరా బాబా నానక్ మందిరం) తరహాలోనే ఈ తీర్థయాత్రను ప్రారంభించడానికి ప్రయత్నిస్తామని అన్నారు.
ఐతే ఈ విషయాన్ని తప్పుగా అర్ధం చేసుకొని కేంద్ర మంత్రి PoKలోని శక్తి పీఠాన్ని ప్రారంభించాడని ప్రచారం చేస్తున్నారు.
PoK అసెంబ్లీ తీర్మానం:
కర్తార్‌పూర్ కారిడార్ తరహాలోనే భారత్- PoK మధ్య (శారదా పీఠం తీర్థయాత్ర) కారిడార్ ప్రారంభించాలని కోరుతూ PoK అసెంబ్లీ  ఇటీవల ఒక తీర్మానాన్ని ఆమోదించిందని. ఐతే ఈ అంశంపై PoK ప్రధాని సర్దార్ తన్వీర్ ఇలియాస్ ఖాన్ విచారణకు ఆదేశించాడని తెలుపుతూ పాకిస్థాన్‌కు చెందిన ఎక్ష్ప్రెస్స్ ట్రిబ్యూన్ అనే వార్తా సంస్థ ఒక కథనాన్ని (04 ఏప్రిల్ 2023) ప్రచురించింది.
బహుశా ఈ వార్తను తప్పుగా అర్ధం చేసుకొని, PoK అసెంబ్లీ తీర్మానం ద్వారానే అమిత్ షా శారదా దేవి ఆలయాన్ని ప్రారంభించారన్న వాదన చేసి ఉంటారు. కాని అమిత్ షా ప్రారంభించిన శారదా దేవి ఆలయం భారత భూభాగంలో ఉంది.
చివరగా, అమిత్ షా ప్రారంభించిన శారదా దేవి ఆలయం భారత భూభాగంలోనే ఉంది, PoKలో కాదు.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
న్యూస్ పేపర్ల PDF కాపీలు షేర్ చేయడం అన్ని సందర్భాల్లో చట్టరీత్యా నేరం కాదు - FACTLY
Sai Krishna Muthyanolla
May 6, 2020
వాట్సాప్ గ్రూపుల్లో న్యూస్ పేపర్ల పీడీఎఫ్ (PDF) కాపీలు షేర్ చేయడం చట్టరీత్యా నేరమని చెప్తూ ఒక పోస్ట్ ని ఫేస్బుక్ లో చాలా మంది షేర్ చేస్తున్నారు . ఆ పోస్ట్ లో ఎంతవరకు నిజముందో చూద్దాం.
వాట్సాప్ గ్రూపుల్లో న్యూస్ పేపర్ల PDF కాపీలు షేర్ చేయడం చట్టరీత్యా నేరం.
ఫాక్ట్ (నిజం): కాపీరైట్ చట్టం ప్రకారం ఒక న్యూస్ ఐటమ్ పై కాపీరైట్ లేకున్నా, న్యూస్ ప్రచురించే విధానం పై కాపీరైట్ ఉంటుంది. కొన్ని వార్తా సంస్థలు PDF కాపీలు పై కొంత సభ్యత్య రుసుము తీసుకుంటారు, అలాంటి న్యూస్ పేపర్ల PDF కాపీలు షేర్ చేయడం చట్టరీత్యా నేరం. మరికొన్ని వార్తా సంస్థలు PDF కాపీలు ఉచితంగా ఇస్తారు, వాటిని షేర్ చేయడం చట్టరీత్యా నేరం కాకపోయినా కొన్ని సందర్భాల్లో వాటి పై కూడా ఆంక్షలు పెట్టడం జరిగింది. కావున పోస్ట్ లో చెప్పింది కొంత వరకు నిజం.
పోస్టులోని విషయం గురించి కాపీరైట్ చట్టంలో వెతకగా, ఒక న్యూస్ ఐటమ్ పై కాపీరైట్ లేకున్నా, న్యూస్ ప్రచురించే విధానం పై కాపీరైట్ ఉంటుందని తెలిసింది. సెక్షన్ 43 (బీ) (ఐటీ చట్టం 2002) లో కూడా దీనికి సంబంధించిన చట్టాన్ని చూడవొచ్చు. ఈ విషయం పై ఇండియన్ న్యూస్ పేపర్ సొసైటీ ప్రెసిడెంట్ శైలేష్ గుప్తా మాట్లాడుతూ, ‘ఉచితంగా వచ్చే PDF కాపీలు షేర్ చేయవొచ్చు, కానీ సభ్యత్య రుసుము కట్టి తీసుకునే PDF కాపీలు షేర్ చేయడం సరికాదు’ అని చెప్పినట్టు ఇండియా టుడే ఆర్టికల్ లో చదవొచ్చు.
‘The Free Press Journal’ వార్తసంస్థ ఈ విషయంపై స్పందిస్తూ, తమ ఈ-పేపర్ సోషల్ మీడియాలో షేర్ చేయవచ్చని, అది చట్టరీత్యా నేరం కాదని తెలిపింది. లాక్ డౌన్ లో ప్రజలు ఇబ్బంది పడకూడదని తాము ఫ్రీగా PDF కాపీలు పంచుతున్నామని ఈ వార్త పై సునీల్ జైన్ (ఇండియన్ ఎక్ష్ప్రెస్స్ బిజినెస్ ఎడిటర్) స్పందించారు.
కొన్ని వార్తా సంస్థలు PDF కాపీలు పై కొంత సభ్యత్య రుసుము తీసుకుంటారు, అలాంటి న్యూస్ పేపర్ల PDF కాపీలు షేర్ చేయడం చట్టరీత్యా నేరం. అయితే, కొన్ని సందర్భాల్లో వాణిజ్యేతర అవసరాల కోసం ఉపయోగించవచ్చు. ఈ విషయాల గురించి ‘ది హిందూ’ ఈ-పేపర్ వెబ్సైటులో చదవొచ్చు.
టైమ్స్ అఫ్ ఇండియా మరియు ఎకనిమిక్ టైమ్స్ న్యూస్ పేపర్లను డౌన్లోడ్ చేసి ‘www.sscias.com’ అనే వెబ్సైటు షేర్ చేసినందున, ఆ వెబ్ సైట్ పై 2019 లో ‘Bennett, Coleman & Co (BCCL)’ పై కేసు వేసింది. అలా డౌన్లోడ్ చేసి షేర్ చేయడం వల్ల తమ మీడియా సంస్థ వ్యాపారం తీవ్రంగా దెబ్బతింటుందని, ఎందుకంటే దాని వల్ల వార్తాపత్రిక యొక్క అమ్మకాలు మరియు BCCL వెబ్‌సైట్‌లకు వచ్చే ఆన్‌లైన్ సందర్శకుల సంఖ్య తగ్గుతాయని తెలిపారు. ఈ కేసు పై హైకోర్టు ఇచ్చిన తీర్పుని ఇక్కడ చదవవొచ్చు.
చివరగా, న్యూస్ పేపర్ల PDF కాపీలు షేర్ చేయడం అన్ని సందర్భాల్లో చట్టరీత్యా నేరం కాదు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
బాలీవుడ్ నటుడు షారుఖ్ ఖాన్ పాకిస్తాన్ కి 45 కోట్ల సాయం అందించలేదు - FACTLY
Sai Krishna Muthyanolla
August 31, 2020
పాకిస్తాన్ దేశానికి షారుఖ్ ఖాన్ 45 కోట్ల సాయం చేసినందుకు గాను ఆయన నటిస్తున్న ‘పఠాన్’ అనే చిత్రాన్ని మనం బహిష్కరించి బుద్ధిచేప్పాలంటూ షేర్ చేస్తున్న ఒక పోస్ట్ సోషల్ మీడియాలో వైరల్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: బాలీవుడ్ నటుడుషారుఖ్ ఖాన్ పాకిస్తాన్ దేశానికి 45 కోట్ల సాయం అందించారు.
ఫాక్ట్ (నిజం): పాకిస్తాన్ లో జరిగిన ఒక ఆయిల్ టాంకర్ ప్రమాదంలో మరణించినవారికి షారుఖ్ ఖాన్ 45 కోట్ల సాయం అందించాడని వస్తున్న వార్తలు తప్పు అని ‘INDIA TV’ ఛానల్ వారు తమ యూట్యూబ్ ఛానెల్లో ఒక వీడియో పోస్ట్ చేసారు. కావున, పోస్టులో చేసిన క్లెయిమ్ తప్పు.
పోస్టులో చేస్తున్న క్లెయిమ్ గురించి గూగుల్ లో వెతకగా, ఈ క్లెయిమ్ కు సంబంధించి ‘INDIA TV’ వారు ‘4 జూలై 2014’ నాడు తమ యూట్యూబ్ ఛానెల్లో పోస్ట్ చేసిన ఒక వీడియో దొరికింది. పాకిస్తాన్ లో జరిగిన ఒక ఆయిల్ టాంకర్ ప్రమాదంలో క్షతగాత్రులు అయిన వారికి షారుఖ్ ఖాన్ 45 కోట్ల సాయం అందిస్తున్నారని వస్తున్న న్యూస్ తప్పు అని అందులో తెలిపారు. ఈ విషయానికి సంబంధించి ‘INDIA TV’ రిపోర్టర్ షారుఖ్ ఖాన్ మీడియా టీం ని సంప్రదించగా ఈ న్యూస్ లో ఎలాంటి వాస్తవాలు లేవు అని వారు తెలిపారు.
‘INDIA TV’ వెబ్ సైట్ వారు పోస్ట్ చేసిన ఈ వీడియో లోని ఒక క్లిప్ ని చూపిస్తూ షారుఖ్ ఖాన్ పాకిస్తాన్ కి 45 కోట్లు సాయం అందించాడని షేర్ చేసినప్పుడు, FACTLY దానికి సంబంధించి రాసిన ఆర్టికల్ ని ఇక్కడ చూడవచ్చు.
చివరగా, పాకిస్తాన్ దేశానికి బాలీవుడ్ నటుడు షారుఖ్ ఖాన్ 45 కోట్ల సాయం అందించలేదు.


text:
షారుఖ్ ఖాన్ కుమారుడు ఆర్యన్ ఖాన్ గురించి శశి థరూర్ ఈ వ్యాఖ్యలు చేయలేదు - FACTLY
Sai Krishna Muthyanolla
October 6, 2021
“షారుఖ్ ఖాన్ కుమారుడు లోకం తెలియని పిల్లవాడు. ఒకవేళ నేరం రుజువైనా అతనిని నేరస్తునిగా చూడకూడదు” అని శశి థరూర్ అన్నాడని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ముంబై డ్రగ్స్ కేసులో బాలీవుడ్ స్టార్ షారుఖ్ ఖాన్ కుమారుడు ఆర్యన్ ఖాన్‌ను అరెస్ట్ చేసిన విషయం తెలిసిందే. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “షారుఖ్ ఖాన్ కుమారుడు లోకం తెలియని పిల్లవాడు. ఒకవేళ నేరం రుజువైనా అతనిని నేరస్తునిగా చూడకూడదు” అని శశి థరూర్ అన్నాడు.
ఫాక్ట్: ‘షారుఖ్ ఖాన్ కుమారుడు లోకం తెలియని పిల్లవాడు, ఒకవేళ నేరం రుజువైనా అతనిని నేరస్తునిగా చూడకూడదు’, అని శశి థరూర్ అన్నట్టుగా ఎటువంటి ఆధారాలు దొరకలేదు. డ్రగ్స్ కేసును అడ్డం పెట్టుకొని షారుఖ్ ఖాన్‌పై ప్రతీకార దాహంతో పరిగెడుతున్న విధానం చూస్తుంటే తనకు అసహ్యంగా ఉందని థరూర్ అన్నారు. 02 అక్టోబర్ 2021 రాత్రి ముంబై తీరంలో క్రూయిజ్ షిప్‌పై దాడి చేసిన NCB షారుఖ్ ఖాన్ కుమారుడు ఆర్యన్ ఖాన్‌తో సహా కొందరిని అరెస్ట్ చేసారు. పోలీసులు పలు రకాల నిషేధిత డ్రగ్స్‌ను స్వాధీనం చేసుకున్నారు. బెయిల్ కోసం అప్లై చేయగా, ముంబై కోర్టు బెయిల్ నిరాకరించి 07 అక్టోబర్ 2021 వరకు NCB కస్టడిలో ఉండాల్సిందిగా ఆదేశించింది. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, కాంగ్రెస్ సీనియర్ నేత, ఎంపీ శశి థరూర్ అలా అన్నట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటి వ్యాఖ్యలు గనక చేసుంటే వార్తాపత్రికలు దాని గురించి ప్రచురించేవి.
శశి థరూర్ ముంబై డ్రగ్స్ కేసులో షారుఖ్ ఖాన్ కుమారుడు ఆర్యన్ ఖాన్‌ను అరెస్ట్ చేసిన విషయం గురించి, దాని తరువాత జరుగుతున్న పరిణామాల గురించి ఒక ట్వీట్ చేసారు. షారుఖ్ ఖాన్ కుమారుడు లోకం తెలియని పిల్లవాడు, ఒకవేళ నేరం రుజువైనా అతనిని నేరస్తునిగా చూడకూడదు అని ఈ ట్వీట్‌లో అనలేదు. ఈ విషయంపై షారుఖ్ ఖాన్ కుటుంబం పట్ల ప్రజలు సానుభూతి చూపించాలని శశి థరూర్ పిలుపునిచ్చారు. “23 ఏళ్ల కుర్రాడిని మరీ అంతలా పట్టుకుని షారుఖ్ ఖాన్‌పై రుద్ధాల్సిన అవసరం లేదు” అని అన్నారు.
డ్రగ్స్ కేసును అడ్డం పెట్టుకొని షారుఖ్ ఖాన్‌పై ప్రతీకార దాహంతో పరిగెడుతున్న విధానం చూస్తుంటే తనకు అసహ్యంగా ఉందని అన్నారు. “నాకు డ్రగ్స్ అంటే ఇష్టం లేదు, ఎప్పుడూ వాటి జోలికి కూడా పోలేదు. కానీ, కొంత మంది వీటిని అడ్డం పెట్టుకొని షారుఖ్ ఖాన్‌ని విచ్ హంట్ చేస్తున్నారు“,  అని ఆ ట్వీట్ లో పేర్కొన్నారు.
I am no fan of recreational drugs & haven’t ever tried any, but I am repelled by the ghoulish epicaricacy displayed by those now witch-hunting @iamsrk on his son’s arrest. Have some empathy, folks. The public glare is bad enough; no need to gleefully rub a 23yr old’s face in it.
02 అక్టోబర్ 2021 రాత్రి ముంబై తీరంలో క్రూయిజ్ షిప్‌పై దాడి చేసిన NCB ఆర్యన్ ఖాన్‌తో సహా కొందరిని అరెస్ట్ చేసారు. NCB వారు అరెస్ట్ అయిన వాళ్ళ దగ్గరనుండి పలు రకాల నిషేధిత డ్రగ్స్‌ను స్వాధీనం చేసుకున్నారు. బెయిల్ కోసం అప్లై చేయగా, ముంబై కోర్టు బెయిల్ నిరాకరించి 07 అక్టోబర్ 2021 వరకు NCBకి  కస్టడి ఇచ్చింది. ఈ క్రమంలో షారుఖ్ ఖాన్‌కు పలువురు బాలీవుడ్ ప్రముఖులు మద్దుతుగా నిలుస్తున్నారని ఈ ఆర్టికల్ ద్వారా చూడొచ్చు.
చివరగా, షారుఖ్ ఖాన్ కుమారుడు లోకం తెలియని పిల్లవాడు, ఒకవేళ నేరం రుజువైనా అతనిని నేరస్తునిగా చూడకూడదు అని శశి థరూర్ అన్నట్టుగా ఎటువంటి ఆధారాలు లేవు.

created: October 6, 2021


text:
షిరిడీ సాయిబాబా సంస్థాన్ ట్రస్ట్ హజ్ యాత్రికులకు ఎటువంటి విరాళం ఇవ్వలేదు - FACTLY
Sai Krishna Muthyanolla
June 19, 2023
వివరణ (23 June 2023): 20 జూన్ 2023న షిరిడీ సాయిబాబా సంస్థాన్ ట్రస్ట్ వారు హజ్ యాత్రికులకు తమ ట్రస్ట్ విరాళాలు ఇస్తుందని సోషల్ మీడియాలో తప్పుడు ప్రచారం చేసిన  వారిపై షిరిడీ పోలీసులకు ఫిర్యాదు చేయడం జరిగింది. షిర్డీ పోలీసులు ఎఫ్ఐఆర్ నమోదు చేసి ప్రస్తుతం దర్యాప్తు చేస్తున్నారు. FIR కాపీని ఇక్కడ చూడవచ్చు.
షిరిడీ సాయిబాబా సంస్థాన్ ట్రస్ట్ వారు హజ్ యాత్రికులకు ₹35 కోట్లు విరాళం ఇచ్చారని, అయితే అయోధ్యలో నిర్మిస్తున్న రామ మందిరానికి మాత్రం ఒక్క రూపాయి కూడా ఇవ్వలేదని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: షిరిడీ సాయిబాబా సంస్థాన్ ట్రస్ట్ వారు హజ్ యాత్ర చేసే ముస్లింలకు ₹35 కోట్లు విరాళం ఇచ్చారు. అయోధ్య రామ మందిర నిర్మాణానికి ఎటువంటి విరాళం ఇవ్వలేదు.
ఫాక్ట్: షిరిడీ సాయిబాబా సంస్థాన్ ట్రస్ట్ హజ్ యాత్రికులకు ఎటువంటి విరాళం ఇవ్వలేదని అప్పటి ట్రస్ట్ సి.ఈ.ఓ రాహుల్ జాదవ్ స్పష్టం చేశారు. అలాగే, అయోధ్య రామమందిర నిర్మాణానికి ఎవరూ తమని విరాళాలు కోరలేదని, కాబట్టి ట్రస్ట్ దీనిపై ఎటువంటి నిర్ణయం తీసుకోలేదని ఆయన పేర్కొన్నారు. కావున పోస్టులో చేయబడ్డ క్లెయిమ్ తప్పు.
ముందుగా ఈ విషయంపై ఇంటర్నెట్లో వెతకగా షిరిడీ సాయిబాబా సంస్థాన్ ట్రస్ట్ వారు హజ్ యాత్రకు విరాళం ఇచ్చినట్లు ఎక్కడా వార్తా కథనాలు లభించలేదు. ఒకవేళ నిజంగానే విరాళం ఇచ్చి ఉంటే, అన్నీ ప్రముఖ వార్తాపత్రికలు ఈ వార్తను ప్రచురించేవి. షిరిడీ ట్రస్ట్ యొక్క అధికారిక ఫేస్ బుక్, ట్విట్టర్ అకౌంట్‌లలో మరియు వెబ్‌సైటులో కూడా హజ్ యాత్రికులకి ₹35 కోట్లు విరాళం ఇచ్చినట్లు పేర్కొనలేదు. ఇక, ఏప్రిల్ 2023లో ఈ పుకారు సోషల్ మీడియాలో బాగా ప్రచారంలో ఉండటంతో, అప్పటికి ట్రస్ట్ సి.ఈ.ఓ రాహుల్ జాదవ్ ఈ విషయంపై స్పందిస్తూ హజ్ యాత్రకు ట్రస్ట్ ఎటువంటి విరాళం ఇవ్వలేదని స్పష్టం చేశారు.
అలాగే, రామమందిర నిర్మాణానికి ఎవరూ తమని విరాళాలు కోరలేదని, కాబట్టి ట్రస్ట్ నియమాల ప్రకారం దీనిపై ఎటువంటి నిర్ణయం తీసుకునే సౌలభ్యం లేదని ఆయన పేర్కొన్నారు. పైగా, షిరిడీ ఆలయ ప్రతిష్టకి భంగం కలిగించేలా ఉన్న ఇటువంటి తప్పుడు సమాచారాన్ని ప్రచారం చేస్తున్న వారిపై కఠినమైన చర్యలు తీసుకుంటామని హెచ్చరించారు.
ఇక వైరల్ ఫోటోను పరిశీలించగా, కవిత తివారీ అనే ట్విట్టర్ యూసర్ 20 ఏప్రిల్ 2023లో చేసిన ట్వీట్ ఆధారంగా గూగుల్ ఈ సమాచారాన్ని ఇచ్చింది. అయితే, ఈ సమాచారం తప్పు అవ్వడంతో ఆమె ఈ ట్వీట్‌ను తొలగించారు. అలాగే, వైరల్ ఫొటోలో ఉన్న ‘Latestly’ వెబ్‌సైట్ పూర్తి కథనంలో కూడా ఇది తప్పుడు సమాచారమని చెప్పడం జరిగింది.
అయితే 2020లో కరోనా సంక్షోభ సమయంలో మహారాష్ట్ర ముఖ్యమంత్రి రిలీఫ్ ఫండ్‌కు షిరిడీ ట్రస్ట్ 51 కోట్ల రూపాయల విరాళం ఇచ్చింది. అలాగే, ఇది వరకు అనేక సేవా కార్యక్రమాలకు కూడా షిరిడీ ఆలయ ట్రస్ట్ విరాళాలు ఇవ్వడం జరిగింది. డిసెంబర్ 2021లో కూడా షిరిడీ ట్రస్ట్ మసీదులకు ₹96 కోట్లు విరాళం ఇచ్చిందని సోషల్ మీడియాలో ప్రచారం జరగడంతో మేము దానిని ఫాక్ట్ చెక్ చేసి అది తప్పుడు సమాచారమని నిర్ధారించాం. దానికి సంబంధించిన కథనాన్ని ఇక్కడ చూడవచ్చు.
చివరిగా, షిరిడీ సాయిబాబా సంస్థాన్ ట్రస్ట్ హజ్ యాత్రికులకు ఎటువంటి విరాళం ఇవ్వలేదు. వైరల్ అవుతున్న పోస్టు ఫేక్.


text:
శివసేన ఎమ్మెల్యేలు తిరుగుబాటు చేయకముందే ఆఫీసులో తన వెనకాల శివాజీ విగ్రహాన్ని మరియు బాల్ ఠాక్రే ఫోటోను ఉద్ధవ్ ఠాక్రే పెట్టుకున్నాడు - FACTLY
Sai Krishna Muthyanolla
June 23, 2022
“మొదటి ఫొటోలో శివాజీ మహరాజ్, బాల్ ఠాక్రేల ఫొటోలు లేవు. శివసేన MLAల తిరుగుబాటు తరువాత నిన్న శివాజీ మహరాజ్, బాల్ ఠాక్రేలు గుర్తుకు వచ్చారు ఉద్ధవ్ ఠాక్రేకు”, అని చెప్తూ రెండు ఫోటోలతో ఉన్న ఒక పోస్ట్‌ని సోషల్ మీడియాలో చాలా మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: తాజాగా శివసేన ఎమ్మెల్యేలు తిరుగుబాటు చేసిన తరువాతనే ఆఫీసులో తన వెనకాల శివాజీ మరియు బాల్ ఠాక్రేల ఫోటోలను ఉద్ధవ్ ఠాక్రే పెట్టుకున్నాడు. అంతకముందు ఆ ఫోటోలు లేవు.
ఫాక్ట్: పోస్ట్‌లో చెప్పినట్టు కేవలం శివసేన ఎమ్మెల్యేలు తిరుగుబాటు చేసిన తరువాతనే ఆఫీసులో తన వెనకాల శివాజీ విగ్రహాన్ని మరియు బాల్ ఠాక్రే ఫోటోను ఉద్ధవ్ ఠాక్రే పెట్టుకోలేదు. అంతకుముందు నుండే వాటిని ఆఫీసులో తన వెనకాల పెట్టుకున్నాడు. తను జనవరి 2022లో పోస్ట్ చేసిన వీడియోలో కూడా వాటిని చూడవచ్చు . కావున పోస్ట్‌లో చెప్పింది తప్పు.
పోస్ట్‌లోని రెండు ఫోటోల వివరాల గురించి తెలుసుకోవడానికి ఉద్ధవ్ ఠాక్రే ఫేస్బుక్ ప్రొఫైల్ చూడగా, ఆ రెండు ఫోటోలను తాను పోస్ట్ చేసిన వీడియోల నుండి తీసుకున్నట్టుగా తెలిసింది. మొదటి ఫోటోని ఏప్రిల్ 2021లో పోస్ట్ చేసిన వీడియో నుండి, రెండవ ఫోటోని తాజగా 22 జూన్ 2022న పోస్ట్ చేసిన వీడియో నుండి తీసుకున్నట్టు చూడవచ్చు.
అయితే, పోస్ట్‌లో చెప్పినట్టు కేవలం శివసేన ఎమ్మెల్యేలు తిరుగుబాటు చేసిన తరువాతనే ఆఫీసులో తన వెనకాల శివాజీ విగ్రహాన్ని మరియు బాల్ ఠాక్రే ఫోటోను ఉద్ధవ్ ఠాక్రే పెట్టుకోలేదు. అంతకుముందు నుండే వాటిని ఆఫీసులో తన వెనకాల పెట్టుకున్నాడు. తను జనవరి 2022లో పోస్ట్ చేసిన వీడియోలో కూడా వాటిని చూడవచ్చు.
అంతేకాదు, 2020 మరియు 2021లో వివిధ సమయాల్లో తన వెనకాల ఇతర శివాజీ విగ్రహలు మరియు బాల్ ఠాక్రే ఫోటోలు పెట్టుకుని మాట్లాడినట్టు ఇక్కడ, ఇక్కడ, ఇక్కడ, మరియు ఇక్కడ చూడవచ్చు.
చివరగా, శివసేన ఎమ్మెల్యేలు తిరుగుబాటు చేయకముందే ఆఫీసులో తన వెనకాల శివాజీ విగ్రహాన్ని మరియు బాల్ ఠాక్రే ఫోటోను ఉద్ధవ్ ఠాక్రే పెట్టుకున్నాడు.


text:
‘Scream of the Mermaid’ షార్ట్ ఫిల్మ్‌లోని దృశ్యాలని నెల్లూరు మైపాడు వద్ద ఒడ్డుకు చేరిన జలకన్య అంటూ షేర్ చేస్తున్నారు - FACTLY
Sai Krishna Muthyanolla
November 24, 2021
నెల్లూరు మైపాడు వద్ద జాలరుల వలలో ఒడ్డుకు వచ్చిన జలకన్య, అంటూ సోషల్ మీడియాలో ఒక వీడియో షేర్ అవుతుంది. వలలో చిక్కిన జలకన్యను కొందరు వ్యక్తులు విడిపిస్తున్న దృశ్యాలని మనం ఈ వీడియోలో చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: నెల్లూరు మైపాడు వద్ద వలలో చిక్కుకున్న ఒక జలకన్య ఒడ్డుకు వచ్చిన దృశ్యాలు.
ఫాక్ట్ (నిజం): పోస్టులో షేర్ చేసిన వీడియో ‘Scream of the Mermaid’ అనే ఒక షార్ట్ ఫిల్మ్‌లోని దృశ్యాలని చూపిస్తుంది. ఈ చిత్రాన్ని ‘Trip Pisso’ అనే శ్రీలంక ట్రావెల్ వ్లాగర్ ఛానల్ వారు రూపొందించారు. సముద్ర కాలుష్యం గురించి ప్రజలకు అవగాహన కల్పించడం కోసం 08 జూన్ 2021 నాడు ‘ప్రపంచ మహాసముద్రాల దినోత్సవం’ సందర్భంగా ఈ వీడియోని పబ్లిష్ చేసారు. ఈ వీడియోలో కనిపిస్తున్నది నిజంగా చోటుచేసుకున్న ఘటన కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియోని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Trip Pisso’ అనే శ్రీలంక ట్రావెల్ వ్లాగర్ ఛానల్ 07 జూన్ 2021 నాడు తమ యూట్యుబ్‌లో పబ్లిష్ చేసినట్టు తెలిసింది. ‘Real Mermaid caught in Sri Lanka | TRIP PISSO’ అనే టైటిల్‌తో ఈ వీడియోని పబ్లిష్ చేసారు. ఈ వీడియోలో కనిపిస్తున్నది ఒక షార్ట్ ఫిల్మ్‌లోని దృశ్యాలని ఈ వీడియో వివరణ ద్వారా తెలిసింది. 08 జూన్ 2021 నాడు ‘ప్రపంచ మహాసముద్రాల దినోత్సవం’ సందర్భంగా సముద్రాలలో పెరుగుతున్న కాలుష్యం, చెత్త గురించి ప్రజలకు అవగాహన కల్పించడం కోసం ఈ వీడియోని రూపొందించినట్టు తెలిసింది.
ఈ షార్ట్ ఫిల్మ్ మేకింగ్ వీడియోని ‘Behind Pisso’ యూట్యూబ్ ఛానల్ 25 జూన్ 2021 నాడు పబ్లిష్ చేసింది. ‘Scream of the Mermaid’ అనే షార్ట్ ఫిల్మ్ చిత్రీకరణ దృశ్యాలని ఈ వీడియోలో స్పష్టంగా తెలిపారు. ఈ మేకింగ్ వీడియోలో, సాగర కన్యగా నటించిన అమ్మాయి, ఇతరులు షార్ట్ ఫిల్మ్ చిత్రీకరణ కోసం మేకప్ చేసుకుంటున్న దృశ్యాలని కూడా మనం ఈ వీడియోలో చూడవచ్చు. ఇదే వీడియోని ‘Trip Pisso’ ఫేస్ బుక్  పేజీలో కూడా పబ్లిష్ చేసారు. ఈ వివరాల ఆధారంగా పోస్టులో షేర్ చేసిన వీడియో, ‘Scream of the Mermaid’ అనే షార్ట్ ఫిల్మ్‌లోని దృశ్యాలని చూపిస్తుందని ఖచ్చితంగా చెప్పవచ్చు.
చివరగా, ‘Scream of the Mermaid’ అనే షార్ట్ ఫిల్మ్‌లోని దృశ్యాలని నెల్లూరు మైపాడు వద్ద జలకన్య ఒడ్డుకు చేరిన దృశ్యాలంటూ షేర్ చేస్తున్నారు.

created: November 24, 2021


text:
ఆర్ధిక ఇబ్బందుల కారణంగా గోరఖ్‌పూర్ లోని గీతా ప్రెస్ మూసివేయబోతున్నట్టు షేర్ చేస్తున్న ఈ సమాచారం తప్పు - FACTLY
Sai Krishna Muthyanolla
May 21, 2021
హిందూ సనాతన ధర్మ పుస్తకాలని లాభం లేకుండా అమ్మే గోరఖ్‌పూర్ లోని గీతా ప్రెస్, ఆర్ధిక ఇబ్బందుల కారణంగా త్వరలో మూసివేయబోతున్నట్టు సోషల్ మీడియాలో ఒక పోస్ట్ షేర్ అవుతోంది. ఈ వార్తని ‘Zee News’ సంస్థ ఇటీవల రిపోర్ట్ చేసినట్టు పోస్టులో క్లెయిమ్ చేస్తున్నారు. గీతా ప్రెస్ సంస్థని  మూసివేయడం ద్వార హిందూ సమాజానికి చాలా నష్టం చేకూరుతుందని ఈ పోస్టులో తెలిపారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఆర్ధిక ఇబ్బందుల కారణంగా గోరఖ్‌పూర్ లోని గీతా ప్రెస్ మూసివేయబోతున్నట్టు ‘Zee News’ సంస్థ ఇటీవల రిపోర్ట్ చేసింది.
ఫాక్ట్ (నిజం): గోరఖ్‌పూర్ నగరానికి చెందిన గీతా ప్రెస్ సంస్థ, ఆర్ధిక ఇబ్బందుల కారణంగా త్వరలో మూసివేయబోతున్నట్టు ‘Zee News’ ఛానల్ ఆగష్టు 2015 లో రిపోర్ట్ చేసింది. అయితే, ఈ వార్త తప్పని గీతా ప్రెస్ సంస్థ అప్పుడే స్పష్టం చేసింది. తమ సంస్థ ఎటువంటి ఆర్ధిక ఇబ్బందుల్లో లేదని గీతా ప్రెస్ సంస్థ అధికారులు స్పష్టం చేసారు. సోషల్ మీడియాలో తమ సంస్థ పై నిరంతరంగా షేర్ అవుతున్న ఈ ఫేక్ సమాచారం పై గీతా ప్రెస్ సంస్థ 2020లో కూడా స్పష్టతనిచ్చింది. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయిమ్ కి సంబంధించిన సమాచారం కోసం గూగుల్ లో వెతికితే, గోరఖ్‌పూర్  నగరానికి చెందిన గీతా ప్రెస్ సంస్థ మూసివేయబోతున్నట్టు ‘Zee News’ ఛానల్ 27 ఆగష్టు 2015 నాడు ఒక వీడియో పబ్లిష్ చేసినట్టు తెలిసింది. హిందూ ధర్మానికి సంబంధించిన పుస్తకాలను విక్రయించే గీత ప్రెస్ సంస్థ, తమ ఉద్యోగులకి జీతాలివ్వలేని ఆర్ధిక సంక్షోభంలో ఉన్నట్టు ఈ వీడియోలో రిపోర్ట్ చేసారు. ఉద్యోగులు తమ జీతాల కోసం ఉద్యమించడంతో గత్యంతరం లేక తమ సంస్థని మూసివేయాలని గీత ప్రెస్ అధికారులు నిర్ణయించుకున్నట్టు ఈ వీడియోలో తెలిపారు. హిందూ ధర్మ విశిష్టతను ప్రజలకు తెలిపే గీతా ప్రెస్ లాంటి సంస్థని కాడుకోవడం మన భాద్యత అని ‘Zee News’ సంస్థ ఈ వీడియోలో తెలిపారు.
అయితే, తమ సంస్థ పై వస్తున్న ఈ వార్తలు తప్పని గీతా ప్రెస్ సంస్థ 2015లోనే స్పష్టం చేసింది. తమ సంస్థ ఎటువంటి ఆర్ధిక ఇబ్బందుల్లో లేదని, తాము ఎవరి దగ్గరా విరాళాలు సేకరించమని గీతా ప్రెస్ సంస్థ స్పష్టం చేస్తూ 28 ఆగష్టు 2015 నాడు ఒక ట్వీట్ పెట్టింది.
Please do not donate any money to any person in the name of Gita Press. We never accept any donation and not in any financial crises.
గీతా ప్రెస్ సంస్థ ఈ విషయం పై ఇచ్చిన స్పష్టతను రిపోర్ట్ చేస్తూ పలు న్యూస్ వెబ్సైట్లు ఆర్టికల్స్ పబ్లిష్ చేసాయి. అవి ఇక్కడ, ఇక్కడ చూడవచ్చు. గీతా ప్రెస్ సంస్థ, జీతాల కోసం నిరసన చేసిన తమ ఉద్యోగులతో రాజీకొచ్చినట్టు ఈ ఆర్టికల్స్ రిపోర్ట్ చేసాయి. ‘Zee News’ సంస్థ కూడా ఈ విషయాన్ని రిపోర్ట్ చేసింది.
‘Zee News’ ఛానల్ 2015లో రిపోర్ట్ చేసిన సమాచారం ఆధారంగా గీతా ప్రెస్ సంస్థ ఆర్ధిక ఇబ్బందుల వలన ముసివేయబోతున్నట్టు సోషల్ మీడియాలో నిరంతరంగా పోస్టులు షేర్ అవుతునే ఉన్నాయి. సోషల్ మీడియాలో షేర్ అవుతున్న ఈ ఫేక్ సమాచారం పై గీతా ప్రెస్ సంస్థ 2020లో కూడా స్పష్టతనిచ్చింది. ఈ వివరాల ఆధారంగా, పోస్టులో షేర్ చేసిన సమాచారం తప్పని ఖచ్చితంగా చెప్పవచ్చు.
చివరగా, ఆర్ధిక ఇబ్బందుల కారణంగా గీతా ప్రెస్ సంస్థ మూసివేయబోతున్నట్టు షేర్ చేస్తున్న ఈ సమాచారం తప్పు.


text:
కర్ణాటకలో జరిగిన సిద్ధేశ్వర స్వామి అంతిమ యాత్ర దృశ్యాలను చంద్రబాబు కుప్పం పర్యటన దృశ్యాలుగా షేర్ చేస్తున్నారు - FACTLY
Sai Krishna Muthyanolla
January 6, 2023
ఇటీవల కందుకూరు, గుంటూరులో జరిగిన తొక్కిసలాటలలో ప్రజలు చనిపోయిన నేపథ్యంలో  ఆంధ్ర ప్రదేశ్ ప్రభుత్వం 02 జనవరి 2023న  రాష్ట్రంలో పబ్లిక్ మీటింగులు, ర్యాలీలు, రోడ్డు షోలపై నిషేధం విధిస్తూ G.O.No.1 జారీ చేసింది. ఈ ఆదేశాలను పాటించాలని చెప్తూ పోలీసులు 04 జనవరి 2023న చంద్రబాబు కుప్పం రోడ్డు షోను అడ్డుకున్నారు. అయితే ప్రభుత్వం ఎన్ని అడ్డంకులు వేసినా కూడా కుప్పంలో చంద్రబాబుతో రోడ్లు జన సముద్రంగా మారాయంటూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: 04 జనవరి 2023న చంద్రబాబు కుప్పం పర్యటనలో జనం భారీగా పాల్గొన్న దృశ్యాలు.
ఫాక్ట్: ఈ వీడియోలోని దృశ్యాలు కర్ణాటకలోని విజయపుర (బీజాపూర్)కు చెందిన సిద్ధేశ్వర స్వామి అంతిమ యాత్రకు సంబంధించినవి. 02 జనవరి 2023న ఆయన మరణించగా జనవరి 03న అంతిమ యాత్ర నిర్వహించారు. ఈ కార్యక్రమానికి వేలాదిగా ప్రజలు వచ్చారు. పైగా, చంద్రబాబు కుప్పం నియోజకవర్గ పర్యటన 04 జనవరి 2023 నుంచి మొదలయ్యింది. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా వైరల్ వీడియోలోని దృశ్యాలను రివర్స్ ఇమేజ్ సెర్చ్ చేయగా, ఇదే వీడియోని 04 జనవరి 2023, ఉదయం 8.11కి ట్విట్టర్ లో ఒక యూజర్ పోస్టు చేసినట్లు గుర్తించాము . అయితే, ఈ దృశ్యాలు విజయపుర సిద్ధేశ్వర స్వామి అంతిమ యాత్రకు వచ్చిన జనాలకు సంబంధించినవిగా పోస్టులో చెప్పారు.
कर्नाटकातील विजयपूर येथील सिद्धेश्वर स्वामी यांचे काल स्वर्गरोहण झाले सुमारे वीस लाख भक्त जमले होते एक दैदिप्यमान सोहळा pic.twitter.com/KMsoU8V2r2
వార్తా కథనాల ప్రకారం, కర్ణాటకకు చెందిన 82 ఏళ్ల సిద్ధేశ్వర స్వామి 02 జనవరి 2023 సాయంత్రం మరణించారు. జనవరి 03న ఆయన అంతిమ యాత్రను నిర్వహించి విజయపురలోని జ్ఞానయోగాశ్రమంలో దహనం చేశారు. ఈ కార్యక్రమానికి  వివిధ రాష్ట్రాల నుంచి వేలాదిగా జనం తరలి వచ్చారు. ఇక, ఈ అంతిమ యాత్రకు సంబంధించిన వీడియోలను పరిశీలించగా, “Public TV” అనే కన్నడ న్యూస్ ఛానెల్లో 03 జనవరి 2023 న అప్‌లోడు చేసిన వీడియోలో కూడా వైరల్ వీడియోలో కనిపించే “Roopa Devi CBSE school & Residential PU college, Vijayapura” అనే హోర్డింగ్ ను చూడవచ్చు. ఈ రూపా దేవి విద్యాసంస్థలు కర్ణాటకలోని విజయపుర లో ఉన్నాయి. ఈ అంతిమ యాత్రకు సంబంధించిన మరిన్ని వీడియోలను ఇక్కడ మరియు ఇక్కడ చూడవచ్చు.
ఇక జనవరి 04న కుప్పం నియోజకవర్గంలో చంద్ర బాబు పర్యటనలో పాల్గొన్న ప్రజల దృశ్యాలను ఇక్కడ చూడవచ్చు.
చివరిగా, కర్ణాటకలోని విజయపురాలో సిద్ధేశ్వర స్వామి అంతిమ యాత్ర వీడియోని కుప్పంలో చంద్ర బాబు పర్యటనకు ముడిపెడుతూ షేర్ చేస్తున్నారు.

created: January 6, 2023


text:
కోవిడ్ వాక్సిన్‌ల దుష్ప్రభావాలు వివరాలను మొదటి నుంచే WHO, CDC, వ్యాక్సిన్ తయారీ సంస్థల వెబ్‌సైట్లలో వెల్లడించారు - FACTLY
Sai Krishna Muthyanolla
January 18, 2023
కోవిడ్ వ్యాక్సిన్‌ల వలన ఎన్నో దుష్ప్రభావాలు ఉన్నాయి అని ఒక RTI పిటిషన్‌కు ఇచ్చిన సమాధానంలో కేంద్ర ప్రభుత్వం అంగీకరించింది అంటూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: కోవిడ్ వ్యాక్సిన్‌ల వలన ఎన్నో దుష్ప్రభావాలు ఉన్నాయి అని ఒక RTI పిటిషన్‌కు ఇచ్చిన సమాధానంలో కేంద్ర ప్రభుత్వం అంగీకరించింది.
ఫాక్ట్: WHO, CDC మరియు వాక్సిన్  తయారీ సంస్థలు ఇదివరకే వెల్లడించిన వ్యాక్సిన్ దుష్ప్రభావాలు వివరాలు మాత్రమే  RTI సమాధానంలో పేర్కొన్నారు. ICMR, CDSCO వ్యాక్సిన్‌ల దుష్ప్రభావాల పైన ఇటీవల ఎటువంటి వ్యాఖ్యలు చేయలేదు. ఆసుపత్రిలో చేరడం, మరణాలను తగ్గించడం ద్వారా వ్యాధి తీవ్రతను తగ్గించే అంశంలో కోవిడ్-19 టీకా సహాయపడిందని ప్రపంచవ్యాప్తంగా నిర్వహించిన అధ్యయనాలు వెల్లడించాయి.  వ్యాక్సిన్ తీసుకోవడం వల్ల కలిగే ప్రతికూల ప్రభావాలతో పోల్చిచూస్తే ప్రయోజనాలు ఎక్కువగా ఉంటాయని కేంద్ర ఆరోగ్య శాఖ స్పష్టం చేసింది. కావున పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
ముందుగా పోస్టులో చెప్పిన వివరాల ప్రకారం, కొవిషీల్డ్, కోవోవాక్స్, కోవాక్సిన్, సుత్నిక్-వి వంటి వ్యాక్సిన్‌ల లాభ నష్టాల వివరాలను చెప్పాలంటూ దాఖలైన RTI పిటిషన్ కు సమాధానంగా ఇండియన్ కౌన్సిల్ ఆఫ్ మెడికల్ రిసెర్చ్ (ICMR), సెంట్రల్ డ్రగ్స్ స్టాండర్డ్ కంట్రోల్ ఆర్గనైజేషన్ (CDSCO) సంస్థలకు చెందిన అధికారులు ఆయా వ్యాక్సిన్స్ కి సంబంధించిన FAQs సమాచారాన్ని వెల్లడించారని, ఈ సమాచారంలో వాక్సిన్‌ల దుష్ప్రభావాల వివరాలు ఉన్నాయి అని పోస్టులో చెప్పబడింది. అయితే ప్రభుత్వం ఏదో కొత్త వివరాలను బయటపెట్టింది అని ఇదే వార్త వైరల్ అవుతుండటంతో, కేంద్ర ఆరోగ్య మంత్రిత్వ శాఖ 17 జనవరి 2023న మీడియాలో వచ్చిన వార్తలు వాస్తవ విరుద్ధంగా తప్పుదోవ పట్టించే విధంగా ఉన్నాయి అని వివరణ ఇచ్చింది.
మరియు WHO, CDC, Ministry of Health, Serum Institute, Bharat Biotech మొదలగు వెబ్‌సైట్లలో వ్యాక్సిన్‌ల వలన వచ్చే సైడ్ ఎఫెక్ట్స్, వాటి తీవ్రత, తీసుకోవాల్సిన జాగ్రత్తలు, వాక్సిన్ నాణ్యత తదితర అంశాల గురించి ఇది వరకే సమాచారం అందుబాటులో ఉంది.  ఈ సమాచారం చాలా రోజుల ముందు నుండే ఆరోగ్య మంత్రిత్వ శాఖ వెబ్సైటులో అందుబాటులో ఉంది.
చివరిగా, WHO, CDC మరియు వాక్సిన్  తయారీ సంస్థలు ఇదివరకే వెల్లడించిన వ్యాక్సిన్ దుష్ప్రభావాల వివరాలు మాత్రమే RTI సమాధానంలో పేర్కొన్నారు. ICMR, CDSCO వ్యాక్సిన్‌ల దుష్ప్రభావాలపైన ఇటీవల ఎటువంటి వ్యాఖ్యలు చేయలేదు.

created: January 18, 2023


text:
హైదరాబాద్ మెట్రోకు సంబంధించి సైన్ బోర్డులు, రూట్ మ్యాప్ మరియు ఇతర సమాచారాన్ని మొత్తం నాలుగు భాషల్లో ఏర్పాటు చేశారు - FACTLY
Sai Krishna Muthyanolla
June 6, 2022
హైదరాబాద్ మెట్రోలో రూట్ మ్యాప్ మొత్తం కేవలం ఉర్దూ మరియు ఇంగ్లీష్‌లోనే ఉంటాయని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. మెట్రోలో అసలు రూట్ మ్యాప్ తెలుగులో లేనట్టు పోస్టులో క్లెయిమ్ చేస్తున్నారు. ఈ కథనం ద్వారా పోస్టులో చెప్తున్నదానికి సంబంధించి నిజమేంటో చూద్దాం.
క్లెయిమ్: హైదరాబాద్ మెట్రోలో రూట్ మ్యాప్ మొత్తం కేవలం ఉర్దూ మరియు ఇంగ్లీష్‌లోనే ఉంటుంది.
ఫాక్ట్ (నిజం): హైదరాబాద్ మెట్రో సంస్థ మెట్రోకు సంబంధించి సైన్ బోర్డులు, రూట్ మ్యాప్ మరియు ఇతర సమాచారాన్ని మొత్తం నాలుగు భాషల్లో ఏర్పాటు చేసింది. తెలుగు, ఇంగ్లీష్, ఉర్దూ మరియు హిందీ భాషల్లో ఈ సమాచారాన్ని ఏర్పాటు చేసారు. ట్రైన్ లోపల ఉండే స్క్రీన్‌పై కూడా రూట్ మ్యాప్ మరియు ఇతర సమాచారం ఈ నాలుగు భాషలలో ఉంటుంది. కావున పోస్టు ద్వారా చెప్పేది తప్పు.
హైదరాబాద్ మెట్రో సంస్థ మెట్రోకు సంబంధించి సైన్ బోర్డులు మరియు రూట్ మ్యాప్ కేవలం ఉర్దూ మరియు ఇంగ్లీష్‌లో మాత్రమే కాకుండా మొత్తం నాలుగు భాషల్లో ఏర్పాటు చేసారు.
తెలుగు, ఇంగ్లీష్, ఉర్దూ మరియు హిందీ భాషల్లో సైన్ బోర్డులు మరియు రూట్ మ్యాప్‌లు ఏర్పాటు చేసారు. ఇదే విషయం హైదరాబాద్ మెట్రో కూడా స్పష్టం చేసింది (ఇక్కడ మరియు ఇక్కడ). దీనికి సంబంధించిన వార్తా కథనం ఇక్కడ చూడొచ్చు.
The signages displayed in four languages helps metro rail commuters with a hassle free ride.#HyderabadMetro #MetroRail #HMR #HMRL #MyCityMyMetro #MetroSignages pic.twitter.com/bNKpPD9MJQ
పైగా ట్రైన్ లోపల ఉండే స్క్రీన్‌పై కూడా రూట్ మ్యాప్ మరియు ఇతర సమాచారం పైన తెలిపిన నాలుగు భాషల్లో ఉంటుంది. దీనికి సంబంధించి మేము తీసిన వీడియో ఇక్కడ చూడొచ్చు. దీన్నిబట్టి హైదరాబాద్ మెట్రోలో కేవలం ఉర్దూ మరియు ఇంగ్లీష్ భాషలే ఉపయోగించారన్న వాదన కరెక్ట్ కాదని స్పష్టమవుతుంది.
చివరగా, హైదరాబాద్ మెట్రోకు సంబంధించి సైన్ బోర్డులు, రూట్ మ్యాప్ మరియు ఇతర సమాచారాన్ని మొత్తం నాలుగు భాషల్లో ఏర్పాటు చేశారు.


text:
ఒక సిములేషన్ వీడియోని ఇండోనేషియాలో జరిగిన నిజమైన విమాన ప్రమాదమని షేర్ చేస్తున్నారు - FACTLY
Sai Krishna Muthyanolla
January 11, 2022
ఇండోనేషియాలో ఇటీవల చోటుచేసుకున్న ఒక విమాన ప్రమాద దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఇండోనేషియా విమానానికి తృటిలో పెను ప్రమాదం తప్పడంతో ప్రయాణికులు భయంతో విమానం నుండి బయటకి వస్తున్న దృశ్యాలంటూ ఈ పోస్టులో క్లెయిమ్ చేస్తున్నారు. ఈ వీడియోని జాగ్రత్తగా గమనిస్తే, రెండు వేరు వేరు వీడియోలని అతికించినట్టు స్పష్టంగా కనబడుతుంది. దీంట్లో ఎంత నిజముందో చూద్దాం.
క్లెయిమ్: ఇండోనేషియాలో జరిగిన విమాన ప్రమాద దృశ్యాలు
ఫాక్ట్ (నిజం): వీడియోలోని మొదటి భాగంలో కనిపిస్తున్న విమాన ప్రమాద దృశ్యాలు నిజంగా జరిగిన ఘటనకు సంబంధించింది కాదు. బాపిబిబున్ అనే యూట్యూబర్, ‘X-Plane 11’ అనే ఫ్లైట్ సిములేషన్ సాఫ్ట్వేర్ ఉపయోగించి ఈ వీడియోని రూపొందించాడు. ఇలా అనేక వేరు వేరు దేశాల ఫ్లైట్ల క్రాష్ దృశ్యాలు తన యూట్యూబ్ ఛానల్ లో చూడొచ్చు. వీడియోలోని రెండవ భాగంలో కనిపిస్తున్న దృశ్యాలు, ఇటీవల కాస్పియన్ ఎయిర్‌లైన్స్ బోయింగ్ 730-400 విమానం మెయిన్ గేర్ కూలిపోయిన కారణంగా ఇరాన్ దేశంలో  ఇస్ఫాహన్ విమానాశ్రయంలో ఎమర్జెన్సీ ల్యాండింగ్ అయిన ఘటనకు సంబంధించినవి. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన రెండు వీడియో క్లిప్పులకి సంబంధించిన వివరాలని ఒక్కొక్కటిగా తెలుసుకుందాం.
వీడియో క్లిప్-1:
పోస్టులో షేర్ చేసిన మొదటి వీడియో క్లిప్ యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Bopbibun’ అనే యూట్యూబ్ ఛానల్ 02 మే 2020 నాడు పబ్లిష్ చేసినట్టు తెలిసింది. మద్యం మత్తులో ఉన్న ఒక పైలట్ విమానాన్ని ఎమర్జెన్సీ ల్యాండింగ్ చేస్తున్న దృశ్యాలంటూ ఈ వీడియో టైటిల్‌లో తెలిపారు. అయితే, ఈ వీడియో ‘X-Plane 11’ అనే ఫ్లైట్ సిములేషన్ సాఫ్ట్వేర్ ఉపయోగించి రూపొందించిందని, ఈ వీడియోలో కనిపిస్తున్న దృశ్యాలు నిజంగా జరిగిన ఘటనకు సంబంధించినవి కావని వివరణలో స్పష్టంగా తెలిపారు.
ఇలా అనేక వేరు వేరు దేశాల ఫ్లైట్ల క్రాష్ సిములేషన్ వీడియోలని బాపిబిబున్ యూట్యూబ్ ఛానల్లో చూడొచ్చు. ఈ వివరాల ఆధారంగా పోస్టులో షేర్ చేసిన వీడియో సిములేషన్ సాఫ్ట్వేర్ ఉపయోగించి రూపొందించిందని ఖచ్చితంగా చెప్పవచ్చు.
వీడియో క్లిప్-2:
పోస్టులో షేర్ చేసిన ఈ వీడియో క్లిప్ స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Yeni Safak’ న్యూస్ ఛానల్ 07 జనవరి 2022 నాడు తమ ఫేస్బుక్ పేజీలో షేర్ చేసినట్టు తెలిసింది. కాస్పియన్ ఎయిర్‌లైన్స్ బోయింగ్ 730-400 విమానం, మెయిన్ గేర్ కూలిపోయిన కారణంగా ఇరాన్ దేశంలోని ఇస్ఫాహన్ విమానాశ్రయంలో ఎమర్జెన్సీ ల్యాండింగ్ అయిన దృశ్యాలంటూ ఈ వీడియో వివరణలో తెలిపారు. ఈ విమానంలో ఉన్న 110 ప్రయనికులని వెంటనే విమానం నుండి బయటకి తరలించారని, వీరిలో అయిదుగురికి స్వల్ప గాయలైనట్టు ఈ పోస్టులో తెలిపారు.
ఈ ప్రమాద ఘటన 05 జనవరి 2022 నాడు చోటుచేసుకున్నట్టు తెలిసింది.  కాస్పియన్ ఎయిర్‌లైన్స్ బోయింగ్ 730-400 విమానం ఇస్ఫాహన్ విమానాశ్రయం రన్‌వే పై ఎమర్జెన్సీ ల్యాండింగ్ అయిన విషయాన్ని రిపోర్ట్ చేస్తూ పబ్లిష్ చేసిన న్యూస్ ఆర్టికల్స్ మరియు వీడియోలని ఇక్కడ, ఇక్కడ మరియు ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన ఈ వీడియో క్లిప్పులో కనిపిస్తున్నవి ఇటీవల ఇరాన్ దేశంలో చోటుచేసుకున్న విమాన ప్రమాద ఘటన దృశ్యాలని ఖచ్చితంగా చెప్పవచ్చు.
చివరగా, సిములేషన్ వీడియోని, ఇరాన్ దేశంలో ఇటీవల చోటుచేసుకున్న విమాన ప్రమాద దృశ్యాలను జత చేస్తూ రూపొందించిన వీడియోని ఇండోనేషియాలో విమాన ప్రమాద దృశ్యాలని షేర్ చేస్తున్నారు.

created: January 11, 2022


text:
సిములేషన్ వీడియోని చూపిస్తూ చైనా దేశం గాల్లో ప్రయాణించే రైలుని రూపొందించిందని షేర్ చేస్తున్నారు - FACTLY
Sai Krishna Muthyanolla
February 8, 2021
చైనా దేశానికి చెందిన రైలు గాలిలో ప్రయాణిస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. చైనా దేశంలోని చేడుంగ్ నగరంలో, గంటకి 450 నుండి 490 కిలోమీటర్ల వేగంతో గాల్లో ప్రయాణించే అత్యాధునిక రైలుని, చైనా ప్రభుత్వం ఇటివల ప్రారంభించిందని మరొక యూసర్ ఈ వీడియోని సోషల్ మీడియాలో పోస్ట్ చేసారు. ఆ పోస్టులలో ఎంతవరకు నిజముందో చూద్దాం.
క్లెయిమ్: చైనా దేశం తయారు చేసిన అత్యాధునిక రైలు గాలి లో ప్రయాణిస్తున్న వీడియో.
ఫాక్ట్ (నిజం): పోస్టులో షేర్ చేసిన ఈ వీడియో సిములేషన్  ద్వారా రూపొందించింది. సిములేషన్ వీడియోలను తయారు చేసి పోస్ట్ చేసే ఒక యూట్యూబ్ ఛానల్, ఈ వీడియోని రూపొందించింది. 16 జనవరి 2021 నాడు చైనా తమ సొంత సాంకేతిక పరిజ్ఞానం తో రూపొందించిన మాగ్లెవ్ ప్రోటో టైప్ రైలుని ఆరంభించింది. గంటకి 620 కిలోమీటర్ల వేగంతో వెళ్ళే ఈ సూపర్ ఫాస్ట్ ట్రైన్, మున్ముందు గంటకి 800 కిలోమీటర్ల వేగంతో వెళ్ళగలిగేలా చైనా సన్నాహాలు చేస్తున్నట్టు తెలిసింది. కావున, పోస్టులో చేస్తున్న క్లెయిమ్స్ తప్పు.
పోస్టులో షేర్ చేసిన వీడియోని కొన్ని కీ వర్డ్స్ వాడి గూగుల్ లో వెతికితే, ఇవే దృశ్యాలు కలిగిన వీడియోని  ఒక యూసర్ తన యూట్యూబ్ ఛానెల్లో పోస్ట్ చేసినట్టు తెలిసింది. ఈ వీడియో పై ‘DENDI KOMARA RAILFANS ID’ అనే వాటర్ మార్క్ ఉండటాన్ని మనం గమనించవచ్చు. ‘DENDI KOMARA RAILFANS ID’ యొక్క అధికారిక యూట్యూబ్ ఛానల్ లింకుని ఈ వీడియో వివరణలో పెట్టారు.
ఈ లింకు ఆధారంగా ‘DENDI KOMARA RAILFANS ID’ యూట్యూబ్ ఛానల్ ఓపెన్ చేసి చూస్తే, పోస్టు షేర్ చేసిన వీడియోని ఈ ఛానల్ 11 ఆగష్టు 2020 నాడు పోస్ట్ చేసినట్టు తెలిసింది. ఈ వీడియో టైటిల్ ని ఇంగ్లీష్ బాషలో అనువదించి చూస్తే, ‘Train Down from the Sky (Game Only)’ అనే టైటిల్ తో ఈ వీడియోని ఆ ఛానల్ పోస్ట్ చేసినట్టు తెలిసింది. ఈ వీడియోలో కనిపిస్తున్నది  “Trainz Railroad Simulator 2019” అనే వీడియో గేమ్ కి సంబంధించిన దృశ్యాలని వివరణలో తెలిపారు. “Trainz Railroad Simulator 2019” వీడియో గేమ్ ఫేస్బుక్  పేజిని ఇక్కడ చూడవచ్చు. సిములేషన్ చేయబడిన మరెన్నో వీడియోలని, ఈ ఫేస్బుక్ పేజి లో మనం చూడవచ్చు.
చైనా తమ సొంత సాంకేతిక పరిజ్ఞానం తో రూపొందించిన మాగ్లెవ్ ప్రోటో టైప్ రైలుని 16 జనవరి 2021 నాడు చెంగ్డు నగరంలో ప్రారంభించినట్టు ‘China Xinhua News’ ఛానల్ తమ ట్వీట్ లో రిపోర్ట్ చేసింది. గంటకి 620 కిలోమీటర్ల వేగంతో వెళ్ళే ఈ సూపర్ ఫాస్ట్ ట్రైన్, మున్ముందు గంటకి 800 కిలోమీటర్ల వేగంతో వెళ్ళగలిగేలా చైనా సన్నాహాలు చేస్తున్నట్టు South China Morning Post ఛానల్ రిపోర్ట్ చేసింది.
Superfast! A domestically developed maglev train prototype has been unveiled in Chengdu, China. The superconductor technology the train employs could make it faster and lighter than its peers pic.twitter.com/51waWPX66E
చివరగా, సిములేషన్ ద్వార రూపొందించిన వీడియోని చూపిస్తూ చైనా దేశం గాల్లో ప్రయాణించే రైలుని రూపొందించిందని షేర్ చేస్తున్నారు.

created: February 8, 2021


text:
2014 నుండి ఇప్పటివరకు ED రూ. 1,16,792 కోట్ల విలువైన ఆస్తులను అటాచ్ చేసింది; జప్తు చేసిన ఆస్తుల విలువ రూ.16,637.21 కోట్లు - FACTLY
Sai Krishna Muthyanolla
December 15, 2023
ఎన్‌ఫోర్స్‌మెంట్ డైరెక్టరేట్ (ED) రైడ్స్ ద్వారా గత UPA ప్రభుత్వం తమ పది సంవత్సరాల కాలంలో రూ. 4,156 కోట్ల నల్లధనం మాత్రమే వెలికి తీసారని, కాని ప్రస్తుత NDA ప్రభుత్వ హయంలో ఇప్పటివరకు రూ. 1,22,731 కోట్ల నల్లధనం వెలికి తీసారని అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఎన్‌ఫోర్స్‌మెంట్ డైరెక్టరేట్ (ED) రైడ్స్ ద్వారా గత UPA ప్రభుత్వం తమ పది సంవత్సరల కాలంలో రూ. 4,156 కోట్ల నల్లధనం మాత్రమే వెలికితీస్తే, NDA ప్రభుత్వం 2014 నుండి ఇప్పటివరకు రూ. 1,22,731 కోట్ల నల్లధనం వెలికి తీసింది.
ఫాక్ట్ (నిజం): రాజ్యసభలో ప్రభుత్వం ఇచ్చిన సమాచారం ప్రకారం 2004-05 నుండి  2013-14 వరకు ఎన్‌ఫోర్స్‌మెంట్ డైరెక్టరేట్ (ED) అటాచ్ చేసిన ఆస్తుల మొత్తం విలువ రూ. 5346.16 కోట్లు, మరియు 2014 నుండి అక్టోబర్ 2023 వరకు ED రూ. 1,16,792 కోట్ల  ఆస్తులను అటాచ్ చేసింది. కాకపోతే, అటాచ్ చేసిన ఆస్తులన్ని నల్లధనం కాదు. కేవలం కోర్టులో విచారణ ముగిసే వరకే ED ఆధీనంలో ఉంటాయి. కోర్టులో విచారణ ముగిశాక, మనీలాండరింగ్ నేరం జరిగిందని కోర్టు గుర్తిస్తే, ఆ ఆస్తిని జప్తు చేయాలని ఆదేశిస్తుంది. అలా 2014 నుండి అక్టోబర్ 2023 వరకు జప్తు చేసిన ఆస్తుల మొత్తం విలువ రూ 16,637.21 కోట్లు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇటీవల రాజ్యసభలో జరిగిన చర్చలో సభ్యులు అడిగిన ప్రశ్నకి సమాధనంగా పర్సనల్, పబ్లిక్ గ్రీవెన్స్, పెన్షన్లు మరియు ప్రధాన మంత్రి కార్యాలయంలో కేంద్ర సహాయ మంత్రి డా. జితేంద్ర సింగ్ ఇలా చెప్పారు ‘2014 నుండి అక్టోబర్ 2023 వరకు ఎన్‌ఫోర్స్‌మెంట్ డైరెక్టరేట్ మనీలాండరింగ్ నిరోధక చట్టం PMLA చట్టం క్రింద తాత్కాలికంగా అటాచ్ చేసిన నేరల ఆస్తుల మొత్తం విలువ రూ. 1,16,792 కోట్లు మరియు జప్తు చేసిన ఆస్తుల మొత్తం విలువ రూ 16,637.21 కోట్లు.’
ఆస్తులను అటాచ్మెంట్ అనగా ఏమిటి: వాస్తవానికి ED మొదట ఆస్తులకు సంబంధించిన అన్ని రకాల సమాచారాన్ని సేకరిస్తుంది. సాక్ష్యం పొందిన తర్వాత ఆ ఆస్తులను అటాచ్ చేయాలని నిర్ణయించుకుంటుంది. దీని తర్వాత ఈడీ కేసుకు సంబంధించి కోర్టులో సాక్ష్యాలను సమర్పించి ఆస్తిని ఎందుకు అటాచ్ చేసిందో వివరించాలి. కోర్టులో తీర్పు ఈడీకి అనుకూలంగా వస్తే, అటాచ్ చేసిన ఆస్తిని స్వాధీనం చేసుకుని అటాచ్ చేస్తారు. ఎప్పుడయినా ఈడీ ఎవరి సొత్తును అటాచ్ చేసినా దాన్ని సీలింగ్ చేయడం కాదు. ఈ ఆస్తి యొక్క ఉపయోగం కొనసాగుతుంది. అంటే, ఒకరి ఇల్లు అటాచ్ చేయబడితే ప్రజలు అందులో నివసించవచ్చు. అంతే కాకుండా దానిని అద్దెకు కూడా ఇవ్వవచ్చు. కార్యాలయాలు, కర్మాగారాలు మొదలైన వాటితో కూడా అదే జరుగుతుంది. అయితే, అటాచ్ చేసిన తర్వాత, ఈ ఆస్తిని విక్రయించలేరు లేదా మరొకరి పేరుకు బదిలీ చేయలేరు. ఆస్తి వినియోగం కోర్టు నిర్ణయం వరకు కొనసాగుతుంది. మనీలాండరింగ్ నిరోధక చట్టం (PMLA) కింద ED ఈ చర్యలన్నింటినీ తీసుకుంటుంది. నిందితుడు ఆస్తిని అటాచ్ చేయడాన్ని వ్యతిరేకిస్తూ కోర్టులో దరఖాస్తు చేసుకోవచ్చు. కోర్టులో విచారణ ముగిశాక, మనీలాండరింగ్ నేరం జరిగిందని కోర్టు గుర్తిస్తే, ఆ ఆస్తిని జప్తు చేయాలని ఆదేశిస్తుంది. అయితే, మనీలాండరింగ్ నేరం జరగలేదని కోర్టు గుర్తిస్తే లేదా అటాచ్ చేసిన ఆస్తి ఆ నేరంలో ప్రమేయం లేదని కోర్టు గుర్తిస్తే, ఆ ఆస్తిని అర్హులైన వ్యక్తికి విడుదల చేయాలని కోర్టు ఆదేశిస్తుంది.
ఉదాహరణకు 7 సెప్టెంబర్ 2022న వాన్‌పిక్ ప్రాజెక్ట్స్ ప్రైవేట్ లిమిటెడ్ vs డిప్యూటీ డైరెక్టర్, ఎన్‌ఫోర్స్‌మెంట్ డైరెక్టరేట్ కేసులో జస్టిస్ ఉజ్జల్ భుయాన్, జస్టిస్ సూరేపల్లి నందాతో కూడిన తెలంగాణ హైకోర్టు బెంచ్ ED డిప్యూటీ డైరెక్టర్ అటాచ్ చేసిన రూ. 23.23 కోట్లు విలువ చేసే  561.1996 ఎకరాల భూమిని విడుదల చేసింది.
దీన్ని బట్టి అటాచ్ చేసిన ఆస్తులన్ని నల్లధనం కాదని చెప్పొచ్చు. 2014 నుండి అక్టోబర్ 2023 వరకు వరకు ED అటాచ్ చేసిన రూ. 1,16,792 కోట్లు అంతా నల్లధనం కాదు. కేవలం కోర్టులో విచారణ ముగిసే వరకే ED ఆధీనంలో ఉంటాయి. కోర్టులో విచారణ ముగిశాక, మనీలాండరింగ్ నేరం జరిగిందని కోర్టు గుర్తిస్తే, ఆ ఆస్తిని జప్తు చేయాలని ఆదేశిస్తుంది. అలా 2014 నుండి అక్టోబర్ 2023 వరకు వరకు జప్తు చేసిన ఆస్తుల మొత్తం విలువ రూ 16,637.21 కోట్లు.
అలాగే 26 జూలై 2022 లో రాజ్యసభలో జరిగిన చర్చలో సభ్యులు అడిగిన ప్రశ్నకి సమాధనంగా ఆర్థిక మంత్రిత్వ శాఖ కేంద్ర సహాయ మంత్రయిన పంకజ్ చౌదరి ఇలా చెప్పారు– ఆర్థిక సంవత్సరం 2004-05 నుండి ఆర్థిక సంవత్సరం 2013-14 వరకు ఎన్‌ఫోర్స్‌మెంట్ డైరెక్టరేట్ PMLA చట్టం క్రింద తక్కువ సంఖ్యలో శోధనలు (112) జరిగాయి, దీని ఫలితంగా తాత్కాలికంగా అటాచ్ చేసిన నేరల ఆస్తుల మొత్తం విలువ రూ. 5346.16 కోట్లు అని మరియు ఈ కాలంలో, ట్రయల్ కోర్టులో ఎవరు దోషులుగా నిర్ధారించబడలేదు మరియు ఎటువంటి ఆస్తుల జప్తు జరగలేదు.
చివరగా, ప్రస్తుత NDA ప్రభుత్వ హయాంలో ED రూ. 1,16,792 కోట్ల ఆస్తులను అటాచ్ మాత్రమే చేసింది. విచారణ ఆన౦తరం జప్తు చేసిన ఆస్తుల విలువ రూ 16,637.21 కోట్లు.

created: December 15, 2023


text:
కోవిడ్-19 వైరస్ కాదు, బాక్టీరియా అని చెప్తూ సింగపూర్ ఆరోగ్య మంత్రిత్వ శాఖ ఈ వ్యాఖ్యలు చేయలేదు. - FACTLY
Sai Krishna Muthyanolla
January 25, 2022
సింగపూర్ వాళ్ళు కోవిడ్-19ని వైరస్ కాదు, కేవలం రేడియేషన్‌కు గురైయ్యే బాక్టీరియా అని, ఆస్ప్రిన్ ద్వారా రోగం నయం చేయొచ్చని అంటున్నారని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కోవిడ్-19 వైరస్ కాదు, బాక్టీరియా; దాన్ని ఆస్ప్రిన్ ద్వారా నయం చేయొచ్చని అంటున్న సింగపూర్.
ఫాక్ట్: కోవిడ్-19 గురించి పోస్టులో చెప్పిన విషయాలను సింగపూర్ వెల్లడించలేదు. కోవిడ్-19 వ్యాధి SARS-COV-2 అనే వైరస్ ద్వారా సోకుతుంది. కోవిడ్-19ని నయం చేయడానికి ఆస్ప్రిన్ వాడితే సరిపోతుందని సింగపూర్ ఆరోగ్య మంత్రిత్వ శాఖ వెబ్సైటులో గాని, ప్రపంచ ఆరోగ్య సంస్థ వెబ్సైటులో గాని ఎక్కడా కూడా లేదు. కావున, పోస్ట్ ద్వారా చెప్పేది తప్పు.
పోస్టులో సింగపూర్ కోవిడ్-19ని వైరస్ కాదు, బాక్టీరియా అని అంటుంది అని ఉంది. కానీ, సింగపూర్ కి సంబంధించిన ‘Ministry of Health’ (ఆరోగ్య మంత్రిత్వ శాఖ) వెబ్సైటులో కోవిడ్-19 వ్యాధి SARS-COV-2 అనే వైరస్ ద్వారా సోకుతుందని ఉంది.
కోవిడ్-19ని నయం చేయడానికి ఆస్ప్రిన్ వాడితే సరిపోతుందని సింగపూర్ ఆరోగ్య మంత్రిత్వ శాఖ వెబ్సైటులో ఎక్కడా లేదు. ప్రపంచ ఆరోగ్య సంస్థ వెబ్సైటులో కూడా ఆస్ప్రిన్ నయం చేస్తుందని ఎక్కడా లేదు.
పోస్టులో కోవిడ్-19 మృతదేహాలకు శవపరీక్ష జరపకూడదని ప్రపంచ ఆరోగ్య సంస్థ మార్గదర్శకాలు విడుదల చేసినట్టుగా ఉంది. అయితే, అటువంటి మార్గదర్శకాలను ప్రపంచ ఆరోగ్య సంస్థ విడుదల చేయలేదు. ప్రపంచ ఆరోగ్య సంస్థ దీనికి సంబంధించి శీర్షిక విడుదల చేసింది. శవపరీక్ష నిర్వహించేటప్పుడు భద్రతా చర్యల జాబితాను అనుసరించాలని సూచించడాన్ని చూడవచ్చు.
అంతేకాక, కేంద్ర ప్రభుత్వ అధికారిక పౌర సమాచార శాఖ, PIB (ప్రెస్ ఇన్ఫర్మేషన్ బ్యూరో) వారు కూడా COVID-19 ని ఆస్ప్రిన్ నయం చేస్తుంది అని ఉన్న మెసేజ్ ఫేక్ అని ట్వీట్ చేసింది.
Claim- A widely circulated video on social media claims that #Covid19 is a bacteria & which can be treated with aspirin#PIBFactCheck– This is #Fake. Coronavirus is a virus and there is no specific medicinal cure available yet. pic.twitter.com/ESPzEZ6WgT
జూన్ 2020లో కూడా కోవిడ్-19ని వైరస్ కాదు బాక్టీరియా, దాన్ని ఆస్ప్రిన్ ద్వారా నయం చేయొచ్చని అంటున్న ఇటలీ అని ఒక పోస్ట్ బాగా వైరల్ అయ్యింది; అది తప్పు అని చెప్తూ FACTLY ఒక ఆర్టికల్ రాసింది.
చివరగా, కోవిడ్-19పై ఇటువంటి చికిత్స విధానాలను మరియు అది వైరస్ కాదు బాక్టీరియా అని సింగపూర్ ఆరోగ్య మంత్రిత్వ శాఖ చెప్పలేదు.

created: January 25, 2022


text:
భగత్ సింగ్‌కి వ్యతిరేకంగా సాక్ష్యం చెప్పిన ‘సర్ శోభా సింగ్’ మరియు పద్మశ్రీ అవార్డు గ్రహీత ‘శోభా సింగ్’ ఇద్దరూ వేరు వేరు వ్యక్తులు - FACTLY
Sai Krishna Muthyanolla
January 27, 2023
1929 సెంట్రల్ అసెంబ్లీ బాంబు దాడి కేసులో శోభా సింగ్ అనే భారతీయ వ్యాపారి భగత్ సింగ్‌కు వ్యతిరేకంగా సాక్ష్యం చెప్పి అతనికి ఉరిశిక్ష పడడానికి కారణమయ్యాడని, శోభా సింగ్‌ని అప్పటి భారత ప్రభుత్వం పద్మశ్రీ వంటి అవార్డులతో పాటు అతని జ్ఞాపకార్థం పోస్టల్ స్టాంపును కూడా విడుదల చేసిందని చెప్తూ ఒక వీడియో ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: భగత్ సింగ్‌కి ఉరిశిక్ష పడడానికి కారణమైన శోభా సింగ్‌ను  అప్పటి భారత ప్రభుత్వం పద్మశ్రీ వంటి అవార్డులు ఇచ్చి సత్కరించడమే కాకుండా అతని జ్ఞాపకార్థం పోస్టల్ స్టాంపును కూడా విడుదల చేసింది.
ఫాక్ట్: 1929లో భగత్ సింగ్‌కి వ్యతిరేకంగా సాక్ష్యం చెప్పిన వ్యక్తి పేరు ‘ సర్ శోభా సింగ్’ (1890-1978). ఈయన ఒక వ్యాపారవేత్త మరియు రచయిత కుష్వంత్ సింగ్ తండ్రి. సర్ శోభా సింగ్‌కు బ్రిటిష్ ప్రభుత్వం తరపున అనేక సత్కారాలు లభించాయి. ఇక 1983లో భారత ప్రభుత్వం ‘శోభా సింగ్’ (1901-1986) అనే పేరు గల మరొక వ్యక్తికి పద్మశ్రీ అవార్డు ఇచ్చింది. ఈయన పంజాబ్‌కు చెందిన ప్రముఖ పెయింటర్. ఈయనకు భగత్ సింగ్ ఉరిశిక్ష కేసుతో సంబంధం లేదు. అతని జ్ఞాపకార్థం 2001లో పోస్టల్ స్టాంపు కూడా జారీ చేశారు. కావున పోస్టులో చేయబడ్డ క్లెయిమ్ తప్పు.
ముందుగా ఈ విషయం గురించి ఇంటర్నెట్లో వెతకగా ‘Outlook’ , ‘The New Indian Express’ వెబ్‌సైట్లలో దీనికి సంబంధించిన కథనాలు లభించాయి. ఈ కథనాల ప్రకారం, రచయిత కుష్వంత్ సింగ్ తండ్రి గారైన సర్ శోభా సింగ్(1890-1978) ఢిల్లీలో ఒక వ్యాపారవేత్త. ఆయన ఇచ్చిన వాంగ్మూలం మేరకు 1929లో సెంట్రల్ అసెంబ్లీ బాంబు దాడి కేసులో భగత్ సింగ్‌కు 14 ఏళ్ల జైలు శిక్ష విధించబడింది. తరువాత 1931లో భగత్ సింగ్‌కు లాహోర్ కుట్ర కేసులో ఉరిశిక్ష విధించారు. అయితే, 1930 నుంచి బ్రిటిష్ ప్రభుత్వం శోభ సింగ్‌కు అనేక సత్కారాలతో గౌరవించింది.
ఇదే విషయాన్ని ‘The Trial of Bhagat Singh’ పుస్తకంలో కూడా చూడవచ్చు.
ఇక, వైరల్ అవుతున్న వీడియోలో చెప్పినట్లు ఈయనకు భారత ప్రభుత్వం పద్మశ్రీ ఇవ్వలేదు. అయితే, అదే పేరుతో ఉన్న శోభా సింగ్(1901-1986) అనే మరొక వ్యక్తి 1983లో పద్మశ్రీ అవార్డు పొందారు. ఈయన పంజాబ్‌కు చెందిన ప్రముఖ పెయింటర్. ఈయనకు భగత్ సింగ్ ఉరిశిక్ష కేసుతో సంబంధం లేదు.
మరియు, 2001లో భారత ప్రభుత్వం పెయింటర్ శోభా సింగ్ జ్ఞాపకార్థం పోస్టల్ స్టాంపుని కూడా విడుదల చేసింది.
ఈయనకు సంబంధించిన మరింత సమాచారాన్ని ఇక్కడ చూడవచ్చు.
చివరిగా, భగత్ సింగ్‌కు వ్యతిరేకంగా సాక్ష్యం చెప్పిన శోభా సింగ్ మరియు పద్మశ్రీ పొందిన శోభా సింగ్ ఒక్కరు కాదు.

created: January 27, 2023


text:
‘స్విస్ బ్యాంక్ కార్పొరేషన్’ పేరిట చలామణి అవుతున్న డాక్యుమెంట్ నకిలీది - FACTLY
Sai Krishna Muthyanolla
September 13, 2019
‘#స్విట్జర్లాండ్ బ్యాంకు లో డబ్బు దాచుకున్న #బడాబాబులు.. #రాజీవ్ గాంధీ, #హర్షద్ మెహతా, #చిదంబరం, #పలనిరాజు, #సురేష్ కల్మాడి, #శరద్ పవార్, #కరుణానిధి, #కేతన్ పరేఖ్, #చిరాగ్ జయేశ్ మోహిని, #కళానిధిమారన్’ అంటూ వారి పేర్లతో ఉన్న ఒక ‘స్విస్ బ్యాంక్ కార్పొరేషన్’ డాక్యుమెంట్ని చాలా మంది షేర్ చేస్తున్నారు. ఆ డాక్యుమెంట్ ఎంతవరకు వాస్తవమైనదో చూద్దాం.
‘స్విస్ బ్యాంక్ కార్పొరేషన్’ వారు  రాజీవ్ గాంధీ, హర్షద్ మెహతా, చిదంబరం, పలనిరాజు, సురేష్ కల్మాడి, శరద్ పవార్, కరుణానిధి, కేతన్ పరేఖ్, చిరాగ్ జయేశ్ మోహిని, కళానిధిమారన్ లను బ్లాక్ లిస్ట్ చేసినట్లుగా 2011లో భారత ప్రభుత్వానికి ఒక డాక్యుమెంట్ పంపింది.
ఫాక్ట్ (నిజం): ‘స్విస్ బ్యాంక్ కార్పొరేషన్’ 1998 లోనే ‘యూనియన్ బ్యాంక్ ఆఫ్ స్విట్జర్లాండ్’ లో విలీనమై ‘యూనియన్ బ్యాంక్ ఆఫ్ స్విట్జర్లాండ్ ఏజీ’ గా ఏర్పడింది. కానీ, పోస్టు లో ఉన్న డాక్యుమెంట్ 31 అక్టోబర్ 2011 తేదీతో ఉంది. ఆ డాక్యుమెంట్ కూడా ఒక అధికారికమైన పద్ధతిలో లేదు మరియు అందులో చాలా వ్యాకరణ పరమైన తప్పులున్నాయి. కావున, పోస్టులో చేసిన ఆరోపణ తప్పు.
‘స్విస్ బ్యాంక్ కార్పొరేషన్’ వారు ఆ డాక్యుమెంట్ విడుదల చేశారా అని వెతికినప్పుడు, ‘బ్రిటానికా’ వారి కథనం ఒకటి సెర్చ్ రిజల్ట్స్ లో లభించింది. దాని ప్రకారం ‘స్విస్ బ్యాంక్ కార్పొరేషన్’ 1998 లోనే ‘యూనియన్ బ్యాంక్ ఆఫ్ స్విట్జర్లాండ్’ లో విలీనమై ‘యూనియన్ బ్యాంక్ ఆఫ్ స్విట్జర్లాండ్ ఏజీ’ గా ఏర్పడ్డాయి అని తెలిసింది. కానీ, పోస్టు లో పెట్టిన డాక్యుమెంట్ 31 అక్టోబర్ 2011 తేదీతో ‘స్విస్ బ్యాంక్ కార్పొరేషన్’ పేరిట ఉంది. మరియు ఆ పత్రంలో బ్యాంక్ మేనేజర్ గా ‘మార్టిన్ డి సాపింటో’ అనే పేరు ఉంది. అదే పేరుతో గూగుల్ లో సెర్చ్ చేసినప్పుడు, చాలా రిజల్ట్స్ అతనిని ఒక ‘రాయిటర్స్’ సంస్థ జర్నలిస్ట్ గా పేర్కొంటూ వచ్చాయి, కానీ ఆ పేరుతో ‘స్విస్ బ్యాంక్ కార్పొరేషన్’ మేనేజర్ ఉన్నట్లుగా ఎక్కడ ఎటువంటి సమాచారం లేదు. వీటిని బట్టి ఆ డాక్యుమెంట్ నకిలీది అని చెప్పవొచ్చు.
‘స్విస్ బ్యాంక్ కార్పొరేషన్’ డాక్యుమెంట్ నకిలీది అని చెప్పడానికి మరికొన్ని కారణాలు:
అవి మాత్రమే కాకుండా, ఆ డాక్యుమెంట్ లో ఇంకా చాలా వ్యాకరణ పరమైన తప్పులు కూడా ఉన్నాయి.
చివరగా, ‘స్విస్ బ్యాంక్ కార్పొరేషన్’ పేరిట చలామణి అవుతున్న డాక్యుమెంట్ నకిలీది.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: September 13, 2019


text:
కేంద్ర ప్రభుత్వ సెంట్రల్లీ స్పాన్సర్డ్ స్కీం కింద తెలంగాణలో మెడికల్ కాలేజీలకు ఇప్పటి వరకు నిధులు మంజూరు కాలేదు - FACTLY
Sai Krishna Muthyanolla
June 8, 2021
ఇటీవల ఆంధ్రప్రదేశ్ మరియు తెలంగాణ రాష్ట్ర ప్రభుత్వాలు ఆయా రాష్ట్రాల్లో కొత్తగా మెడికల్ కాలేజీలు నిర్మించాలని నిర్ణయించిన నేపథ్యంలో  కేంద్ర ప్రభుత్వం ఆంధ్రప్రదేశ్ కి 13 మరియు తెలంగాణకి 7 మంజూరు చేసిందని, వీటి నిర్మాణం కోసం కేంద్ర ప్రభుత్వం 75% నిధులు కేంద్ర ఇవ్వనుండగా మిగిలిన 25% రాష్ట్ర ప్రభుత్వం కాలేజీ నిర్మాణానికి కావలిసిన భూమి రూపంలో ఇస్తుందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా అందులో ఎంత నిజముందో చూద్దాం.
క్లెయిమ్: 75% కేంద్ర నిధులతో ఆంధ్రప్రదేశ్ లో 13 మరియు తెలంగాణకి 7 మెడికల్ కాలేజీలు మంజూరు చేసిన కేంద్ర ప్రభుత్వం.
ఫాక్ట్ (నిజం): కేంద్ర ఆర్ధిక మంత్రి నిర్మలా సితరామన్ 2020-21 బడ్జెట్ ప్రసంగంలో ప్రతిపాదించిన PPP పద్దతిలో మెడికల్ కాలేజీలు, కేంద్ర మరియు రాష్ట్ర ప్రభుత్వాలు కలిసి నిర్మించే స్కీం కింద ఇప్పటివరకు తెలంగాణాలో ఏ మెడికల్ కాలేజీకి కూడా కేంద్రం ఆమోదం తెలుపలేదు.  ఇంతకు ముందు సెంట్రల్ స్పాన్సర్డ్ స్కీం ద్వారా కేంద్ర, రాష్ట్ర ప్రభుత్వాలు 60:40 నిష్పత్తిలో వ్యయాన్ని భరిస్తూ మెడికల్ కాలేజీలను నిర్మించేవారు. ఐతే ఇప్పటివరకు ఈ స్కీం కింద తెలంగాణకి నిధులేవీ విడుదల కాలేదు.  ప్రస్తుతం తెలంగాణ ప్రభుత్వం కొత్తగా ఏడు మెడికల్ కాలేజీలు నిర్మించాలని నిర్ణయం తీసుకుంది, వీటి నిర్మాణం వ్యయం మొత్తం రాష్ట్ర ప్రభుత్వం భరిస్తుందని చెప్పింది. కావున పోస్టు ద్వారా చెప్పేది తప్పు.
కేంద్ర ఆర్ధిక మంత్రి నిర్మలా సితరామన్ 2020-21 బడ్జెట్ ప్రసంగంలో మాట్లాడుతూ ప్రస్తుతం ఉన్న జిల్లా ఆసుపత్రులకి అనుసందానిస్తూ దేశంలోని ప్రతీ జిల్లాకో మెడికల్ కాలేజీని ప్రభుత్వ ప్రైవేటు భాగస్వామ్య (PPP) పద్దతిలో కేంద్ర ప్రభుత్వం నిర్మించే స్కీంని ప్రతిపాదించారు. ఈ నేపథ్యంలోనే జిల్లా ఆసుపత్రి యొక్క వసతులు నిర్మించబోయే కాలేజీకి అందించి, కాలేజీ నిర్మాణానికి స్థలం అందించడానికి ముందుకొచ్చే రాష్ట్రాలకు కాలేజీ నిర్మాణానికి కావలసిన నిధులను కేంద్ర ప్రభుత్వం అందిస్తుందని, ఈ స్కీంకి సంబంధించిన పూర్తి వివరాలు త్వరలో రూపొందిస్తామని ఈ ప్రసంగంలో ఆమె పేర్కొన్నారు.
ఐతే కేంద్ర ఫైనాన్సు మినిస్ట్రీ వైయబిలిటి గ్యాప్ ఫండింగ్ కింద వివిధ సెక్టార్లలో అవలంభించాల్సిన గైడ్లైన్స్ విడుదల చేసింది. లోక్ సభ లో ఇచ్చిన ఒక సమాధానం ప్రకారం PPP కింద మెడికల్ కాలేజీలు ఏర్పాటు చెయ్యడానికి కేంద్ర ఆర్థిక మంత్రిత్వ శాఖ ఆమోదం కూడా తెలిపింది. అయితే, ఈ కొత్త స్కీం కింద దేశంలో ఎక్కడా కూడా కొత్త మెడికల్ కాలేజీల నిర్మాణం అయినట్టు సమాచారం లేదు.
సాధారణంగా ఒక మెడికల్ కాలేజీ స్థాపించడానికి అవలంభించే పద్ధతి:
ఇండియన్ మెడికల్ కౌన్సిల్ (IMC) ఆక్ట్, 1956 మరియు ఈ చట్టానికి 1993 చేసిన సవరణల ప్రకారం ఏదైనా కొత్త మెడికల్ కాలేజీ స్థాపించాలన్న, ఇప్పటికే ఉన్న కాలేజీలో స్టూడెంట్ కెపాసిటీ పెంచాలన్న లేక కొత్త కోర్స్ ప్రవేశపెట్టాలన్న కేంద్ర ప్రభుత్వ అనుమతి తప్పనిసరిగా తీసుకోవాలి. కొత్త మెడికల్ కాలేజీని ప్రారంభించడానికి కావాల్సిన అర్హతలు మరియు పాటించాల్సిన ప్రమాణాలు ఎస్టాబ్లిష్మెంట్ అఫ్  మెడికల్ కాలేజ్ రెగ్యులేషన్స్,1999 లో సమగ్రంగా వివరించారు.
ఐతే ఇంతకు ముందు నుండే కేంద్ర ప్రభుత్వం జిల్లా ఆసుపత్రులకు అనుసంధానంగా మెడికల్ కాలేజీలు నిర్మించే సెంట్రల్ స్పాన్సర్డ్ స్కీంని అమలు చేస్తూ వచ్చింది. ఈ స్కీం ద్వారా కాలేజీ నిర్మాణానికి అయ్యే ఖర్చులో కేంద్ర ప్రభుత్వం 60% భరించగా, రాష్ర ప్రభుత్వాలు మిగిలిన 40% భరిస్తూ వస్తున్నాయి. ఇప్పటివరకి ఈ స్కీం కింద మూడు ఫేజ్ లలో దేశ వ్యాప్తంగా మొత్తం 157 మెడికల్ కాలేజీలను మంజూరు చేసింది. ఇందులో ఇప్పటి వరకు,  47 మెడికల్ కాలేజీల నిర్మాణం పూర్తి కాగా మిగతావి వివిధ నిర్మాణ దశల్లో ఉన్నాయి.
ఐతే ఇక్కడ గమనించాల్సిన విషయం ఏంటంటే ఈ స్కీం కింద ఇప్పటి వరకు తెలంగాణకి ఒక్క మెడికల్ కాలేజీ కూడా మంజూరు కాలేదు. ఆంధ్రప్రదేశ్ కి మొదటి రెండు ఫేజ్ లలో ఒక్క కాలేజీ మంజూరు కానప్పటికీ, మూడో ఫేజ్ లో మాత్రం మూడు (పిడుగురాళ్ళ, పాడేరు, మచిలీపట్నం) మెడికల్ కాలేజీలు మంజూరు అయ్యాయి. ఈ కాలేజీల నిర్మాణ వ్యయం రూ. 325 కోట్లు కాగా ఇందులో కేంద్ర వాటా రూ. 195 కోట్లు. ఐతే ఇప్పటి వరకు కేవలం పాడేరు లో నిర్మించబోయే మెడికల్ కాలేజీకి మాత్రమే కేంద్ర ప్రభుత్వం తన వాటా కింద రూ. 53.04 కోట్లు విడుదల చేసింది.
ఆంధ్రప్రదేశ్ మరియు తెలంగాణలో నిర్మించబోయే కొత్త మెడికల్ కాలేజీలు:
ఇటీవల ఆంధ్రప్రదేశ్ ప్రభుత్వం 16 కొత్త మెడికల్ కాలేజీలు నిర్మించాలని నిర్ణయించింది, ఇందులో భాగంగా 14 మెడికల్ కాలేజీలకు ఆన్లైన్ ద్వారా ఫౌండేషన్ కార్యక్రమాన్ని నిర్వహించారు. ఐతే కొత్త కాలేజీలలో పైన పేర్కొన్న పిడుగురాళ్ళ, పాడేరు, మచిలీపట్నం కూడా ఉన్నాయి, అంటే కేవలం ఈ మూడింట్లో మాత్రమే కేంద్ర వాటా ఉంటుంది, మిగతావాటి నిర్మాణం పూర్తిగా రాష్ట్ర ప్రభుత్వమే భరిస్తుందని అర్ధం చేసుకోవచ్చు. పైగా ఈ కాలేజీల నిర్మాణానికి మొత్తం రూ. 7,500 కోట్లు ఖర్చు చేయనున్నట్టు వార్తా కథనాలు పేర్కొన్నాయి, దీన్నిబట్టి కూడా ఈ కాలేజీలు రాష్ట్ర ప్రభుత్వమే నిర్మిస్తుందని అర్ధం చేసుకోవచ్చు. కేంద్రం రాబోయే రోజుల్లో వీటికి ఏదన్నా నిధుల సహాయం చేస్తుందా లేదా అని వేచి చూడాలి.
అలాగే తెలంగాణా ప్రభుత్వం కొత్తగా నాగార్కుర్నూల్, వనపర్తి, మంచిర్యాల, జగిత్యాల, సంగారెడ్డి, మహబూబ్ నగర్ మరియు కొత్తగూడెంలలో మొత్తం ఏడు మెడికల్ కాలేజీలు నిర్మించాలని నిర్ణయించింది. ఒక్కో మెడికల్ కాలేజీ రూ. 700 కోట్లతో నిర్మించాలని, మొత్తం ఈ ఏడూ కాలేజీల నిర్మాణానికి బడ్జెట్ లో రూ. 5000 కోట్లు కేటాయించాలని నిర్ణయించింది. దీన్నిబట్టి తెలంగాణ ప్రభుత్వం నిర్మించబోయే మెడికల్ కాలేజీలలో కేంద్ర ప్రభుత్వ పాత్ర ఇప్పటివరకైతే ఏమి లేదని అర్ధం చేసుకోవచ్చు. ఇప్పటి వరకు ఉన్న కేంద్ర స్కీం ద్వారా గానీ, లేదా కొత్తగా వచ్చిన PPP స్కీం కింద వీటిలో దేన్నైనా కేంద్రం ఆమోదిస్తుందో లేదో చెప్పడానికి ఇప్పటివరకు ఎటువంటి సమాచారం లేదు.
PMSSY కింద తెలంగాణాలో మెడికల్ కాలేజీలకు కేంద్ర ప్రభుత్వ సహాయం
ఇదిలా  వుంటే, కేంద్ర ప్రభుత్వ ‘ప్రధాన మంత్రి స్వాస్థ్య సురక్షా యోజన’ (PMSSY) కింద తెలంగాణలోని మెడికల్ కాలేజీలకు కేంద్రం నిధులు ఇచ్చింది. ఇప్పటికే ఉన్న మెడికల్ కాలేజీల అప్‌గ్రేడ్ కోసం నిమ్స్ (హైదరాబాద్), రిమ్స్ (ఆదిలాబాద్), కే.ఎం.సి  (వరంగల్) కి  కేంద్రం నిధులు మంజూరు చేసింది. ఇదే స్కీం కింద బీబీనగర్ లో ఎయిమ్స్ నిర్మాణం కూడా కేంద్ర నిధులతో జరుగుతోంది.
చివరగా, పోస్టులో చెప్తున్నట్టు కేంద్ర ప్రభుత్వం సెంట్రల్ స్పాన్సర్డ్  స్కీం కింద ఇప్పటి వరకు తెలంగాణలో కొత్త మెడికల్ కాలేజీలు మంజూరు కాలేదు.


text:
నటరాజ్ పెన్సిల్స్/పెన్స్ ప్యాకింగ్ జాబ్స్ కల్పిస్తామంటూ షేర్ చేస్తున్న ఈ ప్రకటన ఫేక్ - FACTLY
Sai Krishna Muthyanolla
February 9, 2023
‘నటరాజ్ వారు పెన్సిల్/పెన్ ప్యాకింగ్ ఉద్యోగాలను అందిస్తున్నారు. నెలకు 30,000 జీతం తోపాటు, వర్క్ ఫ్రమ్ హోమ్ సౌకర్యం కూడా కల్పిస్తున్నారని’ చెప్తున్న పోస్ట్ ఒకటి సోషల్ మీడియాలో వైరల్ అవుతోంది. ఐతే ఈ కథనం ద్వారా ఆ విషయానికి సంబంధించి నిజమేంటో చూద్దాం.
క్లెయిమ్: నెలకు 30,000 జీతంతో నటరాజ్ వారు పెన్సిల్/పెన్ ప్యాకింగ్ ఉద్యోగాలను అందిస్తున్నారు.
ఫాక్ట్(నిజం): నటరాజ్ పెన్సిల్స్/పెన్స్ తయారు చేసే హిందుస్థాన్ పెన్సిల్స్ ప్రై.లిమిటెడ్ సంస్థ పెన్సిల్స్/పెన్స్ ప్యాకింగ్ కోసం ఎటువంటి ఉద్యోగాలు కల్పించట్లేదు. వైరల్ అవుతున్న ఈ ప్రకటన ఒక స్కాం. ఇదే విషయం హిందుస్థాన్ పెన్సిల్స్ సంస్థ కూడా ఒక ప్రకటన ద్వారా తెలిపింది. తమ కంపెనీలో పెన్సిల్ ప్యాకేజింగ్ ప్రక్రియలో మానవ జోక్యం లేదని, యంత్రాల సహాయంతో పూర్తిగా ఆటోమేటెడ్ ప్యాకింగ్ చేయబడతాయని స్పష్టం చేస్తూ, ఇలాంటి ప్రకటనలను నమ్మవద్దని హెచ్చరించింది. పలు వార్తా కథనాలు కూడా ఇది ఫేక్ ప్రకటన అని నిర్దారించాయి. కావున పోస్టు ద్వారా చెప్పేది తప్పు.
హిందుస్థాన్ పెన్సిల్స్ ప్రై.లిమిటెడ్ అనే సంస్థ నటరాజ్, అప్సర మొదలైన బ్రాండ్స్ పేరుతో పెన్సిల్స్/పెన్స్ తయారు చేస్తుంది. ఐతే ఈ సంస్థ తాము మాన్యూఫ్యాక్చర్ చేసే పెన్సిల్స్/పెన్స్ ప్యాకింగ్ కోసం పోస్టులో చెప్తున్నట్టు ఎటువంటి ఉద్యోగాలు కల్పించట్లేదు. ఈ విషయానికి సంబంధించి సమాచారం కోసం గూగుల్‌లో వెతకగా  హిందుస్థాన్ పెన్సిల్స్ ప్రై.లిమిటెడ్ ఇలాంటి ప్రకటనలు నమ్మవద్దని చెప్తూ రూపొందించిన ఒక వీడియో మాకు కనిపించింది.
సోషల్ మీడియాలో ఇలాంటి ప్రకటనలు షేర్ చేస్తున్నారని, కానీ తమ సంస్థ ఇలాంటి ఉద్యోగాలేవి కల్పించట్లేదని ఈ వీడియో ద్వారా స్పష్టం చేసింది. తమ కంపెనీలో పెన్సిల్ ప్యాకేజింగ్ ప్రక్రియలో మానవ జోక్యం లేదని, యంత్రాల సహాయంతో పూర్తిగా ఆటోమేటెడ్ ప్యాకింగ్ చేయబడతాయని స్పష్టం చేసారు. ఇలాంటి ప్రకటనల ద్వారా ఆర్ధిక నేరాలకు పాల్పడుతున్నారని హెచ్చరించారు.
హిందుస్థాన్ పెన్సిల్స్ ప్రై.లిమిటెడ్ సంస్థ తమ వెబ్‌సైట్ మరియు అధికారిక ఫేస్‌బుక్ పేజీలో కూడా ఈ విషయానికి సంబంధించి ఒక ప్రకటన జారీ చేసారు. గతంలో ఈ పెన్సిల్ ప్యాకింగ్ జాబ్స్ పేరుతో జరుగుతున్న స్కాం గురించి వార్తా కథనాలు కూడా రిపోర్ట్ చేసాయి. ఈ కథనాలను ఇక్కడ మరియు ఇక్కడ చూడొచ్చు.
చివరగా, నటరాజ్ పెన్సిల్స్/పెన్స్ ప్యాకింగ్ జాబ్స్ అంటూ షేర్ చేస్తున్న ఈ ప్రకటన ఫేక్.

created: February 9, 2023


text:
ప్రపంచంలోని ధనవంతుల్లో కాంగ్రెస్ లీడర్ సోనియా గాంధీ నాల్గవ స్థానంలో లేదు - FACTLY
Sai Krishna Muthyanolla
December 16, 2020
ప్రపంచంలోని ధనవంతుల్లో కాంగ్రెస్ లీడర్ సోనియా గాంధీ నాల్గవ స్థానంలో ఉందని చెప్తున్న పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: ప్రపంచంలోని ధనవంతుల్లో కాంగ్రెస్ లీడర్ సోనియా గాంధీ నాల్గవ స్థానంలో ఉంది.
ఫాక్ట్: ‘ఫోర్బ్స్’ సంస్థ తాజాగా రిలీజ్ చేసిన ప్రపంచ బిలియనీర్ల లిస్టులో సోనియా గాంధీ పేరు లేదు. 2,095 మంది పేర్లు ఉన్న ఆ లిస్టులో అసలు తన పేరు లేదు. ‘బిజినెస్ ఇన్సైడర్’ వారు రిలీజ్ చేసిన ‘Top 10 richest women in India’ లిస్టులో కూడా సోనియా గాంధీ లేదు. 2019 ఎన్నికల అఫిడవిట్ లో తన ఆస్తుల విలువ సుమారు 12 కోట్ల రూపాయలని సోనియా గాంధీ తెలిపింది. కావున పోస్ట్ లో చెప్పింది తప్పు.
2020 సంవత్సరానికి ‘ఫోర్బ్స్’ సంస్థ రిలీజ్ చేసిన ప్రపంచ బిలియనీర్ల లిస్టులో సోనియా గాంధీ పేరు ఉందా అని వెతకగా, ఆ లిస్టులో తను లేదని తెలిసింది. 2,095 మంది పేర్లు ఉన్న ఆ లిస్టులో అసలు తన పేరు లేదు. ఇండియా కి సంబంధించి ముఖేష్ అంబానీ అత్యుత్తమంగా 21 వ స్థానంలో ఉన్నాడు. బిలియనీర్ల కి సంబంధించిన రియల్-టైమ్ లిస్టుని ఇక్కడ చూడవొచ్చు.
‘బిజినెస్ ఇన్సైడర్’ వారు రిలీజ్ చేసిన ‘Top 10 richest women in India’ లిస్టులో కూడా సోనియా గాంధీ లేదు. 2019 ఎన్నికల అఫిడవిట్ లో తన ఆస్తుల విలువ సుమారు 12 కోట్ల రూపాయలని సోనియా గాంధీ తెలిపింది.
ప్రపంచంలోని ధనవంతుల్లో కాంగ్రెస్ లీడర్ సోనియా గాంధీ ఒకరని చెప్తూ, ‘బిజినెస్ ఇన్సైడర్’ (సోనియా – 4 వ స్థానం) మరియు ‘హఫింగ్టన్ పోస్ట్’ వారు ఒకప్పుడు ఆర్టికల్స్ ప్రచురించారు. అయితే, ‘బిజినెస్ ఇన్సైడర్’ వారు సోనియా కి సంబంధించిన డేటాను నమ్మదగని వెబ్సైటు నుండి తీసుకున్నారని 2018 లోనే ‘ఆల్ట్ న్యూస్’ వారు ఆర్టికల్ రాసారు. తమ లిస్టుని కొందరు ప్రశ్నించిన తర్వాత ‘హఫింగ్టన్ పోస్ట్’ వారు సోనియా గాంధీ పేరును లిస్టు నుండి తీసేసి, తాము సోనియా ఆస్తుల విలువని వెరిఫై చేయలేమని వివరణ ఇచ్చారు.
చివరగా, ప్రపంచంలోని ధనవంతుల్లో కాంగ్రెస్ లీడర్ సోనియా గాంధీ నాల్గవ స్థానంలో లేదు.

created: December 16, 2020


text:
ఇళ్లని దోచుకునే ముఠా నుంచి ప్రజలు అప్రమత్తంగా ఉండాలని దక్షిణాఫ్రికా ప్రభుత్వం జారీ చేసిన హెచ్చరికను భారత్‌కు ముడిపెడుతూ షేర్ చేస్తున్నారు - FACTLY
Sai Krishna Muthyanolla
August 30, 2022
“ఇళ్లను దోచుకోవడానికి కొందరు వ్యక్తులు హోమ్ వ్యవహారాల అధికారులమంటూ తిరుగుతున్నారు, అందువలన ప్రజలు అందరూ జాగ్రత్తగా ఉండాలి” అని చెప్తున్న ఒక పోస్టు సోషల్ మీడియాలో బాగా ప్రచారంలో ఉంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: ‘ఆయుష్మాన్ భారత్’ నమోదు కోసం వచ్చిన ప్రభుత్వ అధికారులమంటూ ఇళ్లని దోచుకునే ముఠా తిరుగుతోంది. అందువలన ప్రజలు అందరూ జాగ్రత్తగా ఉండాలి.
ఫ్యాక్ట్: ఈ హెచ్చరిక దక్షిణాఫ్రికా ప్రభుత్వం 20 అక్టోబర్ 2017లో జారీ చేసింది. ఎన్నికల కార్డును ధృవీకరించడానికి హోమ్ వ్యవహారాల డిపార్ట్‌మెంట్ నుంచి వచ్చాం అంటూ చెప్పుకునే వ్యక్తులు ఇంట్లోకి ప్రవేశించి దోచుకుంటున్నారు, అందువలన ప్రజలు జాగ్రత్తగా ఉండాలి అని ఈ హెచ్చరికలో ఉంది. ఈ హెచ్చరికతో భారత దేశానికి ఎటువంటి సంబంధం లేదు. కావున, ఈ పోస్టు తప్పుదోవ పట్టించే విధంగా ఉంది.
ఇంటర్నెట్లో సంబంధిత కీ వర్డ్స్ తో వెతకగా , దక్షిణాఫ్రికాకు సంబంధించిన ప్రభుత్వ వెబ్‌సైటులో ఇలాంటి హెచ్చరిక ఒకటి లభించింది. ఈ హెచ్చరికను   దక్షిణాఫ్రికాకు చెందిన డిపార్ట్‌మెంట్ ఆఫ్ హోమ్ అఫైర్స్ వారు 20 అక్టోబర్ 2017న జారీ చేశారు. ఈ హెచ్చరిక ప్రకారం, “హోమ్ వ్యవహారాల డిపార్ట్‌మెంట్ నుంచి వచ్చినట్లు చెప్పుకునే వ్యక్తులు ఎన్నికల గుర్తింపు కార్డులను ధృవీకరించాలంటూ ఇంట్లోకి  ప్రవేశిస్తారు. లోపలికి వచ్చిన తర్వాత ఇంటిని దోచుకుంటారు. ప్రభుత్వం తరపున అలాంటి ధృవీకరణ కార్యక్రమం ఎక్కడా జరగటం లేదు. ఒకవేళ జరపాలి అనుకుంటే ప్రభుత్వ వార్తా ఛానెళ్ల ద్వారా ప్రజలకు తెలియచేస్తాం”
ఇదే విషయాన్ని దక్షిణాఫ్రికా ప్రభుత్వం వారు 20 అక్టోబర్ 2017న ట్విట్టర్‌లో  కూడా పోస్టు చేశారు.
Media statement on #Elections scam pic.twitter.com/X5ttw3Iulz
ఇక ఇదే హెచ్చరిక కేవలం ఇక్కడే కాకుండా, సింగాపుర్, మలేషియాలో కూడా ప్రచారంలో ఉంది. వాటిని అక్కడి వార్తా పత్రికలు కూడా దక్షిణాఫ్రికాకు చెందిన వార్తగా నిర్ధారణ చేశాయి. వాటిని ఇక్కడ మరియు ఇక్కడ చూడవచ్చు. ఇక ఇదే అంశంపైన భారత ప్రభుత్వం ఎటువంటి హెచ్చరిక జారీ చేయలేదు.
చివరిగా, ఇళ్లని దోచుకునే ముఠా నుంచి ప్రజలు అప్రమత్తంగా ఉండాలని దక్షిణాఫ్రికా ప్రభుత్వం జారీ చేసిన హెచ్చరికను భారత్‌కు సంబంధించినదిగా షేర్ చేస్తున్నారు.


text:
2024 ఆంధ్రప్రదేశ్ అసెంబ్లీ ఎన్నికలకు సంబంధించి ‘సౌత్ ఫస్ట్-పీపుల్స్ పల్స్’ ఎలాంటి ప్రీపోల్ సర్వే ఫలితాలను విడుదల చేయలేదు, ఈ వైరల్ స్క్రీన్ షాట్ ఫేక్ - FACTLY
Sai Krishna Muthyanolla
March 21, 2024
రాన్నున 2024 ఆంధ్రప్రదేశ్ అసెంబ్లీ ఎన్నికలలో YSRCP 121-134 సీట్లు, TDP 21-35 సీట్లు, JSP 02-05 సీట్లు, BJP 01 సీటు గెలుచుకోనున్నాయి అని ‘సౌత్ ఫస్ట్ (South First)’ సంస్థ ప్రీ-పోల్ సర్వే ఫలితాలు విడుదల చేసింది అని చెప్తూ పలు పోస్టులు (ఇక్కడ, ఇక్కడ & ఇక్కడ) సోషల్ మీడియాలో వైరల్ అవుతున్నాయి. ఇదే సర్వే ఫలితాలను రిపోర్ట్ చేస్తున్న’Way2News’ వార్త కథనమంటూ స్క్రీన్ షాట్ ఒకటి కూడా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: రాన్నున 2024 ఆంధ్రప్రదేశ్ అసెంబ్లీ ఎన్నికలలో YSRCPకి 121-134 సీట్లు వస్తాయని “సౌత్ ఫస్ట్-పీపుల్స్ పల్స్” ప్రీపోల్ సర్వే ఫలితాలను విడుదల చేసింది.
ఫాక్ట్(నిజం): ఈ వైరల్ సర్వే ఫలితాలను“సౌత్ ఫస్ట్ పీపుల్స్ పల్స్” విడుదల చేయలేదు. ఇది వారి లోగోను వాడి తప్పుడు కథనంతో ఎడిట్ చేస్తూ షేర్ చేసిన ఫోటో. ఈ వైరల్ సర్వే ఫలితాల పై 15 మార్చి 2024న ‘సౌత్ ఫస్ట్’ వారి అధికారిక X(ట్విట్టర్) ద్వారా స్పందిస్తూ“ 2024 ఆంధ్రప్రదేశ్ ఎన్నికలకి సంబంధించి సౌత్ ఫస్ట్, పీపుల్స్ పల్స్ ప్రీ-పోల్ సర్వే ఫలితాలంటూ ఒక ఫేక్ సర్వే రిపోర్ట్ ప్రచారం అవుతుంది. ఆంధ్రాకు సంబంధించి సౌత్ ఫస్ట్, పీపుల్స్ పల్స్ ఇప్పటి వరకు ఎలాంటి ముందస్తు ఎన్నికల సర్వే నిర్వహించలేదు. సౌత్ ఫస్ట్ పేరును దుర్వినియోగం చేస్తున్న ఈ చిత్రం ఫేక్” అని స్పష్టం చేసింది. అలాగే,ఈ వార్తను ‘Way2News’ ప్రచురించలేదు. ఇది వారి లోగోను వాడి తప్పుడు కథనంతో ఎడిట్ చేస్తూ షేర్ చేసిన ఫోటో అని ‘Way2News’ సంస్థ X పోస్టు ద్వారా స్పష్టత ఇచ్చింది కావున పోస్టు ద్వారా చెప్పేది తప్పు.
ఈ వైరల్ క్లెయిమ్ గురించి తగిన కీవర్డ్స్ ఉపయగించి ఇంటర్నెట్‌లో వెతకగా, ఈ వైరల్ సర్వే ఫలితాలను “సౌత్ ఫస్ట్” విడుదల చేయలేదు అని తెలిసింది. ఈ వైరల్ క్లెయిమ్ పై 15 మార్చి 2024న సౌత్ ఫస్ట్ తమ అధికారిక X(ట్విట్టర్)లో స్పందిస్తూ (ఆర్కైవ్డ్ లింక్) “ 2024 ఆంధ్రప్రదేశ్ ఎన్నికలకి సంబంధించి సౌత్ ఫస్ట్, పీపుల్స్ పల్స్ ప్రీ-పోల్ సర్వే ఫలితాలంటూ ఒక ఫేక్ సర్వే రిపోర్ట్ ప్రచారం అవుతోంది. ఆంధ్రాకు సంబంధించి సౌత్ ఫస్ట్, పీపుల్స్ పల్స్ ఇప్పటి వరకు ఎలాంటి ముందస్తు ఎన్నికల సర్వే నిర్వహించలేదు. సౌత్ ఫస్ట్ పేరును దుర్వినియోగం చేస్తున్న ఈ చిత్రం ఫేక్” అని స్పష్టం చేసినట్లు తెలిసింది. దీన్ని బట్టి 2024 ఆంధ్రప్రదేశ్ అసెంబ్లీ ఎన్నికలకు సంబంధించి ‘సౌత్ ఫస్ట్- పీపుల్స్ పల్స్’ ఎలాంటి ప్రీపోల్ సర్వే ఫలితాలు విడుదల చేయలేదు అని తెలుస్తుంది.
A fake graphic plate claiming to be a pre-poll survey by @TheSouthfirst and Peoples Pulse for #AndhraPradesh is doing the rounds.
South First, Peoples Pulse have not carried out any pre-poll survey for Andhra so far. This image misusing South First's name is fake. pic.twitter.com/cl6CPPSJDp
అలాగే, 2024 ఆంధ్రప్రదేశ్ అసెంబ్లీ ఎన్నికలకి సంబంధించి YSRCPకి 121-134 సీట్లు వస్తాయని “సౌత్ ఫస్ట్- పీపుల్స్ పల్స్” ప్రీపోల్ సర్వే ఫలితాలను విడుదల చేసింది అని రిపోర్ట్ చేస్తున్న ‘Way2News’ వార్తకథనం స్క్రీన్ షాట్ కూడా వైరల్ అవుతోంది. ఈ వార్త కథనం పైన ఉన్న ఆర్టికల్ లింక్ (https://way2.co/44s2sk) ద్వారా ‘Way2News’లో వెతికితే “త్వరలో టీడీపీలోకి మంత్రి జయరాం? ” అనే టైటిల్‌తో ప్రచురించిన అసలైన వార్త దొరికింది.
ఈ వార్త వైరల్ అవడంతో, ‘Way2News’ సంస్థ X(ట్విట్టర్) పోస్ట్ ద్వారా స్పందిస్తూ “మా లోగోను ఉపయోగించి కొందరు తప్పుడు సమాచారాన్ని #MetaGroups లో ప్రచారం చేస్తున్నారని మా దృష్టికి వచ్చింది మరియు ‘అటాచ్ చేసిన పోస్ట్’ వైరల్‌గా మారింది” అంటూ ఈ వార్త కథనం ఫేక్ అని స్పష్టత ఇచ్చారు. దీన్ని బట్టి ‘సౌత్ ఫస్ట్- పీపుల్స్ పల్స్’ సర్వే ఫలితాలు విడుదల చేసింది అని ‘Way2News’  కూడా ఎలాంటి కథనాన్ని ప్రచురించలేదు అని నిర్థారించవచ్చు.
This is not a #Way2News story. Some miscreants are spreading misinformation using our logo in #MetaGroups, and the 'attached post' has gone viral.  We confirm that this has not been published by @way2_news#FackcheckbyWay2News pic.twitter.com/pkirXYewzX
చివరగా, 2024 ఆంధ్రప్రదేశ్ అసెంబ్లీ ఎన్నికలకు సంబంధించి ‘సౌత్ ఫస్ట్- పీపుల్స్ పల్స్’ ఎలాంటి ప్రీపోల్ సర్వే ఫలితాలను విడుదల చేయలేదు, ఈ వైరల్ స్క్రీన్ షాట్ ఫేక్.


text:
భారత దేశ జనాభాలో 19.6% ఉన్న దక్షిణాది రాష్ట్రాల డిసెంబర్ నెల జీఎస్‌టీ పన్ను వసూళ్ల వాటా 25.3% - FACTLY
Sai Krishna Muthyanolla
January 10, 2022
భారత దేశ జనాభాలో 20% ఉన్న దక్షిణాది రాష్ట్రాలు, పన్ను వసూళ్లలో మాత్రం 17% ఉన్నదని డిసెంబర్ 2021లో జీఎస్‌టీ వసూళ్లు చూపిస్తూ ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. తమ వాదనకు మద్దతుగా డిసెంబర్ 2021లో జీఎస్‌టీ వసూళ్ల లెక్కలు చూపిస్తూ  పోస్టును షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: భారత దేశ జనాభాలో 20% ఉన్న దక్షిణాది రాష్ట్రాలు, జీఎస్‌టీ పన్ను వసూళ్ల వాటాలో మాత్రం 17%.
ఫాక్ట్: డిసెంబర్ 2021కు దక్షిణాది రాష్ట్రాల (కర్ణాటక, తమిళనాడు, తెలంగాణ, ఆంధ్రప్రదేశ్, కేరళ) మొత్తం జీఎస్‌టీ కాంట్రిబ్యూషన్ (ఇంపోర్టెడ్ గూడ్స్ పైన జీఎస్టీ కలపకుండా) 25.3%. కానీ, దక్షిణాది రాష్ట్రాల మొత్తం జనాభా భారతదేశ జనాభాలో 19.6%. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
అన్ని రాష్ట్రాల జీఎస్‌టీ కాంట్రిబ్యూషన్ యొక్క డేటా ఆన్‌లైన్‌లో అందుబాటులో ఉంది. డిసెంబర్ 2021కు దక్షిణాది రాష్ట్రాల (కర్ణాటక, తమిళనాడు, తెలంగాణ, ఆంధ్రప్రదేశ్, కేరళ) మొత్తం జీఎస్‌టీ కాంట్రిబ్యూషన్ (ఇంపోర్టెడ్ గూడ్స్ పైన జీఎస్‌టీ కలపకుండా) 25.3%. అయితే దక్షిణాది రాష్ట్రాల మొత్తం జనాభా 19.6%. జనాభా డేటా 2021 సంవత్సరానికి ఉన్న జనాభా ప్రొజెక్షన్ రిపోర్ట్ 2011-2036 నుండి తీసుకోబడింది. ఇంపోర్టెడ్ గూడ్స్ పైన వేసే జీఎస్‌టీ ఒక రాష్ట్రం నుండి అని ప్రత్యేకంగా ఉండదు. అది కాకుండా మిగతా జీఎస్‌టీ వసూళ్ళలో రాష్ట్రాల వాటాని (కాంట్రిబ్యూషన్) ప్రతి నెల కేంద్ర ప్రభుత్వం విడుదల చేస్తుంది.
కర్ణాటక జనాభా దేశ జనాభాలో 4.76% ఉండగా, జీఎస్‌టీ కాంట్రిబ్యూషన్ మాత్రం 9.10% ఉంది. తమిళనాడు జనాభా దేశ జనాభాలో 5.61% ఉండగా, జీఎస్‌టీ కాంట్రిబ్యూషన్ మాత్రం 7.24% ఉంది. తెలంగాణ జనాభా దేశ జనాభాలో 2.77% ఉండగా, జీఎస్‌టీ కాంట్రిబ్యూషన్ మాత్రం 4.10% ఉంది. ఆంధ్రప్రదేశ్, కేరళలో మాత్రం ఇందుకు భిన్నంగా జనాభా శాతం  ఎక్కువ ఉంది, జీఎస్‌టీ కాంట్రిబ్యూషన్ తక్కువ ఉంది. ఆంధ్రప్రదేశ్ జనాభా దేశ జనాభాలో 3.87% ఉండగా, జీఎస్‌టీ కాంట్రిబ్యూషన్ మాత్రం 2.76% ఉంది. కేరళ జనాభా దేశ జనాభాలో 2.60% ఉండగా, జీఎస్‌టీ కాంట్రిబ్యూషన్ మాత్రం 2.07% ఉంది.
అయితే ఉత్తరప్రదేశ్, మధ్యప్రదేశ్, బీహార్ వంటి కొన్ని ఉత్తర రాష్ట్రాల జీఎస్‌టీ కాంట్రిబ్యూషన్ వాటి జనాభాతో పోలిస్తే, దక్షిణాది రాష్ట్రాల కంటే చాలా తక్కువగా ఉంది. దక్షిణాది రాష్ట్రాలు మరియు కొన్ని ఉత్తర రాష్ట్రాల జనాభా, మరియు వారి జీఎస్‌టీ కాంట్రిబ్యూషన్ కింద చూడవచ్చు. ఉత్తరప్రదేశ్ జనాభా దేశ జనాభాలో 16.94% ఉండగా, జీఎస్‌టీ కాంట్రిబ్యూషన్ మాత్రం 6.58% ఉంది. మధ్యప్రదేశ్ జనాభా దేశ జనాభాలో 6.20% ఉండగా, జీఎస్‌టీ కాంట్రిబ్యూషన్ మాత్రం 2.76% ఉంది. బీహార్ జనాభా దేశ జనాభాలో 9.03% ఉండగా, జీఎస్‌టీ కాంట్రిబ్యూషన్ మాత్రం 1.05% ఉంది.
గత ఆరు నెలలుగా కూడా, ట్రెండ్ సుమారు ఇదే విధంగా ఉన్నట్టు కింద డేటా చార్ట్ ద్వారా చూడొచ్చు.
చివరగా, భారత దేశ జనాభాలో 19.6% జనాభా ఉన్న దక్షిణాది రాష్ట్రాలు, డిసెంబర్ 2021లో జీఎస్‌టీ పన్ను వసూళ్ల వాటాలో 25.3% ఉంది.

created: January 10, 2022


text:
యేసుక్రీస్తు ఫోటోకి పూజ చేయమని పూజారిని ఎస్పీ దివ్య సారా థామస్ ఒత్తిడి చేయలేదు - FACTLY
Sai Krishna Muthyanolla
August 17, 2020
కర్ణాటక చామరాజనగర్ ఎస్పీ దివ్య సారా థామస్ గుడికి వెళ్లి పూజారి పై ఒత్తిడి వేసి యేసుక్రీస్తు ఫోటోని గర్భగుడిలో పెట్టించి, ఫోటోకి పూజ చేయించిందని చెప్తూ కొన్ని ఫోటోలతో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: చామరాజనగర్ ఎస్పీ దివ్య సారా థామస్ గుడికి వెళ్లి పూజారి పై ఒత్తిడి వేసి యేసుక్రీస్తు ఫోటోకి పూజ చేయించింది.
ఫాక్ట్ (నిజం): యేసుక్రీస్తు ఫోటోకి పూజ చేయమని తన పై ఎస్పీ దివ్య సారా థామస్ ఒత్తిడి వేయలేదని ఆ గుడి పూజారి వివరణ ఇచ్చాడు. ఎస్పీ క్రైస్తవురాలు కాబట్టి, ఆమె గుడికి వచ్చినప్పుడు యేసుక్రీస్తు ఫోటోని గర్బగుడిలో పెట్టి, తరువాత ఆమెకు బహుకరించారు. తన చర్యల వల్ల ఎవరైనా హిందువులు బాధపడితే వారికి క్షమాపణలు అని పూజారి తెలిపాడు. కావున పోస్ట్ లో చెప్పింది తప్పు.
ఫోటోల్లోని ఘటనకు సంబంధించిన సమాచారం కోసం గూగుల్ లో వెతకగా, కొన్ని కన్నడ ఆర్టికల్స్ సెర్చ్ రిజల్ట్స్ లో వస్తాయి. ఫోటోల్లోని ఘటన 05 ఆగస్టు 2020 న (అయోధ్య రామ మందిరం నిర్మాణానికి శంకుస్థాపన జరిగిన రోజు) జరిగినట్టు ‘ప్రజావాణి’ ఆర్టికల్ లో చదవొచ్చు. ఎస్పీ దివ్య సారా థామస్ రౌండ్స్ లో ఉన్నప్పుడు, ఆమెను పూజారి గుడిలోకి రమ్మని ఆహ్వానించారు. ఆమె క్రైస్తవురాలు కాబట్టి, యేసుక్రీస్తు ఫోటోను గర్భగుడిలో పెట్టి, తరువాత ఆమెకు బహుకరించారు.
ఈ ఘటన పై పూజారి ఇచ్చిన వివరణను ఇక్కడ చూడవొచ్చు. తన చర్యల వల్ల ఎవరైనా హిందువులు బాధపడితే వారికి క్షమాపణలు అని పూజారి తెలిపాడు.
అంతేకాదు, కర్ణాటక రాష్ట్ర పోలీస్ డిపార్టుమెంటు వారు కూడా ఈ విషయం పై వివరణ ఇస్తూ తమ ఫ్యాక్ట్-చెక్ పోర్టల్ లో ఈ విధంగా రాసారు – ‘కొత్త ఎస్పీ వేరే మతానికి చెందినవారని తెలుసుకున్న పూజారి పూజ చేసిన తరువాత ఆమెకు యేసుక్రీస్తు ఫోటోతో పాటు హిందు దేవతల ఫోటోలను కూడా బహుమతిగా ఇచ్చాడు. యేసుక్రీస్తు ఫోటోకి అర్చన చేయమని ఎస్పీ పూజారిని లేదా భక్తులను బలవంతం చేయలేదు. ఆమె తనతో ఎలాంటి ఫోటోలను ఆలయానికి తీసుకెళ్లలేదు. ఈ సంఘటన యొక్క ఫోటోలు తప్పుగా సోషల్ మీడియాలో ప్రసారం చేయబడుతున్నాయి’.
‘కొందరు కావాలనే అల్లర్లు చేయడానికి ఇలా ప్రచారం చేస్తున్నారు. నా భర్త హిందువు, నేను క్రిస్టియన్. నేను ఆలయానికి వెళ్ళాను కానీ పూజారిని పూజలు చేయమని బలవంతం చేయలేదు’ అని ‘ది న్యూస్ మినట్’ వారికి ఎస్పీ దివ్య సారా థామస్ తెలిపింది.
చివరగా, యేసుక్రీస్తు ఫోటోని గర్బగుడిలో పెట్టిన మాట వాస్తవమే కానీ ఎస్పీ దివ్య సారా థామస్ తనతో యేసుక్రీస్తు ఫోటోను తీసుకురాలేదు మరియు దానిని గర్భగుడిలో పెట్టి పూజ చేయమని ఆలయ పూజారి పై ఒత్తిడి వేయలేదు.


text:
శ్రీలంకలో జరిగిన నిరసనలకు సంబంధించిన వీడియోని మదనపల్లిలో టీడీపీ సభ అని తప్పుగా షేర్ చేస్తున్నారు - FACTLY
Sai Krishna Muthyanolla
July 11, 2022
‘జై బాలయ్య, జై తెలుగు దేశం నినాదాలతో మదనపల్లి మారుమోగింది’ అంటూ సోషల్ మీడియాలో ఒక వీడియోతో ఉన్న పోస్ట్ షేర్ చేస్తున్నారు. దీంట్లో నిజానిజాలు చూద్దాం.
క్లెయిమ్: ‘మదనపల్లి  జై బాలయ్య జై తెలుగుదేశం నినాదాలతో దద్దరిల్లింది.’
ఫాక్ట్ (నిజం): ఈ వీడియో శ్రీలంకలో నెలకొన్న ఆర్ధిక సంక్షోభం నేపథ్యంలో జరిగిన నిరసనలకు సంబంధించినది. 2022, జులై 10వ తారీఖున శ్రీలంక రాష్ట్రపతి గొటబయ  రాజపక్స నివాసాన్ని నిరసనకారులు ఆక్రమించారు. పోస్టులోని వీడియో ఆ ఆక్రమణకు సంబంధించినది. ఈ వీడియోకి మదనపల్లికి ఎటువంటి సంబంధం లేదు. కాబట్టి పోస్టులో చేసిన దావా  తప్పు.
ఈ వీడియోలోని  స్క్రీన్ షాట్స్ ని యాండెక్స్ లో రెవెర్స్ ఇమేజ్ సెర్చ్ చెయ్యగా మాకు ‘బిట్ చుట్’ అనే వెబ్సైటులో ఉన్న ఒక రిపోర్ట్ కి లింక్ దొరికింది. అందులో ‘ఆర్థిక మాంద్యం నేపధ్యం లో శ్రీలంకలో నిరసనకారులు అధ్యక్ష భవనాన్ని  ఆక్రమించారు’ అనే శీర్షిక తో ఒక వీడియో ఉంది.
ఈ సంఘటన  శ్రీలంకలోని ఆర్ధిక సంక్షోభం సందర్భంగా జరుగుతున్న నిరసనలకు సంబంధించిందిగా ఈ వీడియోను చూడగా అర్థం అయ్యింది. ఒరిజినల్ పోస్ట్ లో ఉన్న వీడియోలోని కొంత భాగం ‘బిట్ చుట్’ వీడియోలోని కొంత భాగానికి మ్యాచ్ అయ్యింది. గూగుల్ లో సరైన కీవర్డ్స్ తో  సెర్చ్ చేయగా ఇదే నిరసనకు సంబంధించిన మరిన్ని సోషల్ మీడియా పోస్టులు మాకు కనిపించాయి.
వాటిని ఇక్కడ, ఇక్కడ మరియు ఇక్కడ చూడవచ్చు. ఈ వీడియోలో ఉన్న గోధుమ రంగు బిల్డింగ్ శ్రీలంక ప్రెసిడెన్సియల్ సెక్రటరియేట్ బిల్డింగ్. గూగుల్ మ్యాప్స్ లోని ఈ చిత్రాలు చుస్తే మనకు స్పష్టంగా రెండు ఒకే బిల్డింగులు అని అర్థం అవుతుంది.
మదనపల్లిలో టీడీపీ యొక్క మహానాడు సభ జులై 6వ తారీఖున జరిగింది.ఆ సభకు సంబంధించిన వీడియోలు ఇక్కడ, ఇక్కడ మరియు ఇక్కడ చూడవచ్చు.
చివరిగా, శ్రీలంకలో జరుగుతున్న నిరసనలకు సంబంధించిన వీడియోను మదనపల్లి టీడీపీ సభ ‘జై బాలయ్య జై తెలుగుదేశం నినాదాలతో దద్దరిల్లింది’ అని షేర్ చేస్తున్నారు.


text:
పాండిచ్చేరి అరియూర్‌లోని శ్రీ వెంకటేశ్వర ఇంజనీరింగ్ కళాశాల ఇంటర్మీడియట్ మెరిట్ విద్యార్ధులకు కొంత మందికి మాత్రమే కేవలం ట్యూషన్ ఫీజు మాఫీ చేస్తుంది - FACTLY
Sai Krishna Muthyanolla
June 9, 2022
12వ తరగతి పరీక్షలో 85% మార్కులు సాధించిన విద్యార్ధులకు పాండిచ్చేరి అరియూర్‌లోని శ్రీ వెంకటేశ్వర ఇంజనీరింగ్ కళాశాల ఉచిత ఇంజనీరింగ్ శిక్షణ అందిస్తుంది, అంటూ సోషల్ మీడియాలో ఒక పోస్టు షేర్ అవుతుంది. ఈ కోర్సుకు సంబంధించిన మరింత వివరాల కోసం అసిస్టంట్ రిజిస్ట్రార్ శ్రీ దేవనారాయణన్ అనే వ్యక్తిని సంప్రదించాలని ఒక మొబైల్ నంబరును ఈ పోస్టులో జత చేసారు. ఆ పోస్టులో ఎంతవరకు నిజముందో చూద్దాం.
క్లెయిమ్: 12వ తరగతి పరీక్షలో 85% మార్కులు సాధించిన విద్యార్ధులకు పాండిచ్చేరి అరియూర్‌లోని శ్రీ వెంకటేశ్వర ఇంజనీరింగ్ కళాశాల ఉచిత ఇంజనీరింగ్ విద్య అందిస్తుంది.
ఫాక్ట్: పాండిచ్చేరి అరియూర్‌లోని శ్రీ వెంకటేశ్వర ఇంజనీరింగ్ కళాశాల, ఎంపీసీ సబ్జెక్టులలో 80% మరియు అంతకంటే ఎక్కువ మార్కులతో పాస్ అయిన ఇంటర్మీడియట్ విద్యార్ధులకు ఇంజనీరింగ్ కోర్సులో 100% ట్యూషన్ ఫీజు మాఫీ చేస్తుంది. ఫేస్‌బుక్ మరియు వాట్సప్లలో తన మొబైల్ నెంబర్ జోడిస్తూ షేర్ చేస్తున్న మెసేజ్లో నిజం లేదని ఆ మొబైల్ నెంబర్ కలిగి ఉన్న వ్యక్తి మాకు స్పష్టం చేసారు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
ఈ మెసేజుకు సంబంధించిన పూర్తి వివరాలు కనుగొనేందుకు పోస్టులో షేర్ చేసిన మొబైల్ నంబరును సంప్రదించగా, సోషల్ మీడియాలో ఉచిత ఇంజనీరింగ్ శిక్షణకు సంబంధించి షేర్ చేస్తున్న ఈ మెసేజులలో ఎటువంటి నిజం లేదని, ఈ మొబైల్ నెంబర్ కలిగి ఉన్న వ్యక్తి మాకు స్పష్టం చేసారు. ఈ మెసేజ్లో తెలుపుతున్న సమాచారం తప్పని, దయచేసి ఈ మెసేజుని షేర్ చేయవద్దని ఆయన విన్నవించుకున్నారు.
ఇంటర్మీడియట్ మెరిట్ విద్యార్దులకు ఉచిత ఇంజనీరింగ్ శిక్షణ కల్పిస్తున్నట్టు శ్రీ వెంకటేశ్వర ఇంజనీరింగ్ కళాశాల (SVCET) తమ వెబ్సైటులో ఎక్కడా ప్రకటించలేదు. సోషల్ మీడియాలో వైరల్ అవుతున్న ఈ మెసేజుకు సంబంధించి శ్రీ వెంకటేశ్వర ఇంజనీరింగ్ కళాశాల ప్రిన్సిపాల్‌ను సంప్రదించగా, 2021-22 అకాడమిక్ సంవత్సరంలో తమ కాలేజీ ఎంపీసీ సబ్జెక్టులలో 80% మరియు అంతకంటే ఎక్కువ మార్కులతో పాస్ అయిన ఇంటర్మీడియట్ విద్యార్ధులకు 100% ట్యూషన్ ఫీజు మినహాయించిందని SVCET ప్రిన్సిపాల్  మాకు స్పష్టం చేసారు. SVCET ఈ ఆఫరును వచ్చే అకాడమిక్ సంవత్సరంలో కూడా అమలు చేయాలని కాలేజీ యాజమాన్యం యోచిస్తున్నట్టు ప్రిన్సిపాల్ తెలిపారు. అయితే, ఈ మెరిట్ స్కాలర్షిప్ సీట్ల సంఖ్య ప్రతి డిపార్ట్మెంట్లో పరిమితంగా ఉంటాయని, ఎవరు ముందుగా వస్తే వారికి ఆ సీట్లు అందించబడతాయని ప్రిన్సిపాల్ స్పష్టం చేసారు. శ్రీ వెంకటేశ్వర ఇంజనీరింగ్ కళాశాల కేవలం ట్యూషన్ ఫీజు మాత్రమే పూర్తిగా మాఫీ చేస్తుంది. కాలేజిలో ఒక వేళ స్పెషల్ ఫీజు లేదా అక్రిడిటేషన్ ఫీజు కట్టవలిసి ఉంటే అది విద్యార్ధులే చెల్లించుకోవాలి.
చివరగా, పాండిచ్చేరి అరియూర్‌లోని శ్రీ వెంకటేశ్వర ఇంజనీరింగ్ కళాశాల ఇంటర్మీడియట్ మెరిట్ విద్యార్ధులకు కొంత మందికి మాత్రమే కేవలం ట్యూషన్ ఫీజు మాత్రమే పూర్తిగా మాఫీ చేస్తుంది.


text:
శ్రీలంకకి చెందిన సైనికుడి ఫోటోను చూపిస్తూ భారత సైనికుడి పాత ఫోటో అని షేర్ చేస్తున్నారు - FACTLY
Sai Krishna Muthyanolla
August 24, 2020
ఒకప్పుడు మనదేశానికి సేవ చేసిన సైనికుడు, ముష్కర మూకలతో జరిగిన పోరాటంలో ఇప్పుడు ఇలా క్షతగాత్రుడు అయ్యాడని షేర్ చేస్తున్న ఒక పోస్ట్ సోషల్ మీడియాలో వైరల్ అవుతోంది. పోస్టులోని ఒక ఫోటో  ఆ సైనికుడు 2016లో సైన్యంలో ఉన్నప్పటిది అని, మరోకటి తను క్షతగాత్రుడు అయినాక తీసినది అని క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ముష్కర మూకలతో జరిగిన పోరాటంలో క్షతగాత్రుడైన భారత సైనికుడి ఫోటోలు.
ఫాక్ట్ (నిజం): ముష్కర మూకలతో జరిగిన పోరాటంలో క్షతగాత్రుడైన భారత సైనికుడి 2016 ఫోటో అని పోస్ట్ చేసిన ఫోటో శ్రీలంకకి చెందిన సైనికుడిది. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన 2016 సంవత్సరంలోని ఆ సైనికుడి ఫోటోని రివర్స్ ఇమేజ్ సెర్చ్ చేయగా, అదే ఫోటో ‘gettyimage’ వెబ్సైటులో దొరికింది. ఫోటోలో పరేడ్ చేస్తూ కనిపిస్తున్నది శ్రీలంక దేశానికి చెందిన సైనికులు అని అందులో తెలిపారు. 2008లో శ్రీలంక తమ 60వ స్వాతంత్ర్య దినోత్సవం జరుపుకుంటున్న సందర్బంలో శ్రీలంక  స్పెషల్ ఫోర్స్ కమెండోలు మిలిటరీ పరేడ్ చేస్తున్న దృశ్యమంటూ అందులో తెలిపారు. శ్రీలంకకి చెందిన ‘Wedi Vistara’ అనే న్యూస్ వెబ్సైటు వారు కూడా ఈ ఫోటోను షేర్ చేస్తూ శ్రీలంక స్పెషల్ ఫోర్స్ కమెండోలకి సంబంధించిందని తెలిపారు. ఈ వివరాల ఆధారంగా ఫోటోలోని వ్యక్తి శ్రీలంకకి చెందిన సైనికుడని ఖచ్చితంగా చెప్పవచ్చు.
పోస్టులోని మరొక ఫోటోని రివర్స్ ఇమేజ్ సెర్చ్ చేయగా, ఆ ఫోటోలోని వ్యక్తికి సంబంధించి ఎలాంటి వివరాలు దొరకలేదు.
చివరగా, శ్రీలంకకి చెందిన సైనికుడి ఫోటోను చూపిస్తూ భారత సైనికుడి పాత ఫోటో అని తప్పుగా షేర్ చేస్తున్నారు.


text:
బుందేల్‌ఖండ్ ప్రాంత నీటిపారుదల రంగం గురించి వివరించే క్రమంలో శ్రీశైలం డ్యామ్ ఫోటోని షేర్ చేస్తున్నారు - FACTLY
Sai Krishna Muthyanolla
November 23, 2021
ఉత్తరప్రదేశ్ బీజేపీకి చెందిన నాయకులు బుందేల్‌ఖండ్ ప్రాంతంలో నీటిపారుదల రంగంలో జరిగిన అభివృద్ధిని వివరించే క్రమంలో ఒక డ్యామ్ ఫోటో షేర్ చేసిన పోస్టులు (ఇక్కడ, ఇక్కడ మరియు ఇక్కడ)  సోషల్ మీడియాలో విస్తృతంగా షేర్ అవుతున్నాయి. ఈ కథనం ద్వారా ఆ ఫోటోకి సంబంధించిన నిజమేంటో చూద్దాం.
క్లెయిమ్: ఉత్తరప్రదేశ్ బుందేల్‌ఖండ్ ప్రాంతంలోని ఒక డ్యామ్ ఫోటో.
ఫాక్ట్(నిజం): ఈ ఫోటోలో ఉన్నది మహబూబ్‌నగర్,  కర్నూలు సరిహద్దులో కృష్ణా నదిపై శ్రీశైలం నిర్మించిన శ్రీశైలం డ్యామ్. గతంలో అనేక వార్తా కథనాలు ఇదే ఫోటోని శ్రీశైలం డ్యామ్ అంటూ ప్రచురించాయి.  కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇటీవల 19 నవంబర్ 2021న ప్రధానమంత్రి నరేంద్ర మోదీ ఉత్తరప్రదేశ్‌లోని బుందేల్‌ఖండ్ ప్రాంతంలో సాగు, తాగు నీటికి సంబంధించి పలు ప్రాజెక్టులకు శంకుస్థాపన చేసారు. వైరల్ అవుతున్న డ్యామ్ ఫోటోని ఈ నేపథ్యంలోనే షేర్ చేసారు.
ఐతే నిజానికి ఈ ఫోటో ఆంధ్ర ప్రదేశ్ మరియు తెలంగాణలలో కృష్ణా నదిపై నిర్మించిన శ్రీశైలం డ్యామ్ కి సంబంధించింది. వైరల్ ఫోటోని రివర్స్ ఇమేజ్ సెర్చ్ చేయగా ఇదే ఫోటోని ప్రచురించిన పలు వార్తా కథనాలు (ఇక్కడ, ఇక్కడ మరియు ఇక్కడ) మాకు కనిపించాయి. ఈ కథనాల ప్రకారం ఈ ఫోటోలో ఉన్నది మహబూబ్‌నగర్, కర్నూలు సరిహద్దులో కృష్ణా నదిపై శ్రీశైలం నిర్మించిన శ్రీశైలం డ్యామ్.
చివరగా, బుందేల్‌ఖండ్ ప్రాంత నీటిపారుదల రంగం గురించి వివరించే క్రమంలో శ్రీశైలం డ్యామ్ ఫోటోని షేర్ చేస్తున్నారు.

created: November 23, 2021


text:
సుకన్య సమృద్ధి యోజన పథకంలో సంవత్సరానికి వెయ్యి రూపాయులు కడితే ఆరు లక్షల రూపాయులు రావు - FACTLY
Sai Krishna Muthyanolla
October 17, 2019
కేంద్ర ప్రభుత్వ సుకన్య సమృద్ధి యోజన పథకంలో సంవత్సరానికి వెయ్యి రూపాయుల చొప్పున 14 సంవత్సరాలు కడితే 21 సంవత్సరాల తర్వాత ఆరు లక్షల రూపాయులు బ్యాంకు తిరిగి చెల్లిస్తుందని చెప్తూ ఒక పోస్ట్ ఫేస్బుక్ లో షేర్ అవుతుంది. ఆ పోస్ట్ లో ఎంతవరకు నిజముందో విశ్లేషిద్ధాం.
సుకన్య సమృద్ధి యోజన పథకంలో సంవత్సరానికి వెయ్యి రూపాయుల చొప్పున 14 సంవత్సరాలు కడితే 21 సంవత్సరాల తర్వాత ఆరు లక్షల రూపాయులు బ్యాంకు తిరిగి చెల్లిస్తుంది.
ఫాక్ట్ (నిజం): సుకన్య సమృద్ధి యోజన పథకంలో సంవత్సరానికి వెయ్యి రూపాయులు చొప్పున 14 సంవత్సరాలు కడితే 21 సంవత్సరాల తర్వాత సుమారు యాభై వేల రూపాయులు బ్యాంకు తిరిగి చెల్లిస్తుంది, ఆరు లక్షలు కాదు. కావున పోస్ట్ లో చెప్పింది తప్పు.
పోస్ట్ లో ఇచ్చిన సుకన్య యోజన పథకం గురించి గూగుల్ లో వెతకగా, ‘సుకన్య సమృద్ధి యోజన’ పేరుతో ప్రభుత్వ పథకం ఒకటి ఉన్నట్టు తెలుస్తుంది. ఈ పథకానికి సంబంధించిన వివరాలను ‘Vikaspedia’ అనే ప్రభుత్వ వెబ్ సైట్ లో చూడవొచ్చు. ఈ పథకానికి సంబంధించి ఆర్బీఐ రిలీజ్ చేసిన నోటిఫికేషన్ ని ఇక్కడ చదవొచ్చు.
‘Vikaspedia’ వెబ్ సైట్ లో ఇచ్చిన ఉదాహరణలో సంవత్సరానికి పన్నెండు వేలు 14 సంవత్సరాలు కడితే 21 ఏళ్ళ తర్వాత సుమారు 6 లక్షలు వస్తాయని ఉంటుంది, కానీ పోస్ట్ లో మాత్రం సంవత్సరానికి కేవలం వెయ్యి రూపాయులు కట్టినా 21 ఏళ్ళ తర్వాత 6 లక్షలు వస్తాయని ఉంది. ‘The Economic Times’ వారి వెబ్ సైట్ లో ఉన్న ‘సుకన్య సమృద్ధి యోజన కాలిక్యులేటర్’ లో 8.5 వడ్డీ రేటుతో (వడ్డీ రెట్లు మారుతూ ఉన్నట్టుగా ‘National Saving Institute’ వెబ్ సైట్ లో చూడవొచ్చు) సంవత్సరానికి వెయ్యి రూపాయులు కడితే సుకన్య సమృద్ధి యోజనలో 21 సంవత్సరాలకి ఎంత డబ్బు వస్తుందో లెక్కిస్తే, సుమారు యాబై వేల రూపాయల వరకు వస్తుందని తెలుస్తుంది. పోస్ట్ లో చెప్పినట్టు ఆరు లక్షలు రావు.
చివరగా, సుకన్య సమృద్ధి యోజన పథకంలో సంవత్సరానికి వెయ్యి రూపాయులు కడితే ఆరు లక్షల రూపాయులు రావు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 17, 2019


text:
కట్నం ఇవ్వకుంటే పెళ్లి మధ్యలోనే ఆపేస్తానని బెదిరిస్తున్న ఈ దృశ్యాలు నిజమైన ఘటనకు సంబంధించినవి కావు, ఇది ఒక స్క్రిప్టెడ్ వీడియో - FACTLY
Sai Krishna Muthyanolla
March 14, 2022
‘బీహార్‌లో ఒక వ్యక్తి పెళ్లి పీటలపైనే కట్నం ఇవ్వాలంటూ బెదిరిస్తున్నాడంటూ’ ఒక వీడియోని షేర్ చేసిన పోస్ట్ ఒకటి సోషల్ మీడియాలో వైరల్ అవుతుంది. వీడియోలోని వ్యక్తి కట్నం ఇవ్వకపోతే పెళ్లిని ఆపేస్తానంటూ బెదిరిస్తుండడం గమనించొచ్చు. ఐతే ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: బీహార్‌లో ఒక వ్యక్తి కట్నం పూర్తిగా ఇవ్వాలని లేదంటే పెళ్లి మధ్యలోనే ఆపేస్తానంటూ బెదిరిస్తున్న వీడియో.
ఫాక్ట్ (నిజం): వీడియోలోని దృశ్యాలు నిజమైన ఘటనకు సంబంధించినవి కావు. ఇది నటీనటులతో చిత్రీకరించిన ఒక స్క్రిప్టెడ్ డ్రామా. దివ్య విక్రమ్ అనే వీడియో క్రియేటర్ తన ఫేస్‌బుక్ పేజీలో  ఈ వీడియోని మొదట షేర్ చేసాడు. ఐతే ఇది ఒక స్క్రిప్టెడ్ డ్రామా అని, నటీనటులతో చిత్రీకరించినట్టు ఆ ఫేస్‌బుక్ పేజీలో అడ్మిన్ మాకు స్పష్టం చేసాడు. కావున పోస్టు ద్వారా చెప్పేది తప్పు.
ఐతే వీడియోలోని దృశ్యాలు నటీనటులతో చిత్రీకరించిన స్క్రిప్టెడ్ డ్రామా, నిజమైన ఘటన కాదు. వైరల్ వీడియోకి సంబంధించి సమాచారం కోసం ఫేస్‌బుక్‌లో వెతకగా, ఈ వీడియోని దివ్య విక్రమ్ అనే వీడియో క్రియేటర్ తన ఫేస్‌బుక్ పేజీలో షేర్ చేసినట్టు తెలిసింది.
ఈ పేజీలో ఇలాంటి స్క్రిప్టెడ్ వీడియోలు చాలా ఉన్నాయి. వైరల్ వీడియోలో ఉన్న వ్యక్తులు నటించిన పలు వీడియోలు కూడా ఈ పేజీలో ఉన్నాయి.
ఐతే వైరల్ వీడియోకి సంబంధించి మరింత సమాచారం కోసం దివ్య విక్రమ్ ఫేస్‌బుక్ పేజీ  అడ్మిన్‌ని సంప్రదించగా, ఈ వీడియోలోని దృశ్యాలు ఒక స్క్రిప్టెడ్ డ్రామా అని, నటీనటులతో చిత్రీకరించినట్టు స్పష్టం చేసాడు. సామాజిక అవగాహన కోసం ఈ వీడియోని చిత్రీకరించినట్టు తెలిపాడు.
ఇదే వీడియోని పలు స్థానిక మీడియా సంస్థలు మరియు జాతీయ మీడియా సంస్థలు  బీహార్‌లో జరిగిన నిజమైన ఘటనగా రిపోర్ట్ చెయ్యడంతో ఈ వీడియో సోషల్ మీడియాలో వైరల్ అయ్యింది. ఐతే పలు వార్తా సంస్థలు ఇది స్క్రిప్టెడ్ వీడియో అని ఆ తర్వాత ఒక అప్డేట్‌ని ప్రచురించారు.
చివరగా, కట్నం ఇవ్వకుంటే పెళ్లి మధ్యలోనే ఆపేస్తానని బెదిరిస్తున్న ఈ దృశ్యాలు నిజమైన ఘటనకు సంబంధించినవి కావు, ఇది ఒక స్క్రిప్టెడ్ వీడియో.


text:
పెట్రోల్ పై టాక్స్ రూపంలో వసూలు చేసే మొత్తంలో రాష్ట్రాల వాటా 75% అన్న వాదన తప్పు. - FACTLY
Sai Krishna Muthyanolla
December 18, 2020
పెట్రోల్ పై విధిస్తున్న పన్నుల్లో 75% రాష్ట్రలకు మరియు 25% కేంద్రానికి వెళ్తాయని చెప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: పెట్రోల్ పై పన్నుల రూపంలో వసూలు చేస్తున్న మొత్తంలో 75% రాష్ట్రలకు మరియు 25% కేంద్రానికి వెళ్తాయి.
ఫాక్ట్(నిజం): పెట్రోల్ పై ఒక్కో రాష్ట్రం ఒక్కో విధంగా టాక్స్ వాసులు చేస్తుంది. తెలంగాణలో పెట్రోల్ పై కేంద్ర మరియు రాష్ట్ర ప్రభుత్వాలు విధించే టాక్స్ లో రాష్ట్రం వాటా 44.90%  కాగా కేంద్రం వాటా 54.20%. అదే విధంగా ఆంధ్రప్రదేశ్ లో రాష్ట్రం వాటా 46.51% కాగా కేంద్రం వాటా 52.60%. దీన్నిబట్టి పెట్రోల్ పై కేంద్ర మరియు రాష్ట్ర ప్రభుత్వాలు విధించే టాక్స్ లో రాష్ట్రానికి 75% మరియు కేంద్రానికి 25% అన్న వాదనలో నిజం లేదని అర్ధమవుతుంది. కావున పోస్టు ద్వారా చెప్పేది తప్పు.
పెట్రోల్ పై కేంద్ర ప్రభుత్వం ప్రస్తుతం ఈ క్రింద లిస్ట్ చేసిన నాలుగు విధాలుగా ఎక్సయిజ్ డ్యూటీని వసూలు చేస్తోంది.
బేసిక్ ఎక్సయిజ్ డ్యూటీని సెంట్రల్ ఎక్సయిజ్ తారిఫ్ ఆక్ట్, 1985 ద్వారా ప్రవేశపెట్టారు. స్పెషల్ అడిషనల్ ఎక్సయిజ్ డ్యూటీని (SAED) 2002 ఫైనాన్స్ ఆక్ట్ ద్వారా ప్రవేశపెట్టారు. ఐతే ఈ ఆక్ట్ లో చెప్పిన దాని ప్రకారం, SAED  కింద వసూలు చేసే ఎక్సయిజ్ డ్యూటీ మొత్తం సర్ ఛార్జి రూపంలో వసూలు చేస్తారు కాబట్టి, వసూలు చేసే మొత్తం కేంద్రానికే చెందుతుంది. అంటే స్పెషల్ అడిషనల్ ఎక్సయిజ్ డ్యూటీ (SAED) ద్వారా వసూలు చేసేది డివిజబుల్ పూల్ లోకి రాదు, అంటే ఇందులో రాష్ట్రలుకు ఎటువంటి వాటా ఉండదు.
ఇక పెట్రోలుపై అడిషనల్ ఎక్సయిజ్ డ్యూటీని (AED) 1998 ఫైనాన్స్ ఆక్ట్ ద్వారా ప్రవేశపెట్టారు, దీనినే రోడ్ & ఇన్ఫ్రాస్ట్రక్చర్ సెస్ అని కూడా అంటారు. ఐతే ఈ 1998 ఫైనాన్స్ ఆక్ట్ ప్రకారం అడిషనల్ ఎక్సయిజ్ డ్యూటీ రూపంలో వసూలు చేసింది కూడా పూర్తిగా కేంద్ర ప్రభుత్వానికే వెళ్తుంది, ఇందులో రాష్ట్రాలకు ఎటువంటి వాటా ఉండదు. ఇదే విధంగా డీజిల్ పై కూడా AEDని 1999 ఫైనాన్స్ ఆక్ట్ ద్వారా ప్రవేశ పెట్టారు. దీంట్లో కూడా రాష్ట్రాలకు వాటా ఉండదు.
చివరగా 2021-22 బడ్జెట్ లో అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్ ని ప్రవేశపెట్టారు, ఈ సెస్ కింద వసూలు చేసేది కూడా పూర్తిగా కేంద్ర ప్రభుత్వానికే చెందుతుంది. అంటే ఈ నాలుగింటిలో కేవలం బేసిక్ ఎక్సయిజ్ డ్యూటీ రూపంలో వసూలు చేసే రూ. 1.40లో మాత్రమే రాష్ట్రాలకు వాటా ఉంటుంది. మిగతా మూడు రూపాలలో వసూలు చేసే రూ. 31.5 పూర్తిగా కేంద్రానికే వెళ్తుంది.  ఇందులో రాష్ట్రాల వాటా ఉండదు.
Petroleum Planning & Analysis Cell (PPAC) వెబ్సైటులో అందుబాటులో ఉన్న సమాచారం ప్రకారం కేంద్ర ప్రభుత్వం పెట్రోల్ పై రూ. 32.90 ఎక్సయిజ్ డ్యూటీ రూపంలో వసూలు చేస్తుంది. ఐతే ఈ రూ. 32.90లో స్పెషల్ అడిషనల్ ఎక్సయిజ్ డ్యూటీ, రోడ్ & ఇన్ఫ్రాస్ట్రక్చర్ సెస్ మరియు అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్స్ రూపంలో వసూలు చేసే రూ. 31.5 రూపాయలు పూర్తిగా కేంద్రానికే వెళ్తాయి కాబట్టి ఇవి తీసేస్తే మిగిలిన బేసిక్ ఎక్సయిజ్ డ్యూటీ రూపంలో వసూలు చేసే రూ.1.4లో 41%(డివిసబల్ పూల్) మాత్రమే అన్ని రాష్ట్రాలకు (ఫైనాన్స్ కమిషన్ సిఫారసు చేసిన ప్రాతిపదికన ఒక్కో రాష్ట్రానికి ఒక్కో నిష్పత్తిలో)  పంచుతారు, మిగిలిన 59% కేంద్రానికి వెళ్తుంది.
ఫైనాన్సు కమిషన్ ప్రకారం కేంద్ర టాక్స్ లో రాష్ట్రాల వాటా
కేంద్రం పన్నుల రూపంలో వసూలు చేసే మొత్తంలో(డివిజబుల్ పూల్) రాష్ట్రాలకు 41% వాటా ఉండాలని 15వ ఫైనాన్స్ కమిషన్ సిఫారసు చేయగా, కేంద్ర ప్రభుత్వం దీనిని అమలు చేస్తుంది. అంటే లీటర్ పెట్రోల్ పై  బేసిక్ ఎక్సయిజ్ డ్యూటీ రూపంలో వసూలు చేసే రూ. 1.40లో 59% అనగా రూ 0.83 కేంద్రానికి చెందుతుంది, అన్ని రాష్ట్రాలకు కలిపి 41% అనగా రూ 0.57 చెందుతాయి. అంటే నికరంగా ఈరోజున ఒక లీటర్ పెట్రోలుపై కేంద్రం విధించే పన్నులో (ఎక్సయిజ్ డ్యూటీ) అన్ని రాష్ట్రాలకి కలిపి 57 పైసలు వెళ్తాయి, అంటే ఒక రూపాయి కంటే తక్కువ.
ఐతే రాష్ట్రాలకు చెందాల్సిన ఈ  41% లో కూడా ఏ రాష్ట్రానికి ఎంత వాటా ఉండాలో కూడా ఫైనాన్స్ కమిషన్ సిఫారసు చేసింది. ఈ సిఫారసుల ప్రకారం తెలంగాణకు ఈ 41% లో 2.13% వాటా కేటాయించింది. సింపుల్ గా చెప్పాలంటే బేసిక్ ఎక్సయిజ్ డ్యూటీలో అన్ని రాష్ట్రాలు పంచుకోవాల్సిన 41% అనగా 57 పైసలలో తెలంగాణకి 2.13% అనగా రూ 0.01 పైసల వాటా చెందుతుంది, అలాగే ఆంధ్రప్రదేశ్ వాటా 4.11 కింద రూ. 0.02 పైసలు రాష్ట్రానికి చెందుతుంది. రాష్ట్రాల వాటా తీసేసిన తరవాత మిగిలే రూ. 0.83 పైసలతో పాటు సెస్ రూపంలో వసూలు చేసే రూ.31.5 తో కలిపి మొత్తం రూ. 32.33 కేంద్ర ఖజానాకి వెళ్తాయి.
ఐతే పెట్రోలియం ఉత్పతుల పై ఒక్కో రాష్ట్ర ప్రభుత్వం ఒక్కో విధంగా టాక్స్ విధిస్తుంది. ఉదాహరణకి తెలంగాణ ప్రభుత్వం 35.20% VAT విదిస్తుంది, ఆంధ్రప్రదేశ్ ప్రభుత్వం 31% VAT + రూ.4/ltr VAT + రూ.1/ltr రోడ్ డెవలప్మెంట్ సెస్స్ విధిస్తుంది, ఆంధ్రప్రదేశ్ ప్రభుత్వం విధిస్తున్న రూ.4/ltr VAT అనేది ఫిక్స్డ్ కాగా 31% VAT అనేది డీలర్ కి చెల్లించే ధర, ఎక్సయిజ్ డ్యూటీ లేదా డీలర్ కమిషన్ మొదలైన వాటిపై ఆధారపడి ఉంటుంది, ఈ మూడింటిలో లో ఏది పెరిగినా లేదా తగ్గిన దానికి అనుగూణంగా స్టేట్ VAT మారుతువుంటుంది. తెలంగాణ ప్రభుత్వం విధించే VATకి కూడా ఇది వర్తిస్తుంది.
హైదరాబాద్ లో పెట్రోల్ ధర పరిగణలోకి తీసుకుంటే
ఉదాహరణకి కేవలం ఒక్క తెలంగాణని పరిగణలోకి తీసుకుంటే హైదరాబాద్ లో 03 జులై 2021 రోజున HP బంక్ లో లీటర్ పెట్రోల్ ధర రూ.103.11 పైసలుగా ఉంది. ఇందులో కేంద్ర మరియు రాష్ట్ర పన్నులు మొత్తం విలువ రూ. 59.67 కాగా, ఈ మొత్తంలో కేంద్ర ఎక్సయిజ్ డ్యూటీ (బేసిక్ ఎక్సయిజ్ డ్యూటీలో కేంద్ర వాటా + స్పెషల్ అడిషనల్ ఎక్సయిజ్ డ్యూటీ + రోడ్ & ఇన్ఫ్రాస్ట్రక్చర్ సెస్ + అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్స్) రూపంలో రూ. 32.33 కేంద్ర ఖజానాలోకి వెళ్తాయి. స్టేట్ VAT (35.2%) కింద రూ. 26.77 + ఎక్సయిజ్ డ్యూటీలో రాష్ట్ర వాటా కింద రూ. 0.01 పైసలు మొత్తం కలుపుకొని రూ. 26.78 తెలంగాణ ప్రభుత్వ ఖజానాలోకి వెళ్తాయి. అంటే హైదరాబాద్ లో మనం కొనే లీటర్ పెట్రోల్ పై వసూలు చేసే పన్నుల్లో 44.9%(రూ. 26.78) రాష్ట్ర వాటా కాగా కేంద్ర వాటా 54.2% (రూ. 32.33). మిగిలిన 0.92% (రూ. 0.56, బేసిక్ ఎక్సయిజ్ డ్యూటీలో తెలంగాణా రాష్ట్ర వాటా తీసేసిన తరవాత మిగిలింది) ఇతర రాష్ట్రాలకు పంచుతారు.
వైజాగ్ లో పెట్రోల్ ధర పరిగణలోకి తీసుకుంటే
ఆంధ్రప్రదేశ్ లోని వైజాగ్ లో 03 జులై 2021 రోజున HP బంక్ లో లీటర్ పెట్రోల్ ధర రూ.107.50 పైసలు కాగా, ఇందులో కేంద్ర మరియు రాష్ట్ర పన్నులు మొత్తం విలువ రూ. 61.47 కాగా, ఈ మొత్తంలో కేంద్ర ఎక్సయిజ్ డ్యూటీ (బేసిక్ ఎక్సయిజ్ డ్యూటీలో కేంద్ర వాటా + స్పెషల్ అడిషనల్ ఎక్సయిజ్ డ్యూటీ + రోడ్ & ఇన్ఫ్రాస్ట్రక్చర్ సెస్ + అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్స్) రూపంలో రూ. 32.33 కేంద్ర ఖజానాలోకి వెళ్తాయి. స్టేట్ VAT (31% VAT + రూ.4/ltr VAT + రూ.1/ltr రోడ్ డెవలప్మెంట్ సెస్స్) కింద రూ. 28.57 + ఎక్సయిజ్ డ్యూటీలో రాష్ట్ర వాటా కింద రూ. 0.02 పైసలు మొత్తం కలుపుకొని రూ. 28.59  ఆంధ్రప్రదేశ్ ప్రభుత్వ ఖజానాలోకి వెళ్తుంది. అంటే వైజాగ్ లో మనం కొనే లీటర్ పెట్రోల్ పై వసూలు చేసే పన్నుల్లో 46.51% (రూ. 28.59) రాష్ట్ర వాటా కాగా కేంద్ర వాటా 52.6% (రూ. 32.33). మిగిలిన 0.89% (రూ. 0.55, బేసిక్ ఎక్సయిజ్ డ్యూటీలో ఆంధ్రప్రదేశ్ రాష్ట్ర వాటా తీసేసిన తరవాత మిగిలింది) ఇతర రాష్ట్రాలకు పంచుతారు.
మధ్యప్రదేశ్ లోని భోపాల్ లో పెట్రోల్ ధర పరిగణలోకి తీసుకుంటే
మధ్యప్రదేశ్ లోని భోపాల్ లో 03 జులై 2021 రోజున HP బంక్ లో లీటర్ పెట్రోల్ ధర రూ.104.69 పైసలు కాగా, ఇందులో కేంద్ర మరియు రాష్ట్ర పన్నులు మొత్తం విలువ రూ. 63.26 కాగా, ఈ మొత్తంలో కేంద్ర ఎక్సయిజ్ డ్యూటీ (బేసిక్ ఎక్సయిజ్ డ్యూటీలో కేంద్ర వాటా + స్పెషల్ అడిషనల్ ఎక్సయిజ్ డ్యూటీ + రోడ్ & ఇన్ఫ్రాస్ట్రక్చర్ సెస్ + అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్స్) రూపంలో రూ. 32.33 కేంద్ర ఖజానాలోకి వెళ్తాయి. స్టేట్ VAT (33% VAT + రూ.4.5/ltr VAT + 1% సెస్స్) కింద రూ. 30.36 + ఎక్సయిజ్ డ్యూటీలో రాష్ట్ర వాటా కింద రూ. 0.04 పైసలు మొత్తం కలుపుకొని రూ. 30.4  మధ్యప్రదేశ్ ప్రభుత్వ ఖజానాలోకి వెళ్తుంది. అంటే భోపాల్ లో మనం కొనే లీటర్ పెట్రోల్ పై వసూలు చేసే పన్నుల్లో 48.05%(రూ. 30.4) రాష్ట్ర వాటా కాగా కేంద్ర వాటా 51.11% (రూ. 32.33). మిగిలిన 0.84% (రూ. 0.53, బేసిక్ ఎక్సయిజ్ డ్యూటీలో మధ్యప్రదేశ్ రాష్ట్ర వాటా తీసేసిన తరవాత మిగిలింది) ఇతర రాష్ట్రాలకు పంచుతారు.
ఈ ఉదహరణల ద్వారా పెట్రోల్ పై కేంద్ర మరియు రాష్ట్ర పన్నుల వాటా ఒక్కో రాష్ట్రంలో ఒక్కోవిధంగా ఉండడం గమనించొచ్చు. ఎందుకంటే కేంద్రం విధించే ఎక్సయిజ్ డ్యూటీలో ఒక్కో రాష్ట్రానికి ఒక్కో నిష్పత్తి లో వాటా ఉంటుంది. అదే విధంగా పెట్రోల్ పై విధించే టాక్స్ లో రాష్ట్రాలకు 75%, కేంద్రానికి 25% అన్న వాదన తప్పని మనం తెలుసుకోవొచ్చు.
చివరగా, పెట్రోల్ పై విధించే టాక్స్ లో 75% రాష్ట్రా ఖజానాకి వస్తుందన్న వాదన తప్పు.
నోట్: ఈ ఆర్టికల్ కోసం వాడిన అంకెలన్నీ HPCL వారి రేట్ ప్రకారం లెక్కించడం జరిగింది.
సవరణ (JULY 06, 2021): ఇంతకు ముందు ఈ ఆర్టికల్ లో పెట్రోల్ మరియు డీజిల్ పై కేంద్ర ప్రభుత్వం వసూలు చేస్తున్న బేసిక్ ఎక్సయిజ్ డ్యూటీ మరియు స్పెషల్ అడిషనల్ ఎక్సయిజ్ డ్యూటీ మొత్తం రాష్ట్ర ప్రభుత్వాలకు పంచే డివిజబుల్ పూల్ లోకి వెళ్తుంది అని తప్పుగా పేర్కొనడం జరిగింది. కానీ 2002 ఫైనాన్స్ ఆక్ట్ ద్వారా ప్రవేశపెట్టిన స్పెషల్ అడిషనల్ ఎక్సయిజ్ డ్యూటీ డివిజబుల్ పూల్ లోకి రాదు, ఇందులో రాష్ట్రాలకు ఎటువంటి వాటా ఉండదు. కావున ఈ ఆర్టికల్ లోని వివరాలన్నీ అందుకు అనుగుణంగా మార్చటం జరిగింది. ఈ పొరపాటుకు చింతిస్తున్నాం.

created: December 18, 2020


text:
పెట్రోల్ ధరలు అధికంగా ఉన్న మొదటి పది రాష్ట్రాల్లో బీజేపీ, వాటి మిత్ర పక్షాలు పాలిస్తున్నవి ఆరు రాష్ట్రాలు ఉన్నాయి - FACTLY
Sai Krishna Muthyanolla
December 30, 2020
బీజేపీయేతర పార్టీలు అధికారంలో ఉన్న కొన్ని రాష్ట్రాల్లోని పెట్రోల్ ధరలు మరియు బీజేపీ  అధికారంలో ఉన్న కొన్ని రాష్ట్రాల్లోని పెట్రోల్ ధరలతో పోల్చుతూ బీజేపీయేతర పార్టీలు అధికారంలో ఉన్న రాష్ట్రాల్లోనే పెట్రోల్ ధరలు అధికంగా ఉన్నాయని అర్ధం వచ్చేలా చెప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: బీజేపీ అధికారంలో ఉన్న రాష్ట్రాలతో పోలిస్తే బీజేపీయేతర పార్టీలు అధికారంలో ఉన్న రాష్ట్రాలలో పెట్రోల్ ధరలు ఎక్కువగా ఉన్నాయి.
ఫాక్ట్(నిజం): దేశంలో పెట్రోల్ ధరలు అధికంగా ఉన్న మొదటి పది రాష్ట్రాల్లో  బీజేపీ, దాని  మిత్ర పక్షాలు పాలిస్తున్నవి ఆరు రాష్ట్రాలు (మధ్యప్రదేశ్, మేఘాలయ, మణిపూర్, నాగాలాండ్, అస్సాం, కర్ణాటక) ఉన్నాయి. దేశంలోనే అత్యధికంగా మధ్యప్రదేశ్ లోని భోపాల్ పట్టణంలో లీటర్ పెట్రోల్ ధర రూ. 91.50 పైసలుగా ఉంది. దీన్నిబట్టి బీజేపీయేతర పార్టీలు అధికారంలో ఉన్న రాష్ట్రాల్లోనే పెట్రోల్ ధరలు అధికంగా ఉన్నాయన్న వాదనలో హేతుబద్దత లేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
‘Petroleum Planning & Analysis Cell (PPAC)’ లో అందుబాటులో ఉన్న పెట్రోల్ ధరల సమాచారం ప్రకారం 29 డిసెంబర్ 2020 రోజున ఇండియన్ ఆయిల్ కార్పొరేషన్ (IOCL) తమ సంస్థ పెట్రోల్ పంప్స్ ద్వారా దేశంలోని వివిధ ప్రధాన పట్టణాల్లో లీటర్ పెట్రోల్ విక్రయిస్తున్న ధరని పరిగణలోకి తీసుకొగా, 29వ తారికున బీజేపీ అధికారంలో ఉన్న మధ్యప్రదేశ్ లోని భోపాల్ పట్టణంలో దేశంలోనే అత్యధికంగా లీటర్ పెట్రోల్ ధర రూ. 91.50 పైసలుగా ఉంది. కాంగ్రెస్, దాని మిత్రపక్షాలు అధికారంలో ఉన్న రాజస్తాన్ (91.09), మహరాష్ట్ర (90.34) తరవాతి స్థానాల్లో ఉన్నాయి. దేశంలోనే అత్యల్పంగా అరుణాచల్ ప్రదేశ్ లోని ఇటానగర్ లో లీటర్ పెట్రోల్ ని రూ.77.80 పైసలుగా ఉంది.
ఐతే పోస్టులో ప్రస్తావించిన రాష్ట్రాల్లో పెట్రోల్ ధరలు ఇంచుమించు అలానే ఉన్నా  బీజేపీయేతర పార్టీలు పాలిస్తున్న రాష్ట్రాల్లోనే పెట్రోల్ ధరలు అధికంగా ఉన్నాయన్న వాదన కరెక్ట్ కాదు. ఎందుకంటే దేశంలో లీటర్ పెట్రోల్ ధర అధికంగా ఉన్న మొదటి పది రాష్ట్రాల్లో ఆరు రాష్ట్రాలు (మధ్యప్రదేశ్, మేఘాలయ, మణిపూర్, నాగాలాండ్, అస్సాం, కర్ణాటక) బీజేపీ, దాని మిత్ర పక్షాలు పాలిస్తున్నవే. పెట్రోల్ పై తమకు నచ్చిన విధంగా టాక్స్ వసూలు చేసే అధికారం రాష్ట్రాలకు ఉంది. ఐతే ఒక్కో రాష్ట్రం ఒక్కో విధంగా టాక్స్ వసూలు చేస్తున్నాయి. తెలంగాణ, ఒడిషా, కర్ణాటక వంటి కొన్ని రాష్ట్రాలు పెట్రోల్ పై డైరెక్ట్ VAT వసూలు చేస్తున్నాయి. ఛత్తీస్‌గఢ్, మహారాష్ట్ర, కేరళ మొదలైన రాష్ట్రాలు VAT+ కొంత స్థిర ఛార్జ్ వసూలు చేస్తున్నాయి. గుజరాత్, పంజాబ్, గోవా వంటి రాష్ట్రాలు అధనంగా సెస్ కూడా వసూలు చేస్తున్నాయి.
పెట్రోల్ పై కేంద్ర మరియు రాష్ట్రాల టాక్స్ మరియు పెట్రోల్ పై FACTLY ఇంతకుముందు రాసిన ఆర్టికల్స్ ఇక్కడ మరియు ఇక్కడ చూడొచ్చు.
చివరగా, దేశంలో పెట్రోల్ ధరలు అధికంగా ఉన్న మొదటి పది రాష్ట్రాల్లో  బీజేపీ, దాని మిత్ర పక్షాలు పాలిస్తున్నవి ఆరు రాష్ట్రాలు ఉన్నాయి.

created: December 30, 2020


text:
ఈ ఎనిమిది సంవత్సరాలలో కేంద్ర ప్రభుత్వం పెట్రోల్,డీజిల్‌పై వసూలు చేసిన ఎక్సైజ్ డ్యూటీలో రాష్ట్రాల వాటా చాలా తక్కువే - FACTLY
Sai Krishna Muthyanolla
April 29, 2022
‘గత 8 ఏళ్ళల్లో పెట్రోల్ మరియు డీజిల్‌పై 27 లక్షల కోట్లు ఎక్సైజ్ డ్యూటీ రూపంలో వసూలైతే అందులో 16లక్షల కోట్లు రాష్ట్రాలకు కేటాయించగా, కేవలం 7 లక్షల కోట్లు మాత్రమే కేంద్రం తీసుకుందని’  చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా పోస్టులో చెప్తున్నదాంట్లో నిజమెంతుందో చూద్దాం.
క్లెయిమ్: ‘గత 8 ఏళ్ళల్లో పెట్రోల్ మరియు డీజిల్‌పై 27 లక్షల కోట్లు ఎక్సైజ్ డ్యూటీ రూపంలో వసూలైతే అందులో 16లక్షల కోట్లు రాష్ట్రాలకు కేటాయించగా, కేవలం 7 లక్షల కోట్లు మాత్రమే కేంద్రం తీసుకుంది.’
ఫాక్ట్ (నిజం): కేంద్ర ప్రభుత్వం పార్లమెంట్‌లో తెలిపిన సమాచారం ప్రకారం 2014-22 మధ్య కాలంలో కేంద్ర ప్రభుత్వం పెట్రో ఉత్పత్తులపై సుమారు 27 లక్షల కోట్లు ఆర్జించింది. ఐతే ఇందులో ఎక్కువ శాతం కేంద్రానికే వెళ్ళగా, రాష్ట్రాలకు చాలా తక్కువ వాటా వచ్చింది. ఎందుకంటే కేంద్ర ప్రభుత్వం పెట్రో ఉత్పత్తులపై వసూలు చేసే ఎక్సైజ్ డ్యూటీలో ఎక్కువ శాతం సెస్సుల రూపంలో వసూలు చేస్తుండడంతో, ఇందులో నుండి రాష్ట్రాలకు ఎటువంటి వాటా రావట్లేదు. ప్రస్తుతం లీటర్ పెట్రోల్‌పై కేంద్ర ప్రభుత్వం రూ. 27.90 ఎక్సైజ్ డ్యూటీని వసూలు చేస్తుండగా, ఇందులో కేవలం బేసిక్ ఎక్సైజ్ డ్యూటీ రూపంలో వసూలు చేసే రూ. 1.40లో మాత్రమే అన్ని రాష్ట్రాలకు వాటా ఉంటుంది. మిగతా  రూ. 26.50లో పూర్తిగా కేంద్రానికే వెళ్తుంది. కావున పోస్టు ద్వారా చెప్పేది తప్పు.
ఇటీవల లోక్‌సభలో కేంద్ర ప్రభుత్వం అందించిన వివరాల (ఇక్కడ మరియు ఇక్కడ) ప్రకారం 2014-15 నుండి 2021-22 (ఏప్రిల్-డిసెంబర్) మధ్య కాలంలో పెట్రోలియం ఉత్పత్తుల ద్వారా కేంద్ర ప్రభుత్వానికి సుమారుగా 25 లక్షల కోట్ల ఆదాయం వచ్చింది.
ఐతే పోస్టులో చెప్తున్నట్టు కేంద్ర ప్రభుత్వానికి వచ్చిన ఆదాయంలో 16 లక్షల కోట్లు రాష్ట్ర ప్రభుత్వాలకు వాటా అందించినట్టు చేస్తున్న వాదన కరెక్ట్ కాదు. ఎలాగంటే, సాధారణంగా కేంద్ర ప్రభుత్వం పెట్రోల్/డీజిల్‌పై బేసిక్ ఎక్సైజ్ డ్యూటీ + స్పెషల్ అడిషనల్ ఎక్సైజ్ డ్యూటీ (సెస్)+ అడిషనల్ ఎక్సైజ్ డ్యూటీ (సెస్)+ అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ (సెస్) అనే నాలుగు పన్నుల రూపంలో సెంట్రల్ ఎక్సైజ్ డ్యూటీని విధిస్తుంది.
ఐతే ఈ నాలుగు రూపాలలో వసూలు చేసే ఈ ఎక్సైజ్ డ్యూటీలో కేవలం బేసిక్ ఎక్సైజ్ డ్యూటీ కింద వసూలు చేసే దాంట్లో నుండే రాష్టాలకు వాటా ఉంటుంది. మిగతా మూడు పన్నులు సెస్  రూపంలో వసూలు చేస్తారు కాబట్టి వాటిలో రాష్ట్రాలకు ఎటువంటి వాటా ఉండదు.
ఇక్కడ గమనించాల్సిన మరో ముఖ్య విషయం ఏంటంటే బీజేపీ ప్రభుత్వం ఎక్సైజ్ డ్యూటీలో రాష్ట్రాలకు వాటాలేని సెస్లను పెంచుతూ, రాష్ట్రాలకు వాటా ఉన్న బేసిక్ ఎక్సైజ్ డ్యూటీని తగ్గిస్తూ వస్తుంది. 2014 నుండి 2017 వరకు బేసిక్ ఎక్సైజ్ డ్యూటీని పెంచినప్పటికీ, ఆ తర్వాత తగ్గిస్తూ వచ్చింది.  ఇలా చేయడం ద్వారా పెట్రోల్/ డీజిల్‌పై కేంద్ర వసూలు చేసే పన్నులలో రాష్ట్రాల వాటా తగ్గిపోతుంది.
ప్రస్తుతం లీటర్ పెట్రోల్/ డీజిల్‌పై కేంద్ర ప్రభుత్వం పైన తెలిపిన నాలుగు రూపాలలో రూ. 27.90 ఎక్సైజ్ డ్యూటీని వసూలు చేస్తుండగా, ఇందులో కేవలం బేసిక్ ఎక్సైజ్ డ్యూటీ రూపంలో వసూలు చేసే రూ. 1.40లో మాత్రమే అన్ని రాష్ట్రాలకు వాటా ఉంటుంది. మిగతా  రూ. 26.50లో పూర్తిగా కేంద్రానికే వెళ్తుంది.
అంటే ప్రస్తుతం కేంద్ర ప్రభుత్వం వసూలు చేసే ఎక్సైజ్ డ్యూటీలో 95% కేంద్రానికే వెళ్తుండగా, కేవలం 5% మాత్రమే అన్ని రాష్ట్రాలకు పంచుతున్నారు.  దీన్నిబట్టి 2014-22 వరకు కేంద్రం ఆర్జించిన 25 లక్షల కోట్లలో ఎక్కువ శాతం కేంద్రానికే వెళ్ళగా, రాష్ట్రాలకు చాలా తక్కువ వాటా అందిందని స్పష్టమవుతుంది.
చివరగా, ఈ ఎనిమిది సంవత్సరాలలో కేంద్ర ప్రభుత్వం పెట్రోల్/డీజిల్‌పై వసూలు చేసిన ఎక్సైజ్ డ్యూటీలో రాష్ట్రాల వాటా చాలా తక్కువే.


text:
సంపాదనకు, సంతోషానికి వ్యత్యాసాన్ని తెలుపుతున్న ఈ సందేశాన్ని స్టీవ్ జాబ్స్ ఇవ్వలేదు - FACTLY
Sai Krishna Muthyanolla
May 23, 2022
ఆపిల్ కో-ఫౌండర్, మాజీ CEO స్టీవ్ జాబ్స్ చనిపోయే ముందు ఇచ్చిన చివరి సందేశం, అంటూ సోషల్ మీడియాలో ఒక పోస్టు షేర్ అవుతోంది. “పరుల దృష్టిలో నా జీవితం విజయానికి ఒక చిహ్నం. కానీ, పని తప్ప నాకు సంతోషం గురించి తెలియదు. నాకు అలవాటైన పని సంపాదన అనే ఒక విషయం మాత్రమే. రోగంతో లేవలేని స్థితిలో నా జీవితాన్ని నెమరు వేసుకుంటే, మరణం ముందర నా సంపాదన, నా పేరు ప్రఖ్యాతులు ఎందుకూ కొరగానివని నాకు తెలిసివచ్చింది. నీ కారు నడపటానికి ఒక డ్రైవరును పెట్టుకోవచ్చు, బాగా డబ్బు సంపాదించవచ్చు కానీ, నీ రోగాన్ని భరించడానికి ఎవ్వరినీ అద్దెకు తెచ్చుకోలేవు. ఇహలోక సుఖాలన్నీ పొందవచ్చు కానీ, ఒకదాన్ని పోగొట్టుకున్న తర్వాత దానిని ఎప్పటికీ పొందలేవు. అందుకే మంచిగా జీవించు, ఇతరులను సంతోషపెట్టు”, అని స్టీవ్ జాబ్స్ తన చివరి సందేశంలో  పేర్కొన్నట్టు ఈ పోస్టులో తెలుపుతున్నారు. అంతేకాదు, జీవితంలో ప్రతి ఒక్కరు పాటించవలిసిన అయిదు సూత్రాలని స్టీవ్ జాబ్స్ తన చివరి సందేశంలో తెలిపినట్టు ఈ పోస్టులో తెలిపుతున్నారు. పిల్లలకు ధనవంతులుగా కంటే సంతోషంగా వుండటం ఎలాగో నేర్పించాలని, ఆహారాన్ని ఔషధంగా వాడాలి లేకపోతే ఔషధాలు ఆహారమవుతుందని, వేగంగా వెళ్లాలంటే ఒంటరిగా వెళ్లు కానీ, దూరం వెళ్లాలంటే కలిసి వెళ్ళాలని స్టీవ్ జాబ్స్ తన ఆఖరి సందేశంలో తెలిపినట్టు ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఆపిల్ కో-ఫౌండర్ స్టీవ్ జాబ్స్ చనిపోయే ముందు ఇచ్చిన చివరి సందేశం.
ఫాక్ట్ (నిజం): పోస్టులో తెలుపుతున్న ఈ సందేశాన్ని స్టీవ్ జాబ్స్ ఇవ్వలేదు. ఈ సందేశం ఇంటర్నెట్లో కనీసం 2015 నుండి షేర్ అవుతుంది. స్టీవ్ జాబ్స్ ఈ వ్యాఖ్యలు చేసినట్టు వాల్టర్ ఇస్సాక్సన్ రాసిన స్టీవ్ జాబ్స్ బైయోగ్రఫి పుస్తకంలో ఎక్కడా తెలుపలేదు. స్టీవ్ జాబ్స్ తను చనిపోయేముందు “ఓ వావ్, ఓ వావ్, ఓ వావ్” అని మాట్లాడినట్టు స్టీవ్ జాబ్స్ సోదరి తెలిపింది. సోషల్ మీడియాలో స్టీవ్ జాబ్స్ చివరి మాటలగా షేర్ అవుతున్న ఈ మెసేజ్ పూర్తిగా అవాస్తవమని పలు అంతర్జాతీయ వార్తా సంస్థలు కూడా స్పష్టం చేసాయి. కావున, పోస్టులో చేస్తున్న క్లెయిమ్ తప్పు.
ఆపిల్ కో-ఫౌండర్ స్టీవ్ జాబ్స్ అరుదైన పాన్క్రియాటిక్ కాన్సర్‌తో బాధపడుతూ 05 అక్టోబర్ 2011 నాడు మరణించారు. అయితే, పోస్టులో షేర్ చేసిన మెసేజ్ 2015 నుంచి ఇంటర్నెట్లో షేర్ అవుతోంది. ఒకవేళ స్టీవ్ జాబ్స్ ఈ వ్యాఖ్యలు చేసి ఉంటే, ఈ సందేశం 2011 నుంచే ఇంటర్నెట్లో వైరల్ అయి ఉండేది.
ఈ పోస్టులో చేస్తున్న క్లెయింకు సంబంధించి స్టీవ్ జాబ్స్ చనిపోయే ముందు మాట్లాడిన చివరి మాటల ఏమిటని ఇంటర్నెట్లో వెతికితే, స్టీవ్ జాబ్స్ చనిపోయే ముందు మాట్లాడిన చివరి మాటలను అతని సోదరి మోనా సింప్సన్ 2011లోనే బహిర్గతం చేసినట్టు తెలిసింది. స్టీవ్ జాబ్స్ చనిపోయేముందు చివరగా  “ఓ వావ్, ఓ వావ్, ఓ వావ్” అని మాట్లాడినట్టు మోనా సింప్సన్ తన సోదరుడి స్మారక కార్యక్రమంలో తెలిపింది. ఈ విషయాన్ని రిపోర్ట్ చేస్తూ పబ్లిష్ చేసిన మరికొన్ని న్యూస్ ఆర్టికల్స్‌ని ఇక్కడ, ఇక్కడ చూడవచ్చు.
స్టీవ్ జాబ్స్ జీవిత చరిత్రను తెలుపుతూ వాల్టర్ ఇస్సాక్సన్ రాసిన బైయోగ్రఫి పుస్తకంలో కూడా జాబ్స్ పోస్టులో తెలుపుతున్న సందేశాన్ని ఇచ్చినట్టు ఎక్కడా తెలుపలేదు. అయితే, స్టీవ్ జాబ్స్ వాల్టర్ ఇస్సాక్సన్‌కి ఇచ్చిన చివరి ఇంటర్వ్యూలో తన ఆఖరి కోరిక గురించి ప్రస్తావించినట్టు తెలిసింది. “నా పిల్లలు నా గురించి తెలుసుకోవాలనుకుంటున్నాను. నేను వారి కోసం ఎల్లపుడూ  అందుబాటులో లేను. కాని, నేను చేసే పని గురించి, నేను వారికి ఎందుకు అందుబాటులో ఉండలేకపోయానో వారు అర్ధం చేసుకోవాలని కోరుకుంటున్నాను”, అని స్టీవ్ జాబ్స్ తెలిపారు. మీకు పిల్లలు ఉన్నందుకు సంతోషిస్తున్నారా? అని అడిగిన ఒక ప్రశ్నకు, “నేను ఇప్పటివరకు చేసిన దానికంటే అది 10,000 రెట్లు మెరుగైనది”, అని స్టీవ్ జాబ్స్  సమాధానమిచ్చారు. కాని, పోస్టులో తెలుపుతున్న సందేశాన్ని స్టీవ్ జాబ్స్ చెప్పినట్టు ఎవరూ రిపోర్ట్ చేయలేదు.
స్టీవ్ జాబ్స్ చివరి సందేశంగా సోషల్ మీడియాలో వైరల్ అవుతున్న ఈ మెసేజ్ పూర్తిగా అవాస్తవమని పలు అంతార్జతియ వార్తా సంస్థలు కూడా ఆర్టికల్స్ పబ్లిష్ చేసాయి. ఆ ఆర్టికల్స్‌ని ఇక్కడ, ఇక్కడ చూడవచ్చు.
చివరగా, సంపాదనకు, సంతోషానికి వ్యత్యాసాన్ని తెలుపుతూన్న ఈ సందేశాన్ని స్టీవ్ జాబ్స్ ఇవ్వలేదు.


text:
‘ఫిఫ్టీ షేడ్స్ ఫ్రీడ్’ అనే చిత్రానికి సంబంధించిన ఫోటోను రాహుల్ గాంధీకి తప్పుగా ముడి పెడుతున్నారు - FACTLY
Sai Krishna Muthyanolla
September 23, 2021
అమ్మాయిని తన చేతుల్లో మోస్తున్న ఒక వ్యక్తి ఫోటోను చూపిస్తూ, అందులో ఉన్నది రాహుల్ గాంధీ అంటూ ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఒక అమ్మాయిని తన చేతుల్లో మోస్తున్న రాహుల్ గాంధీ ఫోటో.
ఫాక్ట్: ఫోటోలో అమ్మాయిని తన చేతుల్లో మోస్తున్నది రాహుల్ గాంధీ కాదు. ఆ వ్యక్తి నటుడు జామీ డోర్నన్, ఫోటోలోని మహిళ హాలీవుడ్ నటి డకోటా జాన్సన్. ఇది ‘ఫిఫ్టీ షేడ్స్ ఫ్రీడ్’ అనే చిత్రంలోని ఒక సన్నివేశానికి సంబంధించిన ఫోటో. కావున, పోస్ట్ ద్వారా చెప్పేది తప్పు.
ఫోటోను రివర్స్ ఇమేజ్ సెర్చ్ చేసినప్పుడు, స్టాక్ ఫోటో వెబ్సైటు ఆలమి (alamy)లో అదే ఇమేజ్ చూడొచ్చు. ‘JAMIE DORNAN, DAKOTA JOHNSON, FIFTY SHADES FREED, 2018’ అనే టైటిల్‌తో ఈ ఇమేజ్ ఆ వెబ్సైటులో ఉంది, కానీ రాహుల్ గాంధీ గురించి అక్కడ ఏమీ లేదు. టైటిల్‌లోని కీ వర్డ్స్ ఉపయోగించి గూగుల్లో వెతకగా, ఈ ఫోటో ‘ఫిఫ్టీ షేడ్స్ ఫ్రీడ్’ అనే చిత్రంలోని ఒక సన్నివేశానికి సంబంధించిన ఫోటో అని ఆర్టికల్స్ ద్వారా ఇక్కడ మరియు ఇక్కడ చూడొచ్చు.
ఇలాగే మే నెలలో కూడా ఇటువంటి క్లెయిమ్ బాగా వైరల్ అయినప్పుడు, కొన్ని ఆర్టికల్స్ దీని గురించి ప్రస్తావించాయి. ఇదంతా ఒక దేశీ ట్విట్టర్ యూజర్ చేసిన ట్వీట్ నుండి ప్రారంభమైందని, ఆమె ‘ఫిఫ్టీ షేడ్స్ ఆఫ్ గ్రే’ ఫ్రాంచైజీ నుండి ఫోటోను తన తల్లికి చూపించినప్పుడు, రాహుల్ గాంధీకి గర్ల్ ఫ్రెండ్ ఎప్పటినుంచి ఉందని అడిగారని తెలిపారు. చిత్రంలోని మహిళ హాలీవుడ్ నటి డకోటా జాన్సన్, వ్యక్తి గాంధీ కాదు, నటుడు జామీ డోర్నన్.
చివరగా, ‘ఫిఫ్టీ షేడ్స్ ఫ్రీడ్’ అనే చిత్రానికి సంబంధించిన ఫోటోను రాహుల్ గాంధీకి తప్పుగా ముడి పెడుతున్నారు.

created: September 23, 2021